
Totul pare a fi un vis ciudat şi ireal, în care fantasticul se 
îngemănează subtil cu posibile adevăruri. Poate că nu-i este 
dat încă civilizaţiei acestui sfârşit de veac şi de mileniu să 
se apropie de unele adevăruri. Sau poate că nu suntem 
programati încă, pentru a putea păşi pe o nouă treaptă 
evolutivă: aceea a bunei înţelegeri, a iubirii pentru 
aproapele tău şi a altruismului universal. Un licăr de lumină 
într-o încâlceală de fapte, evenimente şi întâmplări ce pot fi 
reale sau ireale, în funcţie de felul cum vrem să le 
înţelegem. Dacă această înţelegere nu o dorim, sau nu ne 
este accesibilă, totul nu-i decât o suită de povestiri 
ştiinţifico-fantastice... 


PREAMBUL 


Faptul că există pe plan mondial o cenzură asupra 
observaţiilor OZN nu mai este de mult, pentru nimeni, un 
secret. Organismele guvernamentale oficiale din 
principalele state dezvoltate ale lumii au instituit, încă de 
prin anii '50 ai acestui secol, o drastică interdicţie, 
deopotrivă pentru martori, cât şi pentru relatarea 
evenimentelor stranii şi  neînţelese ce au însotit 
manifestările atât de multiple ale fenomenologiei OZN. 
Motivația pentru această atitudine obstrucţionistă este cât 
se poate de simplă şi la îndemâna oricui: fiecare organism 
militar, din oricare stat al acestei planete, speră să fie 
PRIMUL care să intre în posesia „marilor secrete” ale OZN- 
urilor. Şi speranţa aceasta este legată, în primul rând, de 
dorinţa de dominație. Cei care vor deţine „formidabilele 
secrete”, cei care vor avea în posesie OZN-uri şi vor putea 
să le folosească vor stăpâni lumea, teritorial, politic, 
militar... 

Aceasta este, din nefericire, mentalitatea unei omeniri 
îmbolnăvite de racilele propriei sale infatuări şi dominată de 
tendinţa păgubitoare de a cuceri şi subjuga. Mentalitate 
bolnăvicioasă şi dăunătoare, ce nu ne poate duce, în niciun 
caz, spre progres ori dezvoltare. Până când nu vom reuşi să 
ne-o schimbăm, până când nu ne vom obişnui — noi, 
oamenii acestui prezent incert — să gândim constructiv şi 
nu distructiv, nu vom putea ridica pretenţia de a intra — 
sau reintra — în comunitatea civilizaţiilor intergalactice. 
Vom rămâne, acum la sfârşit de veac şi mileniu, sclavii 
propriilor noastre prejudecăţi şi dogmatişme, oferind un 
motiv în plus generaţiilor ce ne vor urma de a ne judeca cu 


asprime şi chiar de a ne condamna. 

Să fie oare acesta țelul real şi singurul orizont spre care 
tinde civilizaţia actuală a planetei Terra? 

În acest eventual context, pot face excepţie anumite 
organisme — mai mult sau mai puţin oficiale — din 
România? S-au interesat şi se interesează militarii români 
de unele evenimente OZN importante ce s-au derulat pe 
teritoriul acestei ţări, atât în decursul ultimelor decenii, cât 
şi în prezent? Există oare şi aici dosare secrete la care au 
acces numai câteva persoane şi care nu trebuie cunoscute, 
în niciun caz, de publicul larg? În spatele zidului de tăcere 
impusă pe care serie cu litere de-o şchioapă „STRICT 
SECRET”, se află un grup de patricieni moderni, înarmaţi 
până în dinţi? Şi privesc ei, într-adevăr, cu superioritate şi 
condescendenţă la restul turmei, la plebeii ce-şi storc 
minţile punându-şi întrebări aparent ridicole? Ce trebuie să 
ştim şi ce nu avem voie să aflăm despre atât de 
controversatul fenomen OZN, manifestat în România 
ultimelor decenii cu o intensitate şi o frecvenţă uluitoare? E 
bine să rămânem în necunoaştere şi ignoranță? Chiar dacă 
— aşa cum am mai afirmat-o şi cu alte prilejuri — 
„ignoranţa nu este un argument”? 

Întrebările acestea, pur speculative deocamdată, nu-şi 
vor găsi chiar atât de curând răspunsuri rezonabile şi 
logice. Trebuie răsturnate obiceiuri învechite, schimbate 
mentalități păgubitoare. Trebuie distrusă secretomania 
acestui veac pervers pe care ne pregătim să-l încheiem 
victorioşi şi atât de mândri în propria noastră ignoranță! 

În ceea ce mă priveşte, mă abţin în a da vreun verdict, 
pro sau contra, întrebărilor puse mai sus. Sunt mult prea 
mic pentru o problemă atât de complicată. Dar voi încerca 
în paginile ce urmează să abordez acest subiect atât de 
delicat, despre care se discută destul de intens în ultima 


vreme la noi, atât în particular, cât şi în mass media: 
implicarea armatei în investigaţii de tip OZN pe teritoriul 
României. 

Cartea aceasta se bazează, în cea mai mare parte, pe 
experienţe proprii, pe evenimente ce le-am parcurs eu 
însumi în lungul anilor şi care mi-au pus numeroase semne 
de întrebare. La cele mai multe dintre ele nu am găsit 
răspuns niciodată. De fapt, se ştie că nici nu există 
răspunsuri rezonabile în problema OZN, privită în 
ansamblul ei. 

Voi face deci o trecere în revistă a unor întâmplări reale, 
în măsura în care realul poate fi perceput de noi în prezent. 
Las cititorului libertatea deplină de a judeca singur asupra 
celor ce vor urma, îi solicit puterea de discernământ şi mai 
ales îl rog să facă abstracţie de adnotările, reflecţiile sau 
consideraţiile proprii, pe care le voi face, în mod inevitabil, 
pe marginea celor ce voi povesti. 


Autorul 


1 
ÎNTÂMPLĂRI STRANII ÎN MUNŢII 
FĂGĂRAŞULUI 


În a doua jumătate a lunii decembrie 1986, în timp ce 
lucram la manuscrisul cărţii „Cazuri OZN în România. S-a 
întâmplat mâine!“, am dat un telefon la Sibiu economistului 
Gavril Pal, prieten efemer, alături de care participasem, pe 
parcursul mai multor ani, la diverse simpozioane (cu public) 
pe teme de exobiologie, parapsihologie sau 
paleoastronautică. Îi solicitam acestuia câteva amănunte 
suplimentare legate de evenimentele petrecute în zona 
Lacului Bâlea din Munţii Făgăraş în toamna anului 1978. La 
vremea respectivă, discutasem cu câţiva dintre prietenii şi 
colaboratorii apropiaţi despre acele întâmplări şi, evident, 
îmi făcusem o serie de adnotări într-unul din caietele mele 
de însemnări. Dar nu aveam niciun fel de detalii care să 
justifice oarecum includerea lor — a acelor evenimente — 
în cartea pe care o pregătisem. Gavril Pal mi-a promis 
expedierea rapidă prin poştă a întregului material 
documentar acumulat în cursul anchetelor de atunci, dar... 
acestea nu aveau să sosească atât de curând. 

Între timp mi-am terminat cartea, pe care în luna 
februarie a anului următor, 1987, am şi depus-o la o editură 
din Bucureşti. Din nefericire, în memoria diriguitorilor de 
atunci ai destinelor culturii noastre era mult prea proaspătă 
vâlva şi interesul pe care le stârniseră apariţia, în octombrie 
1986, a celebrei cărţi „Lumi Galactice” semnată de 
regretatul Doru Davidovici. Din acest motiv, ca şi din altele, 


cartea mea nu avea să apară nici la Bucureşti şi nici în anul 
1987, ci câţiva ani mai târziu. În 1992, la o editură 
particulară din Cluj-Napoca. Dar aceste amănunte para nu 
mai avea acum prea mare importanţă; fac parte din preţul 
pe care a trebuit să-l plătim cu toţii prostiei generalizate şi 
ignoranței ajunse în funcţii de decizie. 

Deoarece nu avusesem la dispoziţie materialul cu 
pricina, în cartea pe care tocmai o terminasem, am inclus 
doar un scurt pasaj referitor la evenimentele de la Bâlea- 
Lac. Îl redau în continuare: 

„Un eveniment curios şi extrem de interesant pare să se 
fi petrecut în ziua de 23 septembrie 1978, în jurul orei 
21:00, în apropierea cabanei turistice Bâlea-Lac din 
Făgăraş. E foarte posibil ca acest eveniment să poată fi 
încadrat în categoria „întâlnirilor de gradul 3”. Pe data de 5 
noiembrie 1978 discutam la Bucureşti despre acest 
eveniment cu inginerii Justin Capră, Gabriel Constantinescu 
şi Octav Mişorin. lar în zilele de 2-3 decembrie, avea loc la 
Casa de Cultură a Sindicatelor din Sibiu o sesiune de 
comunicări ştiinţifice, la care de asemenea s-a discutat 
despre întâmplare. Nu sunt în posesia unor date concrete şi 
precise, de aceea nu mă voi hazarda să dau amănunte 
despre acest caz...“. 

Câteva luni mai târziu, într-una din ultimele zile ale lui 
martie 1987, aveam să primesc din partea lui Gavril Pal din 
Sibiu un plic gros, cuprinzând o serie de pagini manuscrise 
şi dactilografiate, plus câteva schiţe. În acel moment nu 
aveam de unde să ştiu că plicul fusese lăsat unei rude care 
trebuia să mi-l expedieze după ajungerea şi stabilirea sa, cu 
familia, în Germania. În plicul cu pricina se mai afla şi 
următoarea notă: „Am cam întârziat cu materialul solicitat, 
dar am avut foarte mult de lucru. Poate o să-ţi mai fie de 
folos. De nu, arde-l! Anexez totodată şi manuscrisul. Cu 


salutări, Gabi”. 

Evident, nu am distrus materialul acela, pe care însă nu-l 
mai puteam folosi pentru cartea mea. Dar citindu-l cu 
atenţie, începea să mă intereseze din ce în ce mai mult. 
Următoarele pagini îşi au sorgintea, de fapt, în acea 
documentaţie originară — manuscrisă şi dactilografiată — 
care, la vremea respectivă, părea a fi rodul unor investigaţii 
destul de amănunțite ale echipei de cercetători sibieni 
condusă de economistul Gavril Pal şi de profesorul 
Gheorghe Buţiu (pe atunci directorul Casei de Cultură a 
Sindicatelor din Sibiu, în prezent decedat). 


XXX 


„Cabana Bâlea-Lac (alt. 2027 m) se află în preajma km 
117 pe D.N. 7C (35 km distanţă de D.N. 1 şi 79 km dela 
Curtea de Argeş). Cabana este aşezată în căldarea glaciară, 
pe o peninsulă ce pătrunde până în mijlocul celui mai mare 
lac din Munţii Făgăraşului. Accesul se face cu telecabina în 
tot timpul anului, iar cu automobilul sau alte mijloace de 
transport vara“. (Bălăceanu Valentin, Cristea lledda, „Munţii 
Făgăraşului, Ghid turistic”, colecţia „Munţii Noştri”, Ed. 
Sport-Turism, Bucureşti 1984, p.54). 

„Această cabană se bucură de faima celei mai frumos 
aşezate baze turisice din ţara noastră. Într-adevăr, oglinda 
celui mai mare iezer din Făgăraş, înconjurată de crestele 
stâncoase, semeţe, ale Piscului Bâlei şi vârfurilor Paltinul, 
Capra, Văiuga şi Netedul, formează un cadru de basm, pe 
care terasele în trepte ale văii, cu torentul care porneşte 
din lac şi cu întinsele păşuni alpine îl completează 
minunat”. (Epuran Gheorghe, „Ghidul cabanelor. Călăuza 
turistului”, ediţia a 2-a Ed. Uniunii de Cultură Fizică şi Sport, 
Bucureşti 1964, p. 167). 


În imediata apropiere a cabanei turistice însă, se afla o a 
doua cabană mai modestă (P41) unde erau încartiruiţi 
militarii în termen care — la data desfăşurării 
evenimentelor — lucrau la construcţia unui nou hotel 
turistic în zonă. Spun „se afla“, întrucât se pare că în 
prezent (1987) această cabană sau baracă militară nu mai 
există, ea fiind între timp demolată. 

În acest „cadru de basm“ se desfăşoară evenimentele 
atât de misterioase pe care voi încerca să le descriu în 
continuare. Eroii principali ai acestora au fost următorii: 

1. Radu lon — sergent, conducătorul grupului de 
militari. 

2. Vinţan loan — caporal. 

Roth Martin — lăcătuş mecanic la telecabină. 
Cheţa Victor — mecanic telecabină. 

Turcitu Dumitru — fruntaş, 21 ani. 

Dorr loan — fruntaş. 

Stan Gheorghe — soldat în termen. 

Sibu Dumitru — soldat în termen. 

9. Katona Andrei — soldat în termen, 21 ani. 

10.Thut Gerhard — soldat în termen, 20 ani. 

11.Vulpe (?) — soldat în termen. 

12.Tischler Rudolf — şef şantier 1.C.M.. 

13.Guţu  (?) —  locotenent-major la  „Glăjerie“, 
comandantul grupului de militari de la punctul Bâlea-Lac. 


CR SA a e 


XXX 


Evenimentele au debutat în seara zilei de sâmbătă, 23 
septembrie 1978, când, în jurul orei 24:00, Roth Martin, în 
vârstă de 24 de ani, este trezit din somn de colegul său 
Cheţa Victor, care era destul de agitat şi susţinea, nici mai 
mult. nici mai puţin, că „arde cabana Bâlea-Lac“. Uitându- 


se pe fereastra clădirii unde dormea (este vorba de clădirea 
staţiei terminus de telecabină), Roth Martin a văzut prin 
ceața foarte deasă o luminozitate roşcată la circa 5-10 m 
de el. Aceasta cuprindea tot câmpul vizual, părea a avea 
forma unui semicerc, dar lumina era relativ slabă, probabil 
datorită cetii, care era atât de deasă, încât nu se putea 
distinge solul, pietrele de pe jos sau configuraţia terenului. 
Această lumină pierdea şi creştea în intensitate, ca şi cum 
ar fi oscilat sau ar fi fost produsul unei surse mişcătoare. 
Roth Martin afirmă că nu a perceput niciun fel de zgomot. 
Fiind întuneric în cameră şi dorind să observe fenomenul 
mai bine, ci a deschis geamul şi a scos capul afară, darnu a 
putut vedea mai mult. Nu şi-a putut da scama dacă sursa 
de lumină se afla pe sol sau deasupra capului şi nici din ce 
direcţie venea. Nu s-a gândit să se ducă în spate, pe 
platforma telefericului, de unde avea o vedere de ansamblu 
către partea opusă geamului de la care-şi făcuse iniţial 
observaţia. Deci, nu ştie dacă în partea aceea — adică spre 
Valea Bâlii — exista aceeaşi luminozitate. Deşi lumina 
persista încă, după circa zece minute Roth Martin s-a culcat 
din nou. La rândul lui, Cheţa Victor avea să-i declare mai 
târziu lui Tischler Rudolf că, deşi el a ieşit pe platformă (a 
telefericului), nu a văzut nimic în plus, nu i s-a părut nimic 
suspect. 

S-a luat în discuţie ipoteza că lumina observată ar fi 
putut proveni de la o lanternă de mână, aflată în posesia 
unui turist întârziat, care căuta cabana prin ceața deasă. 
Dar, atât Roth Martin cât şi Cheta Victor nu se aflau de 
numai câteva zile pe munte — ei lucrau la Bâlea-Lac de mai 
bine de doi ani. Deci, ar fi putut lesne face deosebirea între 
lumina unei lanterne puternice şi o alta care ar fi provenit 
de la eventuala incendiere a cabanei. (Să nu uităm că 
fusese observată, încă de la început, „o luminozitate 


roşcată” care „cuprindea lot câmpul vizual”.) Pe de altă 
parte, e puţin probabil că un singur turist putea fi la acea 
oră târzie pe drum. lar dacă ar fi fost doi sau mai mulţi 
turişti, aceştia ar fi făcut ceva gălăgie sau măcar ar fi vorbit 
între ei. Or, era o linişte deplină în împrejurimi... lar poteca 
turistică nu se afla în direcţia telecabinei. În fine, dacă ar fi 
fost un automobil care s-ar fi deplasat pe drumul auto din 
imediata apropiere, zgomotul acestuia s-ar fi auzit în 
liniştea nopţii. 

Legat de întâmplările aceleiaşi seri, iată ce declară 
fruntaşul Dorr loan, din grupul de constructori ai noului 
hotel: 

„În ziua de 23 septembrie 1978, în jurul orei 24:00. am 
ieşit din dormitor, care se afla înspre lac, ca să merg să 
beau apă. Robinetul, mai precis spălătorul cu robinet, se 
afla la capătul opus al cabanei, în direcţia cabanei 
(turistice) Bâlea-Lac, la circa 8-10 m distanţă de uşa 
dormitorului meu. Alt drum spre apa de băut nu există, în 
afara trotuarului din faţa cabanei. (Fig. 1-2) Rra întuneric şi 
ceaţă, dar becul de deasupra uşii dormitorului meu ardea. 
Când am ieşit din cameră, am observat la o distanţă de 
circa 6-8 m de mine, în dreptul geamului de la camera 
gradaţilor, pe trotuar, la circa 1-1,5 m depărtare de zid (sau 
poate chiar pe scările de acces pe trotuar), o siluetă 
întunecată, neagră, care se distingea clar de împrejurimi. 
(Vezi schiţa de la Fig. 3, poziţia 1). Avea înălţimea de circa 
1,90-2,00 m. Silueta stătea nemişcată şi aproape că se 
contopea cu întunericul, aşa că nu am putut distinge niciun 
fel de detaliu (mâini, picioare sau cap). Distanţa de la care 
am văzut silueta era de circa 7-8 m. Când l-am zărit, am 
strigat: „Care eşti mă, acolo?!“, sau cam aşa ceva. Dar nu 
am primit niciun fel de răspuns şi, de frică, m-am întors în 
dormitor. Peste vreo cinci minute, am ieşit din nou, pentru 


că îmi era sete. Am observat din nou silueta, dar de 
această dată era lipită lângă geam (poziţia 2). Trebuie 
menţionat că geamurile au obloane, care peste noapte se 
închid. Nici de astă dată nu am putut distinge detalii; am 
văzut numai că silueta era groasă, înaltă şi mai întunecată 
decât împrejurimea. M-am întors din nou în dormitor, de 
unde am ieşit abia peste zece minute, pentru a vedea dacă 
mai este acolo. Şi cum nu am mai văzut nimic, m-am dus, 
în sfârşit, să beau apă. Când m-am întors, am intrat în 
camera gradaţilor, i-am trezit şi le-am relatat despre ceea 
ce am văzut. Aceştia au râs de mine, ca de altfel şi colegii 
de cameră, pe care de asemenea i-am trezit. Nu am auzit 
niciun fel de zgomot, nu am observat nicio lumină care să 
se asemene celor de la telecabină”. 

(Fruntaşul Dorr loan are ca studii patru clase primare, 
plus alte trei completare la fără frecvenţă. El a mai auzit 
despre OZN-uri, dar nu a citit nimic, niciodată, despre acest 
subiect.) 

În linii mari, cam acestea ar fi faptele petrecute în acea 
sâmbătă seară de sfârşit de septembrie. 


XXX 


În seara zilei următoare, duminică, 24 septembrie 1978, 
în jurul orei 21:45, acelaşi Dorr loan, împreună cu colegul 
lui, soldatul Vulpe, ies din dormitorul lor pentru a verifica 
dacă în capcana pusă în apropierea uşii s-a prins vreo... 
vulpe! (Soldaţii de la cabană obişnuiau din când în când să- 
şi mai treacă timpul practicând această formă aproape 
nevinovată de braconaj: un fel de laţ de sârmă aşezat 
direct pe pământ. Ei sperau astfel să prindă vulpi, dar se 
pare că nu au avut niciodată succes în încercările lor.) În 
momentul când se aflau în faţa uşii, venind dinspre 


dormitorul gradaţilor, apare sergentul Radu lon, care dorea 
să verifice dacă întregul efectiv al soldaţilor se afla la acea 
oră în cabană. Deodată, el a exclamat: „la uitaţi-vă ce vine- 
n jos!“. Cei trei au văzut că pe ridicătura de pământ din 
faţa scărilor ce urcă spre etajul cabanei, în direcţia staţiei 
de telecabină, chiar lângă cisterna de motorină, se afla o 
siluetă întunecată cu o înălţime de circa 2,5 m (poziţia 3). 
Au putut aprecia aproape corect această dimensiune, 
deoarece cisterna în cauză are o înălţime de 2 m de la sol. 
Pe de altă parte, în această seară, spre deosebire de 
precedenta, vremea era senină, fără ceaţă sau negură. În 
această fază a observaţiei, Dorr loan susţine că a văzut 
cum silueta îşi mişca „picioarele”, fără însă a le putea 
distinge clar, mişcarea aceasta fiind lentă, greoaie. El crede 
că a mai putut vedea şi un fel de „mâini“ care atârnau pe 
lângă corp, ca două mari semicercuri sau paranteze. A 
comparat mişcarea siluetei cu aceea a cosmonauţilor pe 
Lună, aşa cum văzuse el la televizor. 

Fără să mai comenteze, au intrat toţi trei în dormitor, 
anunţându-i şi pe ceilalţi despre cele observate afară. Dar 
în acelaşi moment, cei aflaţi în dormitorul învecinat au 
început să strige la ei, prin peretele despărțitor de scânduri, 
că cineva le-a deschis obloanele. 

În dormitorul vecin, soldaţii îşi omorau timpul jucând 
remy. Turcitu Dumitru stătea pe scaun cu spatele către 
geam, când ccilalţi au exclamat că cineva a deschis 
obloanele. S-a întors şi el şi a văzut că, într-adevăr, 
obloanele fuseseră deschise. S-a mirat, cu atât mai mult cu 
cât el însuşi fusese acela care, înainte de a intra în 
dormitor, închisese obloanele de la camera lor. Le legase cu 
o sârmă pe care o răsucise cu patentul şi le întărise cu un 
laţ transversal pe din afară, ca să nu se deschidă dacă ar fi 
început să bată vântul în timpul nopţii. Contrariat, Turcitu 


Dumitru a ieşit din cameră şi s-a dus afară ca să vadă cine 
ar fi putut deschide obloanele de la camera lor. Nu a 
observat nimic deosebit şi, prinzând puţin curaj, s-a 
îndepărtat de cabană urcându-se pe ridicătura de pământ 
aflată în direcţia telecabinei. În acel moment, a văzut că în 
apropierea motoarelor Diesel, la circa 10-15 m de acestea, 
se afla o siluetă mare, întunecată (poziţia 4). Deşi din cauza 
întunericului nu a putut distinge prea bine, el a văzut totuşi 
că era vorba de o siluetă cu contur umanoid, având pe cap 
două „coarne” îndoite spre spate, picioare butucănoase şi 
două mâini prevăzute cu „gheare” lungi. S-a speriat rău şi 
s-a întors rapid în dormitor. Colegii l-au întrebat dacă a 
văzut pe cineva (ei referindu-se, desigur, la „cineva” care 
ar fi putut să le deschidă obloanele), dar Turcitu Dumitru le- 
a răspuns negativ, nedorind să-i sperie şi pe ei. 

Din dormitorul alăturat — unde intraseră cu puţin timp 
înainte Dorr loan. Vulpe şi Radu lon, povestind despre cele 
văzute — a ieşit soldatul Katona Andrei care, urcând în 
urma lui Turcitu Dumitru, a văzut la rându-i silueta, dincolo 
de cisternă, spre locul unde se aflau motoarele Diesel. S-a 
aplecat, a luat de jos două pietre pe care apoi le-a aruncat 
în direcţia aceea. Din cauza întunericului, nu şi-a putut da 
scama dacă şi-a atins sau nu ţinta. Dar a auzit clar venind 
de acolo un fel de „pufăit”. După care s-a întors şi el tot 
atât de rapid în propriul dormitor, punându-i în temă pe 
ceilalţi asupra celor observate. 

Thut Cherhard (20 de ani, 8 clase plus un curs de 
calificare de tâmplar), care se afla în acelaşi dormitor cu 
Dorr loan, Vulpe, Radu lon şi Katona Andrei, a reuşit între 
timp să se îmbrace şi a ieşit la rândul lui afară ca să-l vadă 
pe acel „drac”, cum fusese botezată silueta de către Radu 
lon. (Acesta din urmă a ieşit şi el, o dată cu Thut Gerhard, 
cu intenţia de a merge în celălalt dormitor ca să verifice 


povestea cu obloanele deschise.) Mişcându-se mai greu, 
Thut Cherhard nu a mai apucat să vadă cine ştie ce...Ela 
observat totuşi, chiar de lângă uşă, cum o umbră mare 
„fuge“ cu paşi greoi, „de parcă era scafandru”, pe creasta 
ridicăturii de pământ, spre stânga, din direcţia cisternei 
înspre Valea Bâlii. Or, în partea aceea era prăpastia! 

Între timp, sergentul Radu lon ajunge în dormitorul 
vecin, constată adevărul în legătură cu obloanele deschise 
în mod misterios şi iese din nou afară cu intenţia de a 
merge la W.C.-ul aflat la o oarecare distanţă în spatele 
cabanei lor. Dar nu avea să mai ajungă acolo. El vede din 
nou „umbra”, dar de această dată la circa 15-20 m în 
lateral faţă de cisternă, pe ridicătura de pământ (poziţia 5). 
Deoarece aceasta era nemişcată, şi-a luat deodată inima-n 
dinţi, a apucat de undeva un băț, spunând: „Veniţi doi inşi 
după mine” şi a început să urce pe dâmb spre siluetă. Sibu 
Dumitru şi Stan Gheorghe l-au urmat la circa 3-4 m 
distanţă. Ei l-au văzut pe sergentul Radu lon ajungând la 
circa 1-1,5 m de „umbră” şi cum ridică băţul pentru a o lovi. 
Au avut impresia că în acel moment sergentul ţinea capul 
aplecat spre pământ. Au auzit deodată un „suflu ca de 
tigru” venind dinspre „umbră” şi imediat sergentul a căzut 
pe spate cu braţele desfăcute în lateral şi cu capul spre 
vale. A căzut de parcă fusese trăznit, ca un mort. Sibu 
Dumitru şi Stan Gheorghe nu s-au mai putut mişca; ei au 
încremenit pe loc. Mai târziu aveau să declare că nu 
datorită fricii (ei ar fi dorit să fugă de acolo cât mai repede), 
ci din cauza acelui „suflu ca de tigru“. O putere 
necunoscută, mai presus de propria lor voinţă, i-a paralizat 
locului. (Evident, s-ar putea ridica întrebarea: de câte ori 
până atunci auziseră cei doi cum „suflă un tigru“? Mă abţin 
să fac alt comentariu pe marginea acestui aspect şi mă 
limitez în a consemna cu exactitate care a fost formularea 


celor doi eroi înspăimântați ai episodului discutat. În 
legătură cu acest moment, iată ce declară Sibu Dumitru: 

„Când a căzut sergentul, eu şi cu Stan am vrut să 
mergem la el să-l ridicăm, dar nu puteam face nimic, nicio 
mişcare, eram ca ţeapăn şi eu şi Stan, parcă nici nu mai 
puteam gândi. Am văzut umbra îndreptându-se din mijloc şi 
dispărând parcă plutind în salturi laterale şi abia după 
aceea am putut fugi înapoi spre dormitor şi i-am chemat pe 
ceilalţi să-l luăm pe sergent, dar n-au venit toţi că le era 
frică. Când am mers (din nou) după sergent, eu aveam în 
mână cuțitul lui Turcitu, că ziceam că dacă e om îl omor”. 

Astfel, cei doi au putut asista la următoarele secvenţe 
ale acestei scene desprinse parcă dintr-un film de groază: 
ei au observat cum „umbra” se apleacă asupra lui Radu, 
„să vadă dacă mai trăieşte”, având „braţele” larg 
desfăcute, la care au putut distinge „gheare” lungi. S-a 
aplecat încet, îndoindu-se din mijloc, iar după ce l-a 
„verificat” pe Radu, s-a îndreptat şi a dispărut 
îndepărtându-se. Abia după aceasta au putut cei doi să se 
mişte şi au rupt-o la fugă spre cabană, abandonându-l pe 
Radu lon căzut în zăpadă. 

În ciuda întunericului, dar mai ales din cauza faptului că 
pe ici pe colo mai persistau pete albe de zăpadă, 
nespulberată de vânt, scena descrisă mai sus a putut fi 
urmărită destul de bine şi de Katona Andrei şi Thut 
Gerhard. care încremeniseră în faţa uşii dormitorului lor. 

Thut Gerhard afirma că, după ce „umbra” l-a „verificat” 
pe sergentul căzut, s-a îndreptat şi a făcut doi-trei „paşi“ 
greoi în lateral, „ca un cosmonaut pe Lună“, după care a 
dispărut. 

lar Katona Andrei afirma: „Nu semăna nici a om, nici a 
animal... Am văzut umbra dispărând, ca un om când fuge 
prin apă, aplecându-se mult într-o parte şi în alta, dar nu ca 


un urs sau alt animal, că am văzut urşi destui. Parcă plutea, 
când pe un picior când pe celălalt...” 

Ei (Katona Andrei şi Thut Gerhard) i-au văzut pe Sibu 
Dumitru şi Stan Gheorghe alergând spre cabană şi strigând 
înspăimântați:  „Săriţi, a murit sergentul!”. Strigătele 
acestea au fost auzite şi de către Dorr loan care se afla în 
interiorul cabanei. 

Ajunşi lângă cabană şi dându-şi seama că „umbra” a 
dispărut, Stan Gheorghe şi Sibu Dumitru s-au reîntors pe 
colină, l-au apucat pe sergent de braţe şi au început să-l 
târască spre dormitorul lor. De la jumătatea distanţei le-au 
venit în ajutor Katona Andrei şi Thut Gerhard. Astfel, toţi 
patru au reuşit să-l ducă pe sergent în dormitor şi l-au 
aşezat pe un scaun. Deşi acesta avea picioarele ţepene, de 
la brâu în sus era moale, şira spinării se arcuia cu uşurinţă, 
umerii şi capul erau căzuţi înainte. Avea ochii deschişi şi 
privirea fixă. Au încercat cu toţii să-l readucă la viaţă. În tot 
acest timp, sergentul nu a dat drumul băţului din mână, 
degetele fiindu-i atât de încleştate, încât nu i le-au putut 
desface. Deşi era numai în chilot şi bluză, nu avea nicio 
rană vizibilă, dar celorlalţi militari fi s-a părut că pielea 
picioarelor, a mâinilor şi a feţei (deci a suprafeţelor expuse) 
era mai roşie la culoare. Dar aceasta ar fi putut fi efectul 
firesc al temperaturii destul de scăzute pentru acea 
altitudine (peste 2000 de metri) şi acel anotimp (sfârşit de 
septembrie). Oricum, în urma acestei „aventuri”, se pare că 
sergentul nu a avut de suferit niciun fel de traumă fizică 
sau psihică cu efect imediat. 

Eforturile de reanimare au durat aproximativ zece 
minute. La vreo patru minute după ce sergentul a fost adus 
în cabană şi aşezat pe scaun, Turcitu Dumitru s-a dus din 
nou la uşă, a întredeschis-o puţin şi a privit afară, înspre 
colina pe care se atla cisterna de motorină, acolo unde se 


derulaseră înspăimântătoarele întâmplări ale acelei seri. El 
a observat chiar lângă locul unde fusese văzută „umbra”, la 
nivelul solului, o „coroniţă de lumini” cu un diametru de 
circa o jumătate de metru (poziţia 5). Deşi erau mai multe 
luminiţe, Turcitu Dumitru a putut observa că patru dintre 
ele păreau a fi mai mari, cam de mărimea unui ou de găină 
şi dădeau impresia că „dansau în cerc”, sau că „săreau 
dintr-o parte într-alta”. Această „coroniţă de lumini” a fost 
văzută şi de alţi patru militari aflaţi în cameră: Stan 
Gheorghe, Sibu Dumitru, Thut Gerhard şi Katona Andrei. Ei 
nu au observat însă cum a dispărut „coroniţa”; pur şi 
simplu a dispărut! 

Deci, după circa zece minute, sergentul Radu lon a 
început să-şi revină. Şi-a descleştat mâna, băţul a căzut pe 
podea şi a murmurat: „Lăsaţi-mă, lăsaţi-mă... nu am 
nimica...”. Când a fost din nou perfect lucid şi-a dat seama 
că nu-şi mai amintea nimic din cele petrecute cu el. Îşi 
reamintea clipa când a ridicat mâna să lovească cu băţul 
şi... atât! În continuare nu mai ştia ce se petrecuse cu el. 

Se pare că a existat atunci un moment în care s-a iscat o 
oarecare panică. Grupul acela de militari, de tineri bărbaţi, 
au mărturisit fără reţineri că le-a fost teribil de frică. Ei s-au 
strâns cu toţii în dormitorul de sub scară, au baricadat uşa 
cu paturile lor metalice şi grele şi au început să comenteze 
evenimentul în fel şi chip. Nu au mai putut dormi; în 
noaptea aceea nu mai putea fi vorba de odihnă. 

(Din documentaţia pe care am avut-o la îndemână — şi 
pe care am menţionat-o deja — nu reiese dacă pe parcursul 
acestor întâmplări, înaintea lor sau după, a fost stinsă 
lumina, pe vreo perioadă oarecare de timp. Neexistând deci 
niciun fel de mărturie în acest sens, nu mă pot pronunţa 
aici referitor la acest aspect al problemei. Fac această 
afirmaţie, tocmai pentru că este cunoscut faptul că 


trecerea sau staționarea OZN-urilor în anumite zone este 
asociată adeseori cu întreruperea totală ori parţială a 
curentului electric în zonele respective. De fapt, nici măcar 
nu pot afirma că în atât de complicata „Afacere Bâlea-Lac” 
a fost vorba de OZN-uri sau de anumite manifestări de tip 
paranormal.) 

După ce s-a mai scurs un interval de timp, apreciat între 
o oră şi o oră şi jumătate, militarii baricadaţi în dormitor au 
auzit clar cum cineva le zgârâie obloanele pe din afară 
(obloanele cu pricina fuseseră din nou închise). 
Zgărâieturile acelea s-au auzit în repetate rânduri. Atât 
Sibu Dumitru, cât şi Dorr loan declară că au auzit o voce 
groasă şi joasă care, în două rânduri, a pronunţat parcă 
cuvintele „SERGEND... SERGEND...“. Ei s-au întrebat unul 
pe altul: „Ai auzit?!“ şi şi-au confirmat aceasta. Dar numai 
ei doi au auzit acea voce ce părea ireală; ceilalţi soldaţi nu 
au auzit nimic... Sibu Dumitru afirma de zor că a văzut urşi 
de nenumărate ori, dar „asta“ nu semăna nici pe departe 
cu un urs. 


XXX 


Au făcut cu toţii o noapte albă... 

A doua zi dimineaţă, cum au dat zorile, au ieşit afară şi 
au observat că obloanele, care fuseseră vopsite proaspăt 
cu numai două-trei zile în urmă, prezentau mai multe 
zgârâieturi. Acestea parcă ar fi fost făcute de o mână uriaşă 
cu unghii foarte ascuţite: patru linii drepte în diagonală, 
intersectate perpendicular de o a cincea. Pe obloane se 
aflau trei astfel de urme. Interesant era însă că scândura 
oblonului nu fusese atinsă, nu era zgâriată, singură 
vopseaua prezentând urmele acelea. 

După verificarea obloanelor, soldaţii au mers şi în locul 


unde căzuse sergentul. Trebuie precizat că, deşi în jurul 
cisternei zăpada era bătătorită, în zona cu pricina ea nu 
fusese atinsă. Se cunoştea clar urma unde sergentul zăcuse 
întins pe spate în zăpadă, dar niciun fel de altă urmă nu era 
vizibilă în acel loc. (Nici ale „umbrei“ şi nici ale „coroniţei de 
lumini” observate în noaptea precedentă.) 

Nedorind să mai petreacă acolo încă o noapte de groază, 
zece din cei doisprezece oameni au plecat încă în acea 
dimineaţă de luni, 25 septembrie 1978, spre „Glăjerie”, 
lângă Cabana Bâlea-Cascadă (altitudine 1234 m). Singuri 
sergentul Radu lon şi caporalul Vinţan aveau să rămână la 
cabana lor de lângă Lacul Bâlea. Ceilalţi au plecat la vale pe 
scurtătură, tăind serpentinele drumului național 
Transfăgărăşan. Era din nou o ceață foarte densă, dar 
cunoşteau bine traseul. 

Pe parcurs, la un moment dat, de pe panta abruptă a 
muntelui aflată în stânga lor, au început să „curgă“ la vale 
pietre şi bolovani. Katona Andrei declară că un bolovan de 
circa 40-50 kg a căzut chiar în faţa lui. Şi au auzit din nou, 
foarte clar, acel „suflu ca de tigru“. De văzut însă, nu au 
văzul nimic din cauza ceţii, dar susțineau cu toţii că „acel 
ceva” arunca după ei cu pietre. 

Ajunşi la „Glăjerie” cei zece oameni au fost întâmpinați 
de locotenentul-major Guţu, care confirmă faptul că aceştia 
erau atât de înspăimântați, încât refuzau cu înverşunare să 
urce înapoi la Lac. În noaptea aceea au dormit cu toţii la 
„Glăjerie”, iar în ziua următoare nu s-au urnit decât după ce 
locotenentul-major Guţu le-a promis că îi va însoţi. 

În fine, în dimineaţa zilei de marţi, 26 septembrie 1978, 
întregul grup a fost urcat într-o maşină şi readus la cabana 
de lângă Lacul Bâlea. 


XXX 


Un grup mixt de cercetători particulari din oraşele Sibiu 
şi Bucureşti s-au deplasat la Bâlea-Lac cu maşinile, de patru 
ori, în luna imediat următoare. Ei au desfăşurat o 
investigaţie preliminară destul de amănunţită, interogându- 
i pe martorii care au avut tangenţă directă cu acele 
evenimente, luându-le declaraţii, punându-i să facă schiţe 
care să reprezinte ceea ce au văzut atunci. Câteva din 
aceste schiţe însoțesc şi textul de faţă (Fig. 4), ele sunt 
destul de naive şi nu revelatoare, dar trebuie să ţinem 
seamă că observaţiile au fost făcute în timpul nopţii (deci 
pe întuneric aproape complet) şi că totuşi militarii aceia 
erau nişte oameni simpli. 

Aşadar, cercetătorii sibieni şi bucureşteni au discutat cu 
martorii acelor evenimente... Cu o singură excepţie! Pe un 
singur om nu l-au putut găsi niciodată: pe sergentul Radu 
lon, protagonistul principal al evenimentelor de atunci! 
Prima oară se afla în permisie; a doua oară era tot în 
permisie; a treia oară era plecat în sat să ridice un colet de 
la oficiul poştal; iar a patra oară... fiind deja lăsat la vatră! 

Economistul Gavril Pal, profesorul Gheorghe Buţiu şi 
grupul pe care îl conduceau au urcat la Bâlea-Lac, pentru 
ultima oară, la 22 octombrie 1978, dată la care şi-au 
întocmit raportul final. 

Pe baza acestui raport a fost elaborată, de fapt, şi 
prezentarea evenimentelor pe care le-am descris mai sus. 


XXX 
În cursul investigaţiilor desfăşurate, sibienii mai aveau 


să afle încă un lucru interesant. Roth Martin, lăcătuşul 
mecanic de la Bâlea-Lac — referindu-se la fenomenul 


luminos observat de el în seara zilei de 23 septembrie 1978 
— declara următoarele: 

„De patru ani de când sunt aici, am zărit de trei ori acest 
fenomen — o dată toamna; o dată iarna; o dată primăvara. 
Nu ştiu ce poate fi, dar am încercat să-mi explic ca un 
fenomen electric deosebit de ionizare. Lumina era însă 
peste tot, nu era o fâşie sau un fascicul, ci o lumină totală“. 

„La vreo două săptămâni după cutremur (cel din martie 
1977) colegii de la telecabină au văzut o lumină între 
Turnurile Doamnei, o lumină foarte puternică de culoare 
portocalie-roşcată, de formă circulară, care s-a văzut 
staționând câteva secunde, apoi s-a stins, făcându-se mai 
mică într-o secundă. Probabil a dispărut cu o viteză foarte 
mare. Nu au rămas urme vizibile la Turnurile Doamnei, 
deoarece elevii şcolii de alpinişti au trecut pe acolo şi n-au 
sesizat nimic“. 

Singurul comentariu pe care-l pot face deocamdată pe 
marginea acestui aspect al anchetei este acela că, după 
părerea mea, sibienii ar fi trebuit să insiste mai mult pentru 
aflarea unor indicii suplimentare referitoare la fenomenele 
luminoase ce se manifestaseră în perioada aceea — după 
cât se pare, din plin — în zona cabanei Bâlea-Lac din Munţii 
Făgăraşului. 


XXX 


Şi acum, un alt aspect curios legat de evenimentele 
petrecute la Bâlea-Lac. 

„Faima“ celor întâmplate sus în munţi, se întinsese deja 
în ţară. Se vorbise despre evenimente în public, la Sibiu, cu 
prilejul unor simpozioane ştiinţifice. Aşa se face că cei 
interesaţi de problema OZN-urilor, aflaseră amănunte 
„calde“, la prima mână, de la chiar cei care desfăşuraseră 


anchetele în teren. 

Astfel, incitat de o întreagă suită de aspecte care 
rămâneau totuşi sub semnul întrebării, un alt cercetător 
particular bucureştean, inginerul M.T., avea să întreprindă o 
anchetă pe cont propriu, independent de aceea desfăşurată 
de grupul anterior. El a dorit cu orice preţ să-l găsească pe 
misteriosul sergent Radu lon şi să stea de vorbă cu el, cu 
atât mai mult, cu cât — după cum afirmam mai sus — 
nimeni din cei care investigaseră cazul respectiv nu-l 
văzuse la faţă, nu discutase cu el! 

În acest sens, M.T. s-a dus în satul de baştină al 
sergentului: comuna Catane din judeţul Dolj (pe lângă 
Dunăre, dincolo de Segarcea). Nu l-a găsit acasă, dar a stat 
de vorbă cu tatăl sergentului — acesta purta numele de 
Capră — care i-a spus că fiul său se mutase în... Craiova. A 
plecat apoi după el şi la Craiova, dar... nu a reuşit să dea de 
urma lui nici aici! 

Mă abţin în a face vreun comentariu asupra acestui 
aspect. Atât doar că nimeni nu a reuşit încă — sunt nevoit 
să tot repet acest amănunt, deloc nesemnificativ — să-l 
găsească şi să stea de vorbă cu fostul sergent Radu lon, cu 
cetăţeanul Radu lon, care a fost principalul „erou” al 
evenimentelor desfăşurate în septembrie 1978 la Bâlea- 
Lac. 


XXX 


Ce s-ar mai putea spune despre cele petrecute atunci? 
Sper ca acest material să se îmbogăţească şi cu 
documentele pe care ing. M.T. din Bucureşti mi-a promis că 
mi le va pune la dispoziţie, documente pe care le-a 
acumulat — aşa cum afirmam mai sus — în urma unei 
anchete desfăşurate pe cont propriu. 


Ar fi posibil oare ca evenimentele descrise aici să se 
încadreze în rândul întâlnirilor de gradul 3, conform 
clasificării lui J. Allen Hynek? Nu ştiu, nu mă pot pronunţa, 
cel puţin deocamdată. Fără îndoială, lipsesc multe 
elemente care să poată duce la formarea unei imagini 
complete şi definitive a „Afacerii Bâlea-Lac”. Multe aspecte 
au rămas nelămurite şi vor rămâne — probabil — şi în 
continuare. Dar toată povestea aceasta, aşa cum am 
încercat să o prezint aici cu ajutorul materialului 
documentar ce mi s-a pus la dispoziţie, prezintă un anume 
interes. Şi aceasta, atât pentru studiul fenomenologiei OZN 
româneşti, cât şi internaţionale. 

Deocamdată, în stadiul actual al documentaţiei şi 
cunoştinţelor acumulate, nu pot rămâne decât cu speranţa 
că atât de interesantul şi de neobişnuitul „Caz Bâlea-Lac” 
îşi va putea găsi similitudini cu alte întâmplări de acelaşi 
gen de pe mapamond. 

Cam aşa ar sta lucrurile acum, la mai bine de opt ani de 
la incredibila derulare a acelor întâmplări... 


2 
ACELEAŞI SEMNE DE ÎNTREBARE 


Conform unei înţelegeri telefonice anterioare, în după- 
amiaza zilei de sâmbătă, 25 aprilie 1987, m-am întâlnit în 
Bucureşti cu inginerul M.T. (Ca de obicei în astfel de ocazii, 
respect solicitarea celor despre care scriu, păstrându-le 
anonimatul şi oferind cititorului numai inițialele persoanelor 
implicate în evenimente.)  Discuţia, desfăşurată pe 
parcursul a circa două ore, nu a schimbat, în linii mari, 
datele deja cunoscute despre „Cazul Bâlea-Lac”. Au apărut, 
e drept, câteva elemente noi şi altele care necesită unele 
modificări faţă de cele anterioare. Voi încerca să le expun în 
continuare. 

De asemenea, inginerul M.T. mi-a oferit un material 
dactilografiat pe trei pagini, fără un final încheiat, el 
motivând că a rătăcit pagina 4 pe care se mai aflau câteva 
rânduri care — după cum a afirmat — nu prezentau o 
importanţă prea mare. (L-am înţeles perfect: probabil că 
pagina 4 conţinea şi iscălitura sa, iar el s-a temut de 
eventualele „consecinţe” ale gestului său — acela de a fi 
scris despre evenimente şi de a-mi fi pus mie la dispoziţie 
materialul în cauză.) 

Mă voi ocupa mai jos de cele câteva elemente noi ivite 
în contextul „Afacerii de la Bâlea-Lac”, folosind ca sursă 
informativă atât textul celor trei pagini cât şi discuţia avută 
în particular eu inginerul M.T. din Bucureşti. 


XXX 


e Ing. M.T. optează pentru folosirea termenului de 
„lucrători” în locul celui de „militari”. Ţinând cont de 
această opţiune, voi folosi cuvântul „lucrători” în cele ce 
urmează. 

e Atât Roth Martin, cât şi Cheţa Victor, observatorii 
fenomenului din seara zilei de sâmbătă, 23 septembrie 
1978, nu făceau parte din grupul celorlalţi care erau 
lucrători... În termen. Primii îşi aveau dormitorul în clădirea 
staţiei terminus de telecabină de la Bâlea-Lac. Observaţia 
lor este făcută cu totul independent de grupul celorlalţi. 

e În perioada aceea, în apropierea cabanei turistice de 
la Bâlea-Lac se afla în construcţie, sau mai precis era 
proiectat să se construiască, un nou hotel. Proiectul era 
grandios şi începuseră deja lucrările de săpare a fundațiilor. 
Lucrătorii în cauză erau cazaţi într-o baracă separată, 
având două nivele şi mai multe camere. 

e Aceştia din urmă erau oameni simpli, provenind din 
mediul rural, cu o pregătire şcolară foarte modestă. 
Aceasta explică oarecum şi desenele rudimentare pe care 
le-au făcut — la cererea anchetatorilor — asupra 
fenomenului observat. (Reamintesc faptul că patru din 
aceste desene însoțesc şi textul de faţă.) 

e În pagina 2 a textului dactilografiat (primit de la ing. 
M.T.) apar trei nume noi faţă de cele din cuprinsul 
materialelor trimise de economistul sibian Gavril Pal: Toth 
lohan, Cotună Dumitru şi Vlad (?). Este posibil ca acest 
Cotună (Dumitru) să fie una şi aceeaşi persoană cu Katona 
(Andrei). Mai precis: Gavril Pal (de naţionalitate maghiară) îl 
anchetează pe Katona, iar inginerul M.T. (român) îl 
anchetează pe Cotună. Deci, s-ar putea să fie vorba aici de 
o pronunțare diferită a unuia şi aceluiaşi nume de familie. 


Dar aceasta este valabil, evident, numai în ceea ce priveşte 
numele de familie. 

e În două rânduri (8 şi 22 octombrie 1978), inginerul 
M.T. a participat alături de sibieni la investigația făcută sus 
în munţi. El a plecat de fiecare dată din Bucureşti împreună 
cu inginerul lustin Virgilius Capră. 

e Se pare că au existat totuşi destule greşeli în maniera 
de desfăşurare a anchetelor. De pildă, fiecare dintre 
anchetatori a luat separat „la întrebări” pe câte unul din 
martori. 

e Nu a fost posibilă, în cursul acestor anchete, o 
reconstituire a evenimentelor, de fiecare dată lipsind câţiva 
martori. 

e Lucrătorii în cauză, oameni simpli după cum am 
menţionat şi mai sus, s-au cam speriat — după cum se pare 
— de insistenţele anchetatorilor. În fond, aceştia nu erau 
decât nişte necunoscuţi, care le puneau întrebări asupra 
unor lucruri pe care ei înşişi nu şi le puteau lămuri. 

e Este foarte posibil, de asemenea, ca lucrătorii 
respectivi să fi fost „sfătuiţi” să inducă în mod intenţionat în 
eroare pe anchetatori, dându-le răspunsuri contradictorii 
sau eronate. Deşi această afirmaţie s-ar putea corola uşor 
cu atitudinea sergentului, este puţin posibil totuşi că 
aceştia — lucrătorii — ar fi putut ajunge la o atare 
performanţă, care ar fi presupus o anume subtilitate 
intelectuală şi spirituală, mai greu de presupus în cazul lor. 
Şi legat de aceasta, o întrebare oarecum subiectivă: nu 
cumva şi-a spus cuvântul aici una din acele caracteristici 
atât de pregnante ale omului nostru de la ţară, vestita 
„Şiretenie ţărănească”? 

e Au existat multe neconcordanţe în declaraţiile 
martorilor. Păreau a lăsa cu toţii impresia că ascund unele 
date care de fapt ar fi putut să fie în legătură cu anumite 


activităţi ilicite ale lor. De exemplu, mult timp nu au vorbit 
nimic despre cursa de prins vulpi. Sau, nu au vrut să 
recunoască decât cu mare greutate că, de fapt, ei nu jucau 
în dormitor remy, ci pur şi simplu poker. 

e Se pare că martorii şi-au însuşit sugestiile 
investigatorilor, în anumite privinţe. De pildă: toţi afirmau 
că silueta avea o formă cilindrică (unul dintre martori a 
spus iniţial că „era ca un butoi”); că ar fi emis sunete 
asemănătoare unui „suflu ca de tigru” (un martor a afirmat 
că acele sunete erau parcă scoase de un cal care fornăie); 
toţi au afirmat că mişcările „siluetei” erau greoaie, ca ale 
unui om care se deplasează prin apă (mişcare amplu 
sugestionată de investigatori) etc., etc. 

e Nemulțumit de aspectul general al desfăşurării 
anchetelor, de faptul că sergentul Radu lon nu a putut fi 
găsit pentru a se sta de vorbă cu el, ing. M.T. a hotărât să 
dea de urma acestuia cu orice preţ, căutându-l prin ţară. 

e Într-adevăr, în ajunul Crăciunului 1978, ing. M.T. a 
plecat din Bucureşti cu automobilul propriu, având intenţia 
de a-l găsi pe fostul sergent de la Bâlea-Lac. L-a căutat la 
trei adrese. 

Prima adresă: La tatăl acestuia din satul Catane, jud. 
Dolj. El purta supranumele de „Capră“, sub care era 
cunoscut de consătenii săi. 

A doua adresă: Pe strada Aurel Vlaicu nr. 5 din Craiova, 
jud.Dolj (telefon de atunci — 38.191), unde Radu lon locuia 
în gazdă. 

A treia adresă: La un văr al lui (sau cumnat), Stroescu 
Dumitru, cu domiciliul în Petroşani, jud. Hunedoara, str. 
Independenţei, bloc 35, sc. 2, ap.33. 

La nici una dintre ele nu l-a găsit pe Radu lon. Ing. M.T. a 
fost nevoit să renunţe din cauza ninsorilor abundente din 
acel început de iarnă şi a poleiului existent pe şosele. 


e Conform afirmațiilor lui M.T., Stroescu Dumitru ar fi 
afirmat că, într-o discuţie avută cu Radu lon, a insistat ca 
acesta să-i povestească ce s-a întâmplat cu el „acolo” în 
armată. lar Radu lon i-ar fi răspuns: „De ce insişti? Nu ştii 
ce înseamnă secretul militar?“. 

e Dacă lucrurile stau într-adevăr aşa, de aici ar putea 
rezulta că Radu lon a fost interogat de superiorii săi, care, 
în lipsa unor explicaţii asupra celor petrecute la cabana 
Bâlea-Lac, i-au  „recomandat” să păstreze secretul 
(„secretul militar”) în legătură cu acele evenimente. Aşa s- 
ar explica oarecum şi faptul că Radu lon nu a putut fi 
contactat şi interogat de investigatorii acestui caz. 

e La niciuna din adresele respective, ing. M.T. nu a 
dezvăluit motivul real al vizitei sale. El le-a spus tuturor că 
are un prieten care a făcut armata cu R.I. şi care l-a rugat, 
aflând că merge cu totul „întâmplător” prin zona aceea să 
treacă şi pe la el — pe la Radu lon — ca să-l mai... „întrebe 
de sănătate”. 

Ce concluzii s-ar putea trage din cele descrise mai sus? 
Să încerc să le conturez, menţionându-le caracterul de 
provizorat: 

1. Se pare că în zona cabanei Bâlea-Lac din Munţii 
Făgăraşului s-au petrecut evenimente deosebite în zilele de 
23 şi 24 (eventual şi 25) septembrie 1978. Aceste 
evenimente par a se fi aflat cu totul în afara obişnuinţelor şi 
puterii de înţelegere a celor ce le-au trăit în mod direct şi 
dramatic. 

2. Este probabil, dacă nu chiar posibil, că autorităţile 
militare au desfăşurat atunci o anchetă proprie asupra 
evenimentelor amintite, şi că au impus tăcerea sergentului 
Radu lon. Întreaga afacere trebuia să poarte pecetea 
„secretului militar”. 

3. Ca o urmare firească, în ciuda tuturor eforturilor. 


Radu lon, „eroul principal” al întâmplărilor de la Bâlea-Lac, 
nu a putut fi interogat niciodată de câtre grupul mixt (Sibiu- 
Bucureşti) de investigatori particulari, sau de către 
inginerul M.T. 

4. S-ar impune o discuţie asupra acelor evenimente şi 
cu inginerul Justin Virgilius Capră din Bucureşti, cel de-al 
treilea investigator în viaţă, din grupul constituit în toamna 
anului 1978. Concluziile eventuale ale acestei discuţii, vor 
completa — probabil — aceste rânduri. 

Ce aş mai putea afirma aici? Decât că, se pare, în jurul 
afacerii Bâlea-Lac trebuie să planeze incertitudinea şi 
nesiguranța. Nimic nu are voie să răzbată dincolo de 
ştampila secretului impus. Aşa stând lucrurile, s-ar mai 
putea afla oare vreodată adevărul despre întâmplările de 
atunci? Întrebarea aceasta ar putea părea retorică sau 
subiectivă, dar ea trebuie pusă măcar de dragul speranţei 
în aflarea unui adevăr iluzoriu. 


XXX 


Aşa cum arătam mai sus, am căutat cu insistenţă a-l 
întâlni pe ing. Justin Capră pentru a discuta cu el, „pe viu“ 
despre cele petrecute la Bâlea-Lac în toamna anului 1978. 
Aşa cum se ştie, Justin a fost unul dintre participanţii la 
anchetele desfăşurate în luna octombrie a acelui an în zona 
lacului Bâlea. Deşi am fost de mai multe ori în Bucureşti în 
lunile mai şi iunie 1987, nu am reuşit să-l contactez pe 
inginerul Justin Capră decât la sfârşitul lunii iunie, adică la 
mai bine de două luni de la discuţia avută, tot la Bucureşti, 
cu ing. M.T. Întâmplarea a făcut ca la această întâlnire să 
participe şi colonelul de aviaţie militară Doru Davidovici, 
prilej cu care cei doi s-au cunoscut, de fapt. 

Aşadar, în după-amiaza zilei de sâmbătă, 27 iunie 1987, 


îi puneam lui Justin Capră o serie de întrebări referitoare la 
ceea ce îşi mai amintea el din evenimentele toamnei 1978. 
Am vrut să aflu impactul pe care acele evenimente l-a avut 
asupra memoriei lui. 

Justin Virgilius Capră ne-a confirmat (lui Doru Davidovici 
şi mie) că a fost la Bâlea-Lac, împreună cu grupul sibian, de 
două ori în luna octombrie a anului 1978. Şi-a reamintit, în 
linii mari, datele esenţiale ale cazului propriu-zis, cât şi 
amănuntele legate de anchetele desfăşurate atunci. 
Referitor la aceste anchete J.V.C. crede că ele „s-au 
desfăşurat corect”, fără probleme prea importante. În rest, 
toate detaliile menţionate de J.V.C. În discuţia avută 
corespund întocmai celor deja cunoscute anterior despre 
„Cazul Bâlea-Lac“. Nu s-au evidenţiat amănunte noi, 
inedite, necunoscute, care să merite să fie menţionate aici. 

Tot atunci am aflat de la Justin că economistul Gavril Pal 
din Sibiu, împreună cu familia sa (soţie, fetiţă), nu se mai 
află în ţară. Ei se refugiaseră deja de câteva luni în 
Germania Federală. Aşadar, după moartea fulgerătoare 
(atac de cord) a lui Gheorghe Buţiu (fostul director al Casei 
de Cultură a Sindicatelor din Sibiu), încă unul din 
participanţii la anchetele declanşate în „Cazul Bâlea-Lac“, 
dispărea, de pe lista celor ce ar putea fi eventual 
reinterogaţi asupra acelor întâmplări... 

(Câteva cuvinte acum despre Gheorghe Buţiu, „Ghiţă“ 
cum îi spuneam cu toţii. Ani în şir a fost cel care a 
organizat, la instituţia pe care o conducea, simpozioane 
publice, deosebit de reuşite, pe teme de „ştiinţe de 
frontieră”: parapsihologie, ufologie, paleoastronautică, etc. 
Cei doi, Gheorghe Buţiu şi Gavril Pal, erau sufletul acelor 
reuniuni, care aveau loc primăvara şi toamna prin anii 
'70-'80. Dar primul adăuga acelor acţiuni şi autoritatea 
funcţiei pe care o deţinea. Era, ceea ce se poate numi în 


general, „un tip foarte destupat”, deţinător a două licenţe 
universitare, un om comunicativ, de viaţă, direct şi deschis 
în relaţiile cu semenii săi. Aşa cum sunt toţi oamenii 
inteligenţi. Şi pentru că avea toate aceste calităţi, 
autorităţile vremii au socotit mai potrivit să-i ia funcţia şi 
să-l mute ca simplu profesor de matematică pe undeva pe 
lângă Sibiu. Urma să facă naveta, iar soţia lui rămăsese 
fără serviciu. Fiind îngrozitor de şicanat de autorităţile de 
atunci de la Sibiu, a ajuns probabil la limita răbdării oricărui 
om normal. A făcut un gest rămas — cred eu — unic în 
„epoca anilor lumină” (cel puţin personal, nu am mai 
cunoscut un alt caz asemănător): a solicitat azil politic, 
împreună cu soţia sa şi cei trei copii pe care-i aveau, în... 
Uniunea Sovietică!!! Într-o perioadă în care toţi fugeau ca 
iepurii spre Vest, Ghiţă Buţiu voia să meargă la prietenii 
noştri din Răsărit. În cererea sa înaintată autorităţilor, el a 
motivat că dacă la noi în ţară nu găseşte de lucru pentru 
soţia sa, atunci sovieticii îl vor ajuta în mod sigur. Evident, 
gestul său nu a trecut neobservat şi a iritat la culme pe cei 
ce diriguiau atunci „bunul mers” al lucrurilor. Şi ca să-i 
scoată din cap bazaconiile, au crezut probabil de cuviinţă 
că e mai simplu să taie răul de la rădăcină. Astfel se face că 
Ghiţă Buţiu a murit brusc în urma unui infarct în care „i-a 
explodat” — pur şi simplu „i-a explodat” — inima! Nu ştiu 
ce au înţeles medicii şi cunoscuţii săi, familia şi prietenii, 
prin această expresie, dar exact acestea au fost cuvintele 
care s-au vehiculat atunci. Fără îndoială, anumite autorităţi 
ale vremii nu au fost chiar aşa de străine de cauzele reale 
ale morţii lui Ghiţă Buţiu. Ca un fapt cu totul nesemnificativ, 
tocmai se vorbea în perioada aceea la „Europa Liberă” de 
un soi de preparat secret pe care securitatea ceauşistă îl 
fabrica şi îl experimenta pe pielea unor persoane 
indezirabile. Acest preparat, strecurat discret într-o ceaşcă 


de cafea, avea ca urmare un sigur infarct survenit câteva 
zile mai târziu... Am fost la Sibiu la înmormântarea lui Ghiţă 
Buţiu şi am constatat că până şi Dumnezeu a deplâns 
această tragedie: în tot timpul ceremoniei de înmormântare 
deasupra cimitirului a plouat torențial, în vreme ce în restul 
oraşului a fost soare şi senin. Păşind dincolo de aleile ude 
ale cimitirului, trotuarul străzii era complet uscat! Se poate 
găsi o explicaţie oarecare acestui fapt? Ce alt comentariu 
aş mai putea face aici? Decât să spun din nou: Dumnezeu 
să-l ierte pe Gheorghe Buţiu dacă a greşit cu ceva în viaţă). 


XXX 


Să mă reîntorc însă la Cazul Bâlea-Lac. 

Singurul fapt pozitiv care ar mai putea aduce oarecare 
lumină în acele atât de enigmatice întâmplări ar fi o 
eventuală reîntâlnire cu unii din participanţii direcţi la 
evenimente. Deci, discuţii directe cu cei care, în septembrie 
1978, se aflau, militari în termen, detaşaţi ca lucrători la 
noul hotel ce se construia în munţi. Probabil însă că toţi 
aceşti martori se află acum răspândiţi în întreaga ţară, iar o 
contactare a lor este mai mult decât iluzorie. 

Tot iluzorie — dacă nu chiar imposibilă — mi se pare şi o 
eventuală contactare a fostului sergent Radu lon, ca şi 
supunerea acestuia unei serii de şedinţe de regresie 
hipnotică, singurul procedeu menit, în situaţia dată, a 
aduce  oarecari lămuriri în  încâlceala unora din 
evenimentele şi faptele legate de „Cazul Bâlea-Lac“. 

Aşadar, având în vedere că aceste eventualităţi par a nu 
se concretiza, am considerat necesar ca dosarul 
enigmaticului „Caz Bâlea-Lac“ să fie eventual completat cu 
o serie de noi file. În acest sens, am trimis unor cercetători 
din ţară copii ale paginilor dactilografiate din ceea ce am 


scris până acum despre acest caz. l-am rugat pe fiecare în 
parte să-şi spună părerea, eu cât mai multe amănunte 
despre acele întâmplări şi — dacă e posibil — cu 
menţionarea eventualelor similitudini pe care acest caz le- 
ar avea cu alte întâmplări de pe mapamond, Este exact 
ceea ce menţionam, undeva, la începutul acestor descrieri. 
Răspunsurile au început să sosească, unele sunt foarte 
interesante şi atunci când voi avea la dosarul cazului 
părerile scrise ale tuturor celor solicitaţi, voi încerca să le 
redau şi în cuprinsul acestui material. 

Deocamdată, mi-am propus o deplasare în Munţii 
Făgăraşului, în locul unde s-a desfăşurat povestea stranie 
de la Bâlea-Lac. 


3 
NOUĂ ANI MAI TÂRZIU 


Paginile care urmează cuprind raportul unor investigaţii 
pe care le-am desfăşurat pe cont propriu, în vara şi toamna 
anului 1987, referitoare la „Cazul Bâlea-Lac“, petrecut în 
septembrie 1978. 


1. Lacul Bâlea, Munţii Făgăraş, 23-26 iulie 1987. 
În cele trei zile cât am stat la cabana Bâlea-Lac din 


Făgăraş, am desfăşurat o serie de cercetări referitoare la 
curioasa întâmplare pe care am descris-o deja în paginile 
anterioare. 

1.1.L-am cunoscut pe Cornel C. Avram, inginer 
electronist din Sibiu, care lucrează (şi) ca salvamontist în 
Munţii Făgăraş încă din anul 1975. Este şi unul dintre 
instructorii Şcolii Alpine Române din acea zonă montană. L- 
am întrebat despre eventualele fenomene luminoase 
petrecute în zonă şi despre urme curioase pe zăpadă aflate 
împrejurul cabanei de la Lacul Bâlea în perioada anilor 
1978-1979. Nu ştie nimic despre întâmplări de acest gen şi 
nici nu a auzit pe altcineva vorbind despre astfel de 
evenimente. Urmează să-l mai sun la telefon, în cazul când 
voi dori să mă pună în legătură cu Roth Martin — unul 
dintre mecanicii de la staţia telecabină Bâlea-Lac — care în 
prezent locuieşte şi lucrează în Sibiu. L-am rugat pe 
inginerul Avram să se intereseze printre ceilalţi colegi de la 
Salvamont dacă au cunoştinţă despre evenimentele 
discutate. Mi-a confirmat faptul că Tischler Rudolf (şef de 
şantier ICMJ în 1978, despre care amintesc în primele 


pagini ale acestui volum), locuieşte de asemenea în Sibiu, 
dar nu poate fi deocamdată contactat, din motive personale 
temeinice. De fapt, în perioada aceea, respectivul executa 
o scurtă pedeapsă pentru faptul că încercase să treacă 
fraudulos frontiera (nu spre Uniunea Sovietică, în niciun 
caz!). 

1.2.A doua persoană pe care am contactat-o, în vederea 
discuţiilor despre evenimentele anului 1978, a fost Liviu 
Cânduleţ, 42 ani, meteorolog la cabana Bâlea-Lac. El se află 
în această funcţie încă din anul 1979, anul înființării acestei 
stații meteorologice. În perioada anilor 1975-1979, Liviu 
Cânduleţ a lucrat ca mecanic la staţia de telecabină Bâlea- 
Lac. Deşi în zilele de 23-25 septembrie 1978 nu era de 
serviciu (după afirmaţiile lui), el îşi aminteşte perfect de 
vâlva care s-a iscat atunci în jurul acelor întâmplări 
curioase. Liviu Cânduleţ a fost prima persoană din zona 
respectivă care mi-a confirmat în mod cert că evenimentul 
a avut loc cu adevărat. El specifică faptul că unul din 
zvonurile care au circulat atunci a fost şi acela că din Lac ar 
fi ieşit un monstru care i-ar fi speriat pe oameni (!?!). 
Surprins şi timorat oarecum de întrebările mele foarte 
precise şi „la obiect”, el a încercat să minimalizeze 
importanţa evenimentelor în cauză. Îşi dădea seama că ştiu 
foarte multe lucruri de amănunt, că întrebările mergeau 
exact la ţintă, dar nu a fost sigur niciun moment ce 
urmăresc de fapt... Părerea lui era că nu s-a întâmplat 
nimic deosebit, că ar fi fost vorba de un „câine căruia i-au 
sticlit ochii în întuneric”. Referitor la prima seară (În care 
cei de la telecabină au avut impresia iniţială că „arde 
cabana”), Liviu Cânduleţ afirmă că a fost un simplu 
fenomen meteorologic cunoscut sub numele de „Focul Sf. 
Elm”. În acest sens, mi-a pus la dispoziţie următorul text: 

„Instrucţiuni pentru observarea, identificarea şi 


codificarea norilor şi fenomenelor meteorologice şi 
meteorii. Comitetul de Stat al Apelor, Bucureşti 1968. p. 
189, /ocul Sf Elm. Acest fenomen se manifestă sub forma 
unui mănunchi luminos de raze, cu aspect de pensulă, 
pămătuf, snop etc. de culoare violetă ori verzuie, ce se 
observă foarte bine noaptea şi mai ales în regiunile 
muntoase sau pe mare. Focul Sf. Elm este o descărcare 
electrică luminoasă în atmosferă. Această descărcare, mai 
mult sau mai puţin continuă, emană din vârful obiectelor 
ascuţite (paratrăznete, giruete, acoperişuri ţuguiate, arbori, 
stâlpi, catarge etc.)“. 

Liviu Cânduleţ îşi aminteşte de asemenea că soldaţii au 
fugit de la cabană, dar crede că au făcut-o „pentru ca să-şi 
mai ia câteva zile libere” (!). El uită (şi nici nu am încercat 
să-i reamintesc) faptul că, aflându-se în serviciu militar 
activ, deci sub ordine, aceşti militari nu puteau pleca in 
corpore după capul lor, când le venea lor cheful, ca „să-şi ia 
câteva zile libere”. Ar fi semănat cu o dezertare, care ar fi 
avut consecinţe foarte grave. Dar despre aceste eventuale 
consecinţe nu se vorbeşte nicăieri în materialele anterioare. 
Să nu uităm că investigatorii care s-au ocupat de acest caz 
i-au putut interoga pe militarii în cauză (cu excepţia 
sergentului Radu lon, după cum am amintit deja) atunci 
când s-au deplasat la Bâlea-Lac, şi că nici unul dintre acei 
militari nu a pomenit nimic despre consecinţele unei 
eventuale dezertări. Şi apoi, ostaşii aceia şi-au mai luat 
„câteva zile libere” după o sâmbătă şi o duminică? De ce 
nu au plecat încă de sâmbătă după-amiaza, urmând să-şi 
prelungească luni şi marţi „concediul” pe care şi-l 
acordaseră singuri? Întrebat fiind, Liviu Cânduleţ afirmă că 
a auzit despre OZN-uri, dar nu crede în existenţa lor, că a 
văzut deseori „stele căzătoare” şi niciodată un OZN. Este 
cât se poate de sceptic pe această temă. Mi-a mai 


comunicat că Victor Gheţa (şi nu Cheţa cum apăruse 
menţionat anterior) locuieşte în aceeaşi comună cu el — 
Cârţişoara — şi mi-a reconfirmat că celălalt coleg al lui de la 
staţia telecabinei Bâlea-Hac, Roth Martin, locuieşte şi 
lucrează într-adevăr la Sibiu. 

1.3.Fosta baracă militară de lângă cabana turistică 
Bâlea-Lac nu avea etaj, ei un fel de mansardă. Era 
acoperită cu tablă, iar terasa principală (dinspre S-SE, 
menţionată în Fig. 1 cu denumirea de „trotuar de beton din 
faţa cabanei”), lată de cca. 2 m, era mărginită de o 
balustradă, de la care în prezent se mai cunosc stâlpii de 
susţinere făeuţi din fier beton de 30 mm diametru şi cea 
1.20 m înălţime (revezi fig. 2). Aleea dinspre V-NV era mult 
mai îngustă (cam jumătate din cea principală). lar spre NE 
se afla de asemenea o bordură din beton lată de cca. 40 
cm. Baraca în cauză a fost demolată încă din anul 1983, în 
prezent aflându-se acolo doar fundaţia de beton pe care a 
fost construită (Fig. 2). Nu se ştie la ce înălţime se aflau 
ferestrele camerelor de la parter faţă de fundaţie, dar spre 
NE, aceasta din urmă avea o înălţime de cca. 1.10 m faţă 
de nivelul solului aflat în pantă descendentă în acel loc. Să 
ne amintim că la una din ferestrele de pe acea latură, 
obloanele au fost deschise în mod inexplicabil în noaptea 
de 24 spre 25 septembrie 1978. Or, dacă se presupune că 
marginea de jos a ferestrelor se afla la 1 m deasupra 
fundaţiei, înseamnă că de la nivelul solului până la 
marginea inferioară a oblonului era o distanţă de 
aproximativ 2.10 m. Să mai presupunem că drugul (de fier 
sau de lemn) care bloca oblonul se afla cu încă 40 cm mai 
sus. În acest caz, de la sol până la acel drug se aflau cam 
2.50 m. Dacă „persoana” care a deschis oblonul se afla pe 
sol, atunci ca era foarte înaltă, de peste 2 m.; dacă se afla 
pe bordura de beton din jurul cabanei, ea ar fi putut fi 


văzută mai uşor din interiorul barăcii. Evident, toate 
acestea nu sunt decât supoziţii şi speculaţii sugerate de 
topografia locului şi de derularea cunoscută a 
evenimentelor din toamna anului 1978. 

1.4.Atât motoarele Diesel, cât şi staţia de telecabină se 
aflau mult mai spre sud faţă de felul cum sunt situate ele 
pe schiţa de la Fig. 3, pe drumul ce duce „spre 
Transfăgărăşană”. Deci, distanţa reală dintre cele două 
locuri de observaţie (cea din 23 şi cea din 24 septembrie), 
este de fapt cu mult mai mare (cam 150-170 m în linie 
dreaptă) decât aşa cum sunt localizate în schiţa amintită. 
Aceasta ar explica oarecum faptul că militarii au fost „rupţi” 
de mecanicii de la telecabină în prima seară a observaţiei şi 
invers în cea de-a doua. Între oamenii celor două puncte 
fixe  (telecabină şi baracă) nu exista o legătură şi 
comunicare directă, primii fiind mecanici angajaţi ca 
salariaţi cu loc de muncă precis şi autonomie proprie, 
ceilalţi fiind — aşa cum se ştie — militari în termen, cu alt 
regim de viaţă şi de muncă. Privind astfel lucrurile, este de 
înţeles de ce, la prima vedere, evenimentele celor două seri 
par a nu avea niciun fel de legătură între ele. Este foarte 
posibil ca să fie acelaşi fenomen (cu manifestări diverse în 
seri succesive) şi care a fost observat din locuri diferite de 
oameni foarte deosebiți ca mentalitate şi pregătire 
intelectuală. Este, evident, şi aceasta, tot o supoziţie. 

1.5.Cam în locul în care pe schiţă apare „Staţia terminus 
de telecabină”, se află în prezent şanţurile săpate în stânca 
dură ale unei fundaţii. Aceasta trebuia să fie a noului hotel, 
care însă nu s-a mai construit probabil din lipsă de fonduri 
sau de mână de lucru. 

1.6.În general schiţa de la Fig. 3 care însoţeşte 
prezentele pagini prezintă destul de multe erori de 
cartografiere, care nu afectează însă în mod grav imaginea 


de ansamblu pe care o dă desfăşurarea evenimentelor 
acestui caz. Cel puţin în acest sens, am încercat să păstrez, 
în mare, forma şi conţinutul schiţei, aşa cum apare ea în 
documentaţia întocmită de investigatorii din toamna anului 
1978. 

1.7.Prima zi a investigaţiei, joi 23 iulie 1987, fiind o zi 
senină şi foarte călduroasă pentru altitudinea respectivă şi 
chiar pentru această perioadă a anului, am folosit-o pentru 
fotografierea zonei. Fireşte, m-au interesat în primul rând 
fotografiile de ansamblu. În acest sens, am făcut o 
„plimbare” pe crestele din jur folosind un aparat (tip „Zenit- 
E“) dotat atât cu obiectiv obişnuit (Pentaeon Auto 1,8/50- 
Multi Coating), cât şi cu teleobiectiv (Pentaeon Auto 4/200 
M.C.). Una din imaginile obţinute în ziua aceea însoţeşte şi 
textul de faţă (Fig. 5). Principalele fotografii sunt luate din 
următoarele locuri: Şaua Doamnei, Vf. Paltinu, Vf. lezerul 
Caprei, Şaua Caprei. 

1.8.Concluzii provizorii. Am dorit să cunosc locurile 
evenimentelor din 1978. Am vrut să intru puţin în 
„atmosfera” locului, să văd cu propriii mei ochi care a fost 
cadrul geografic general şi caracteristicile geologice ale 
acestei zone. Am fost, am văzut şi... acum ştiu: în zona 
cabanei turistice de la Lacul Bâlea din Munţii Făgăraş, în 
zilele de 23 şi 24 septembrie 1978. au avut loc în mod sigur 
evenimente deosebite, care constituie esenţa acestor 
pagini. Această concluzie, mai mult intuitivă decât logică, 
nu are ce căuta desigur în cadrul unei investigaţii ştiinţifice. 
Dar materialul de faţă nu are pretenţia unui studiu riguros 
ştiinţific, ci mai degrabă aspectul unei curiozităţi sau 
nelinişti ce se cerea satisfăcută. 


2. Slatina, jud.Olt — Craiova, jud.Dolj, 4-5 august 1987. 
2.1.În seara zilei de marţi, 4 august, la ora 21:30, de la 


hotelul „Parc“ din Slatina, am dat un telefon la nr. 38191 
din Craiova. Reamintesc faptul că acest număr aparţinea 
fostei gazde a sergentului Radu lon şi corespundea adresei 
de pe str. Aurel Vlaicu nr.5. Mi-a răspuns un bărbat care 
afirma că are acest număr de numai două luni şi că nu ştie 
nimic de fostul proprietar. 

2.2.A doua zi, miercuri, 5 august, m-am deplasat la 
Craiova, unde am început să caut strada Aurel Vlaicu. După 
numeroase încercări, am reuşit să aflu că strada respectivă 
se găsea în cartierul Valea Roşie, dar că acum nu mai 
există, imobilele fiind deja demolate, iar locul este un 
şantier unde se construiesc blocuri de locuit. 

2.3.De la oficiul central PTTR din Craiova am mai notat 
următoarele informaţii: 

-În cartea de telefon a oraşului Craiova (ediţie tipărită în 
1979) există menţionate opt persoane cu numele Radu lon, 
cu adresele şi numărul de telefon respectiv. Nici una dintre 
aceste persoane nu corespunde adresei şi telefonului 
cunoscute anterior. Mi-am notat totuşi datele respective, 
pentru un eventual uz într-o investigaţie ulterioară. 

-În cartea de telefon a oraşului Petroşani (din anul 
1984), jud. Hunedoara, nu este menţionată nicio persoană 
cu numele de familie Stroescu. Deci nu există deocamdată 
nicio posibilitate de contact indirect cu un eventual văr (sau 
cumnat) al lui Radu lon care să poarte acest nume. 


3. Vălenii de Munte, jud. Prahova, 8-9 august 1987. 
3.1.În aceste zile de sâmbătă şi duminică a avut loc 


reuniunea prilejuită de împlinirea a zece ani de la 
înfiinţarea — tot la Vălenii de Munte — a publicaţiei RUFOR. 
(Despre această publicaţie, ca şi despre grupul RUFOR, am 
scris deja, cu lux de amănunte, în două din cărţile mele 
anterioare: „Cazuri OZN în România. S-a întâmplat mâine!“ 


şi „Enciclopedia observaţiilor OZN din România (1517- 
1994)“.) 

Cu această ocazie, s-au întâlnit un număr de nouă 
cercetători amatori în domeniul ufologiei din ţara noastră. 
Majoritatea cunoşteau deja datele generale ale „Cazului 
Bâlea-Lac”, cuprinse şi aici, în paginile anterioare. De 
aceea, le-am cerut părerea despre acest eveniment. Din 
discuţii a reieşit că cel puţin trei dintre cei prezenţi (dr. 
chim. Adrian Pătruţ din Cluj-Napoca, prof. şi scriitorul 
Gyorgy Mandics din Timişoara şi ing. Octavian Mişorin din 
Bucureşti) îşi exprimă rezervele în legătură cu continuarea 
investigaţiilor legale de caz, dat fiind timpul destul de mare 
scurs de la derularea întâmplărilor respective. Mai mult 
chiar, ei consideră că evenimentele din septembrie 1978 
nici nu  meritau atâta osteneală, deoarece există 
posibilitatea ca să nu fi fost vorba decât de o farsă 
organizată de militarii care se plictiseau în baraca lor cu 
mansardă de la Bâlea-Lac... 

3.2.În faţa celor prezenţi la această întâlnire, i-am 
solicitat din nou lui Justin Virgilius Capră, prezent şi el, să-şi 
depene amintirile despre cazul Bâlea-Lac. Răspunsurile lui 
ne-au dezamăgit pe toţi, dovedind plictiseală, nesiguranţă, 
oboseală, mari lacune în memorie, neseriozitate. De 
această dată, Justin a fost neconvingător şi chiar lipsit de 
interes. 

3.3.La data acestei întâlniri RUFOR, numărul celor care 
mi-au pus la dispoziţie observaţiile lor sau materiale 
ajutătoare referitoare la „Cazul Bâlea-Lac“ a ajuns la şase. 
Aceştia sunt în ordinea promptitudinii răspunsurilor: Mihai 
Harry Danciu (Braşov); Adrian Pătruţ (Cluj-Napoca); Gabriel 
Constantinescu (Bucureşti); Octavian Mişorin (Bucureşti); 
Florin Ghorghiţă (laşi); Gyorgy Mandics (Timişoara). Sinteza 
tuluror materialelor trimise de aceşti corespondenţi va intra 


în cuprinsul următorului capitol al acestei cărţi. 


4. Corespondenţă 


Vineri, 14 august 1987, am trimis o scrisoare 
recomandată prietenului meu ing. Aurel Dula din Petroşani, 
prin care îl rugam să dea de urma lui Stroescu Dumitru şi 
să încerce să afle eventuala adresă actuală a lui Radu lon. 
O copie a acestei scrisori se află anexată la dosarul cazului, 
dosar care este unul dintre cele mai voluminoase pe care 
le-am întocmit în investigaţiile desfăşurate de-a lungul mai 
multor ani. 

Exact o lună mai târziu, marţi, 14 septembrie 1987, 
aveam o convorbire telefonică cu ing. A. Dula. Aflam astfel 
că el nu a reuşit încă să-l depisteze pe Dumitru Stroescu din 
Petroşani. 

În zilele de sâmbătă 17 şi duminică 18 octombrie, cu 
ocazia unei reuniuni numismatice, m-am întâlnit la Ploieşti 
cu ing. Aurel Dula din Petroşani. Aflam astfel următoarele 
amănunte: A reuşit să-l depisteze pe D. Stroescu, pe care l- 
a contactat telefonic. Acesta i-a confirmat că Radu lon 
locuieşte în Craiova, la o adresă pe care nu i-o cunoaşte. 
Dar adresa lui poate fi aflată de la tatăl lui, care trăieşte 
încă în comuna Catanele din jud. Dolj. Mai mult nu a reuşit 
să afle. 

(Îmi amintesc acum, cu oarecare amuzament, de 
reținerea şi prudenţa exagerată pe care o arăta ing. Dula, 
atunci când discutam cu el la Ploieşti. M-a luat deoparte şi a 
trebuit să-l asigur de mai multe ori că toată povestea nu 
prezintă niciun fel de periculozitate pentru el şi că nu-l voi 
amesteca în nicio afacere necurată... de ordin politic, mai 
ales. Un gând bun şi pentru acest fost prieten al meu, care 
a murit cu câţiva ani în urmă, după un atac de cord.) 

Aşadar, singurul element demn de luat în seamă este 


afirmaţia că Radu lon locuieşte sigur în oraşul Craiova. În 
rest, nimic nou... 


5. Căutări aproape sterile 
Din momentul când Afacerea Bâlea-Lac a început să mă 


intrige şi să mă pasioneze, mi-am pus nenumărate întrebări 
despre o serie de aspecte ce rămâneau — în ciuda tuturor 
analizelor — fără răspunsuri. 

Una din nelămuriri era legată de clădirea propriu-zisă 
unde avuseseră loc evenimentele din septembrie 1978. Cu 
alte cuvinte, de baraca militară de la Lacul Bâlea. Această 
construcţie avusese o existenţă destul de efemeră: cinci 
sau şase ani. Fusese construită, se pare destul de temeinic, 
folosită un timp, apoi demolată rapid. De ce? În zona aceea 
montană a fost şi este nevoie de locuri de cazare. Cabana 
turistică arăta — cel puţin când am vizitat-o eu în vara 
anului 1987 — destul de jalnic, neîncăpătoare şi neîngrijită. 
În zilele toride ale acelei veri, turiştii numeroşi ce 
invadaseră zona nu puteau beneficia de găzduire acolo, din 
lipsă de locuri de cazare. La sfârşitul acelei săptămâni, eu 
însumi a trebuit să eliberez patul în care dormisem două 
nopţi, pentru că venea nu ştiu ce grup organizat de 
sindicatele lui Peşte-Prăjit. Ce anume determinase, cu 
câţiva ani înainte, demolarea micuţei barăci construite cu 
trudă şi sacrificii în imediata apropiere? Aşa cum era, ea 
putea totuşi oferi găzduire în caz de nevoie. Am tot 
scormonit în dreapta şi-n stânga, să aflu motivul acestei 
nechibzuinţe, dar nu am reuşit să-l aflu niciodată. Ştiu sigur 
că nu a fost vorba de vreun incendiu; de altfel, nici urmele 
de la fata locului nu conduc spre o astfel de concluzie. 

Am încercat, de asemenea, să găsesc o fotografie a 
acestei barăci. Mi-am „întins antenele” printre toţi prietenii 
montaniarzi, care străbătuseră, în lungul anilor, Munţii 


Făgăraş. Nu se poate ca pe parcursul celor cinci-şase ani de 
existenţă a barăcii militare, nimeni să nu fi făcut niciodată o 
fotografie acolo. Practic, este imposibil! O fotografie în care 
să apară întâmplător sau accidental şi baraca în cauză. Dar 
mi-a fost cu totul imposibil, în lungul anilor, să găsesc o 
astfel de fotografie. 

O colegă, Veronica Soare, profesoară de geografie, mi-a 
pus la dispoziţie un film fotografic alb-negru făcut în Munţii 
Făgăraş, în timpul studenţiei, pe la începutul anilor '80. Dar 
filmul era atât de neglijent şi de greşit developat, încât 
fusese ratat aproape în întregime. Cu toate acestea, am 
reuşit să găsesc un cadru în care apare şi baraca militară 
de la Lacul Bâlea (Fig. 6). Încerc să reproduc aici şi această 
imagine, dar şi ea este neconcludentă, foarte neclară. 

Sunt convins că există în ţara aceasta persoane care au 
fotografiat întâmplător, în perioada aceea, clădirea în 
discuţie. Numai că, personal, nu am reuşit încă să întâlnesc 
o astfel de persoană... 


4 
PĂRERILE SPECIALIŞTILOR ROMÂNI 


Aşadar, continuu investigația destul de tardiv făcută 
asupra Afacerii Bâlea-Lac cu un capitol de sinteză, ce se 
bazează în principal pe părerile scrise ale unor cercetători 
români la care am apelat anterior. Am solicitat deci părerile 
unui număr de şapte persoane, dintre care şase mi-au 
răspuns deja. Aceştia au făcut analize ale cazului cercctat, 
mai mult sau mai puţin detaliate, dar — ceea ce este mai 
important — au comparat „Cazul Bâlea-Lac“ cu evenimente 
similare petrecute pe mapamond. În continuare, voi analiza 
flecare răspuns, în ordinea primirii lui de la corespondenţii 
din ţară. 


1. Mihai Harry Danciu (Braşov) 


Din scrisoarea datată 11 mai 1987 şi expediată din 
Braşov, extrag câteva consideraţii pe care M.H.Danciu le 
face pe marginea cazului analizat: 

- „... Mi-am dat seama că cei de la Sibiu au făcut o 
“anchetă” f.f. slabă, urmare a fost că cele mai semnificative 
elemente au rămas ascunse, fapt pentru care ca 
‘umplutură’ trebuie să recurgem la speculaţii şi diverse 
presupuneri a ceea ce s-a întâmplat în realitate!“; 

- „Membrii clubului Univers din Sibiu care au anchetat 
cazul, în funcţie de unele relatări ale martorilor, nu au putut 
aduce elemente semnificative care pot da naştere la un 
“portret robot’ al entității”; 

- „Faptul că principalul martor, serg. R. l., nu a putut fi 
găsit din motive rămase până în prezent neelueidate, 


creează un ‘gol’ în studiul acestui caz. De altfel, 'ancheta' 
nu s-a desfăşurat conf ‘normativelor’ stabilite în anchetarea 
unor astfel de cazuri; ceea ce denotă că membrii clubului 
erau neinformaţi asupra acestui mod de ‘lucru’ “; 

-  „“Întâlnirea' cu acea fiinţă mi s-a părut familiară în 
sensul că în urmă cu opt ani mai multe publicaţii OZN din 
străinătate aduceau din nou cazul Zanfretta la lumină!“; 

„Deşi anul 1978 nu a constituit un an al ‘valurilor’ de 
OZN-uri, o serie de evenimente petrecute în Europa (mai 
ales în ltalia) au atras atenţia cercetătorilor OZN. S-au 
înregistrat o serie de cazuri în care au fost implicaţi entităţi 
cu aspect umanoid care au constituit o nouă pagină în 
clasificarea pe tipuri, considerate ‘cazuri de excepţie”, 
întrucât numărul lor este foarte redus. Entităţi de genul 
celor observate în 1978 în România şi Italia au constituit 
subiectul unor relatări cu ani în urmă, relatări care 
proveneau din Brazilia, SUA şi Canada. Una din 
caracteristicile acestor întâlniri cu astfel de entităţi (cu talia 
peste 2,50 metri), este de multe ori lipsa observării în 
împrejurimi a unor vehicule (zburătoare) care ar justifica 
prezenţa acelor fiinţe în diverse locuri izolate”. 

Alăturat acestor consideraţii, M.H. Danciu trimite o copie 
dactilografiată pe zece pagini a traducerii articolului 
„Paznicul de noapte răpit de un OZN“ de Luciano Boccone, 
articol apărut în FSR (Anglia), vol.26, nr. 1/1980. Este 
vorba, în acest articol, de celebrul „Caz Zanfretta” care are, 
într-adevăr, foarte multe asemănări cu întâmplarea de la 
Lacul Bâlea. lată, expus pe scurt, ce s-a petrecut de fapt în 
Italia: 


Episodul se desfăşoară în noaptea de 6 spre 7 
decembrie 1978 (deci „numai după trecerea a două luni şi 
două săptămâni”, cum bine remarcă M.H. Danciu în 


scrisoarea sa). Fortunato Zanfretta, 26 ani, căsătorit şi tată 
a doi copii, paznic de noapte, îşi făcea rondul obişnuit în 
jurul localităţii Marzano, aflată lângă Torriglia, în provincia 
Genova, Italia. Era aproape de miezul nopţii, ora 23:45, cer 
senin, vizibilitate perfectă, destul de frig. Apropiindu-se de 
una dintre cele mai izolate vile de vară, „Casa Nostra“, 
Zanfretta observă patru lumini, „ca patru torţe” aranjate în 
triunghi, care se deplasau pe orizontală în lateral, la o 
înălţime de aproximativ un metru de la sol. Fiind convins că 
este vorba de una din spargerile atât de frecvente în zona 
aceea, el opreşte motorul maşinii şi încearcă să ia legătura 
prin radio cu şefii săi pentru a le raporta situaţia. Apucă să 
audă semnalul de recunoaştere al staţiei-bază, după care 
curentul i se întrerupe la bord. Îşi ia lanterna, care 
funcţiona normal şi se îndreaptă spre vilă. Ajuns în faţa 
porţii, înaltă de numai 80 cm, vede că luminile îşi continuau 
„jocul” lor la numai 15 cm de acestea. Poarta era pe 
jumătate deschisă, iar uşa vilei, aflată la circa zece metri 
depărtare, era larg deschisă. Fiind convins că are de-a face 
cu hoţi, Zanfretta stinge lanterna şi îşi scoate arma. Între 
timp, cele patru lumini trec pe lângă el şi dispar după latura 
nordică a vilei. Hotărât să le iasă înainte şi să le ia prin 
surprindere, el se îndreaptă spre colţul sudic al clădirii. 
Aşteptând aici cu lanterna în mâna stângă şi cu pistolul în 
dreapta, Zanfretta se pomeni împins brusc şi puternic din 
spate, după care căzu în iarbă. Scăpă lanterna din mână şi 
ea se aprinse singură când atinse pământul. Aflat la 
pământ, reuşi să apuce lanterna şi îndreptă fasciculul de 
lumină în sus. Văzu întâi „mai multe tuburi orizontale de 
culoare gri închis” şi undeva, deasupra lor, la circa 3 m de 
la sol. „faţa” entității: un cap imens, de culoare verde 
închis, cu lăţimea de aproximativ 60 cm, cu doi ochi 
triunghiulari enormi, înspăimântători, luminoşi, cu colţurile 


exterioare înclinate în sus, iar în partea de jos a frunţii se 
vedea încă un ochi de culoare gălbuie luminoasă, deasupra 
căruia erau nişte încreţituri proeminente neregulate. Pe 
părţile laterale ale capului se aflau nişte „ţepi” mari şi 
ascuţiţi, care ţineau loc de păr, iar în faţa lor erau parcă 
nişte urechi verticale, ascuţite la vârfuri, ca nişte coarne. 
Această apariţie de coşmar dispăru brusc în câteva 
secunde, de parcă nici n-ar fi fost. Îngrozit la culme, 
Zanfretta ieşi din nou în drum cu intenţia de a merge spre 
maşina sa aflată la cca 100 m de vilă. El auzi deodată un 
sunet puternic, uniform, de nesuportat, ca sunetul unei 
centrifuge în continuă acceleraţie şi simţi un val de căldură 
extraordinară. Privind în urmă în direcţia vilei, de unde 
venea sunetul, el văzu deasupra acesteia, conturându-se 
foarte clar pe cerul întunecat, partea superioară a unui 
triunghi mare, aplatizat, ceva în genul unei „pălării” 
chinezeşti, a cărei bază părea să fie ascunsă de o lumină 
puternică, orbitoare. După ce această lumină se lăţi în 
spatele vilei pe latura N-S, ea ţâşni drept în sus, dispărând 
în cer ca o săgeată. După care, Zanfretta ajunge la maşina 
sa, care avea din nou farurile aprinse şi radioul în funcţiune. 
Reuşeşte să dea alarma la bază urlând îngrozit în microfon: 
„... Sunt nişte brute, nu sunt oameni!...“, apoi puterile îl 
părăsesc şi îşi pierde cunoştinţa. Era ora 0:16 minute. Se 
scurseseră 30 de minute de când începuse să se consume 
această dramă. A fost găsit cu faţa în jos în mijlocul 
câmpului, la 80 m depărtare de maşina sa, undeva la SE de 
vilă, la ora 1:06. Trecuseră încă 50 de minute care îi lipseau 
din viaţă şi pe care, de fapt, nu şi le putea explica. Era într- 
o stare de agitaţie nemaipomenită (se pregătea să se apere 
cu pistolul, crezând că „ei“ vin să-l răpească), terorizat, 
tremurând, complet demoralizat. 

Ulterior, în urma cercetărilor, s-au mai putut face o serie 


de constatări interesante. Astfel, atât poarta de la grădină, 
cât şi uşa de la intrarea principală în vilă au fost găsite 
închise şi încuiate, contrar declaraţiilor lui Zanfretta. Din 
casă nu lipsea nimic. În locul unde a fost găsit paznicul, s-a 
descoperit o amprentă pe sol în formă de potcoavă, cu un 
diametru minim de 2,5 m şi maxim de 8 m. La NV de vilă, 
pe un loc plan, a fost găsită încă o urmă în formă de 
potcoavă cu un diametru de aprox. 2 m, care nu se putea 
vedea la lumina zilei, ci numai noaptea datorită unei 
luminiscenţe proprii. La colţul de sud al vilei, unde 
Zanfretta a fost doborât în iarbă, a fost descoperită o 
movilă de pământ proaspăt scurmat. În spatele casei, în 
locul unde martorul afirmă că a văzut marele triunghi 
luminos, a fost găsit, a doua zi după întâmplare, un nivel 
destul de ridicat de radioactivitate. Făcându-se investigaţii 
ulterioare, s-a constatat că existau mai multe persoane 
care fuseseră martorele evoluţiilor unor lumini ciudate pe 
cer, în aceeaşi seară şi în aceeaşi zonă. 

Supus unor şedinţe succesive de regresie hipnotică, 
Zanfretta a dezvăluit numeroaselor persoane participante 
la experienţe amănunte revelatoare la cele două perioade 
de timp în care nu-şi mai amintea ce făcuse. Aflat în stare 
de hipnoză, martorul nu numai că a confirmat în 
amănunţime cele mai mici detalii ale experienţei trăite de 
el şi descrise în stare de conştienţă, dar, în decursul 
povestirii, a mai introdus, fără să i se ceară, o experienţă 
suplimentară, de care el nu amintise în stare conştientă şi 
care vine să umple complet primul gol de timp — de 18 
minute, atât cât îi trebuise să străbată distanţa de 100 m 
de la maşină la vilă şi înapoi. Expresia lui de la început, 
care dezvăluie teroarea de care a fost cuprins când a văzut 
acele fiinţe monstruoase, protestele lui puternice la început 
prin care arată că nu vrea să meargă împreună cu aceste 


fiinţe care s-au aplecat asupra lui pentru a-l ridica să-l ducă 
„în altă parte”, împotriva voinţei lui, au fost urmate de alte 
expresii care arată faptul că acum voinţa lui este total 
dependentă de voinţa „răpitorilor”. Din cele spuse de 
martor în stare de hipnoză şi în ciuda unor încercări timide 
de a opune rezistenţă, reiese evident starea de 
sugestibilitate şi captivitate în care s-a aflat Zanfretta pe 
tot parcursul experienţei sale, după cum evident este şi 
faptul că acele fiinţe folosiseră nişte metode necunoscute 
care l-au paralizat, neputând nici să se mişte, nici să 
privească în jur; de asemenea, acele fiinţe i-au transmis 
anumite concepte şi mesaje. Era evident pentru toţi cei 
prezenţi că el dorea să ştie „cine” sau „ce” îl atingea şi îl 
manipula, de asemenea, el înţelegea că este vorba de nişte 
fiinţe de natură extraterestră; de asemenea, se ruga să fie 
lăsat să meargă acasă, îi ruga să înceteze să-l tortureze, să- 
i ia acel „lucru“ de pe cap, să nu-i mai orbească ochii cu 
lumina aceea puternică, să fie scos din căldura de 
nesuportat în care era ţinut. Era evidentă pentru toţi cei de 
faţă supunerea totală a martorului de către acei „monştri” 
— supunere pe care el n-o admite la nivelul conştientului. 
Această supunere a fost confirmată de mai multe ori în 
cursul retrăirii experienţei sale în stare de hipnoză. 


XXX 


Aşadar, acesta este, expus oarecum în rezumat, celebrul 
„Caz Zanfretta”. Asemănările pe care Mihai Harry Danciu le 
găseşte între „Cazul Bâlea-Lac” şi „Cazul Zanfretta” sunt 
următoarele: 

- Luminile care păreau că se deplasau singure — 
Zanfretta le descrie aşezate într-un triunghi, martorii de la 
B.L. le descriu ca o „coroniţă” de lumini; 


- Entitatea de peste 2,50 metri; 

- În „Cazul Zanfretta” sunt observate mai multe detalii 
şi aceasta ca urmare a condiţiilor mai bune de vizibilitate, 
Z. având la îndemână şi o lanternă; 

- Apropierea de entitate are acelaşi efect de aruncare 
la sol a martorului (probabil la Z. din cauza lanternei şi la 
R.I. din cauza băţului, ambele „unelte” fiind descifrate de 
entitate drept o armă!); 

- Deplasarea entității este identică — tot o plutire, fapt 
că nu se vor găsi urme; 

- Pe Z., ajutoarele venite îl găsesc tot cu privirea 
rătăcită, ţinând strâns pistolul în mână; R. |. ţinea strâns 
băţul cu care voia să atace strania făptură; 

- Corpul lui Z. ca şi hainele sunt fierbinţi ca şi cum ar fi 
stat într-un cuptor; corpul lui R. |. este roşu pe părţile 
expuse, fapt datorat probabil unei surse de radiaţii 
asemănătoare. Expunerea la aceste „radiaţii” diferă la cele 
două cazuri; 

- Z. suferă o „pierdere” de timp. În stare de hipnoză 
relatează cele întâmplate în acest „timp” pierdut... R. |. nu- 
şi aduce nici el aminte cele întâmplate... există un gol; 

- Z. este anchetat sub stare de hipnoză regresivă pe 
când R. |. nu este supus unor astfel de consultaţii. (Nu se 
cunoaşte dacă superiorii din cadrul armatei nu cunosc 
aceste procedee... În caz că da, unele informaţii sunt în 
posesia lor, ceea ce explică negăsirea martorului trimis 
mereu „aiurea” când se află că va fi anchetat de civili. | se 
sugerează ideea „secretului militar”.); 

- Casca purtată de entitatea din cazul Z. îl duce tot la 
ideea unui diavol cu coarne! Martorii de la B.L. vorbesc de 
un „drac”! 

Avea perfectă dreptate M. H. Danciu când afirmă că 
„scena de la Bâlea-Lac s-a mutat în ltalia, în localitatea 


Marzano”. 

Şi M. H. Danciu îşi încheie astfel scrisoarea sa: 

„Dacă anchetatorii Cazului B. L. ar fi cunoscut modul 
corect de anchetare a cazurilor de tip CE-III cu totul alta ar 
fi fost situaţia în acest moment. Este interesant dacă s-ar 
găsi martorul principal şi să i se ia un alt “interviu' după 
trecerea a aproape zece ani de la acest caz. Să i se arate 
portretul robot al entității văzută de Zanfretta, urmărindu-i- 
se reacţia. Sub stare de hipnoză regresivă se mai pot 
reconstitui evenimentele petrecute cu R. I. în acea noapte. 
Este singura metodă care ne poate clarifica dacă între 
aceste două cazuri există o legătură”. 

Aşa cum am afirmat-o anterior, m-au interesat, din 
scrisorile corespondenţilor mei, în primul rând. similitudinile 
pe care le pot găsi ei întâmplării de la Lacul Bâlea cu altele 
de acelaşi gen de pe glob. Dintre toate, acest caz italian mi 
s-a părut cel mai interesant şi mai semnificativ. Acesta este 
principalul motiv — dar nu singurul — pentru care am 
insistat asupra lui. 

Despre „Cazul Zanfretta” mai am de făcut o scurtă 
remarcă. În iarna aceea de la sfârşitul anilor '70, păţania lui 
a făcut multă vâlvă şi numeroase publicaţii din întreaga 
lume au amintit-o cu lux de amănunte. Ceea ce se ştie mai 
puţin însă este faptul că, ulterior acestei prime întâmplări, 
Zanfretta a mai trecut prin încă trei evenimente aproape 
asemănătoare, toate acestea putând fi încadrate fără dubii 
în categoria întâlnirilor de gradul III şi IV. Aveam să aflu 
aceste amănunte, ca şi altele tot atât de interesante, de la 
eruditul savant şi cercetător ufolog spaniol Antonio Ribera, 
în timpul vizitei pe care i-am făcut-o la locuinţa sa de lângă 
Barcelona în toamna anului 1991. 

(Mihai Harry Danciu din Braşov este unul dintre cei mai 
destoinici cercetători ufologi din ţara noastră. Publicist 


prolific şi un fin analist, el a reuşit să publice de-a lungul 
anilor un număr enorm de articole interesante din domeniul 
ufologiei sau parapsihologiei într-o lungă serie de reviste de 
prestigiu de la noi. Este unul din membrii întemeietori ai 
Grupului RUFOR care a luat fiinţă la Vălenii de Munte în 
vara anului 1977. Este, de asemenea, cel care a susţinut — 
alături de Augustin Moraru — editarea celor 27 de numere 
ale revistei RUFOR, în prima sa serie, între anii 1979 şi 
1986. În prezent, face parte din colectivul redacţional al 
actualei reviste RUFOR, ce apare la Tg. Mureş în tiraj de 
masă). (Fig. 7) 


2. Dr. Chim. Adrian Pătruţ (Cluj-Napoca) 


Scrisoarea acestuia, datată Cluj, 4 iunie 1987, cuprinde 
materialul intitulat „Modelul oglinzilor interioare”, din care 
redau aici extrasele cele mai interesante: 


Modelul oglinzilor interioare. 

Modelul oglinzilor interioare a fost formulat pentru 
explicarea unor fenomene exotice de condensare. El a fost 
dezvoltat în cadrul unui model general al continuumului 
material, ierarhizat în termeni de informaţie şi entropie. 
Astfel, continuumul material, care desemnează realitatea 
obiectivă în totalitate, ar cuprinde: 

- o realitate informaţional-energetică (RIE), dominată 
de elemente informaţionale, grefate pe un fond energetic 
fundamental; 

- o realitate fizică (RF), definită spaţio-temporal, 
dominată de bioplasmă şi substanţă, energii transfizice şi 
energii fizice, respectiv structură şi formă. 

În anumite condiţii, elemente informaţional-energetice 
din RIE pot fi chemate la manifestare temporară în RF prin 
sincronicitate. Factorii simultani coincidenţi necesari pentru 


manifestare prin sincronicitate sunt oferiţi de interacțiuni 
dinamice cu elemente din inconştientul personal şi colectiv, 
componente ale psihicului uman. 

Astfel, codurile informaţional-energetice, interferate cu 
elemente din psihicul uman, se actualizează în cadrul 
spaţio-temporal şi, cu ajutorul substratului bioplasmă- 
substanţă, îngheaţă temporar în structuri şi forme definite 
marea diversitate a aşa-numitelor fenomene exotice de 
condensare (manifestări bioplasmatiee, fenomene forte- 
ene, apariţii, evenimente ufologice etc.). 

Astfel, toate fenomenele exotice de condensare (inclusiv 
apariţiile, OZN-urile cu sau fără ocupanţii) reprezintă mai 
mult oglinzi interioare, în care se reflectă dorinţele, 
speranţele, traumele, visele, credinţele, convingerile şi 
propriile noastre chipuri mai mult sau mai puţin deformate. 

Observaţii generale asupra cazului şi a anchetelor 
efectuate. 

Din cauze obiective şi subiective, anchetele efectuate nu 
oferă elemente suficiente pentru e) analiză 
corespunzătoare. Nu este prezentat portretul psihologic al 
martorilor, nu sunt prezentate suficient discuţiile finale care 
trebuiau să clarifice anumite elemente discordante ale 
relatărilor individuale. Probabil că o serie de elemente noi, 
inedite, ar fi devenit accesibile prin regresia hipnotică a 
principalilor martori ai cazului (un deziderat cvasi-imposibil 
în condiţiile date). 

Povestea cu martorii-cheie care se mută mereu şi nu pot 
fi găsiţi, cu negative fotografice sau probe importante care 
dispar dintr-un motiv sau altul traumatizează de mult timp 
pe cei preocupaţi de studiul unor fenomene exotice. 

În absenţa unor elemente suficiente nu putem formula 
decât o apreciere generală asupra semnificației 
evenimentelor din zona Bâlea-Lac, septembrie 1978. 


Încadrarea cazului. 

Cazul Bâlea-Lac reprezintă un fenomen clasic de 
„apariţie”. 

Nu există niciun element al observației care să sugereze 
un eveniment ufologic. 

Dorim să subliniem că „observaţiile” de fiinţe exotice, 
care nu sunt asociate cu o structură de tip ufologic, 
reprezintă „apariţii” clasice. Ele sunt urmărite şi teoretizate 
de sute de ani, iar numărul cazurilor raportate depăşeşte cu 
mult pe cel al manifestărilor ufologice. 

Interpretarea cazului. 

Relatările principalilor martori conţin o serie de elemente 
simbolice, care permit interpretarea cazului în contextul 
modelului oglinzilor interioare. 

Astfel, entitatea observată are aspect phallic evident (v. 
desenele lui loan Dorr şi Andrei Katona) sau prezintă 
simboluri phallice (coarnele din desenele lui Dumitru Sibu şi 
Dumitru Turcitu). Aspectul phallic şi demoniac, cu coarne şi 
gheare al  „entităţii” observate, reprezintă simboluri 
consacrate sexului, respectiv, ale ispitei şi păcatului. 

Aceste elemente simbolice sugerează, în cadrul unei 
interpretări psihanalitice a evenimentelor, existenţa unor 
probleme erotice nesoluţionate şi a unor refulări sexuale în 
cadrul micii comunităţi cvasiizolate de bărbaţi tineri, 
implicaţi în evenimentele de la Bâlea-Lac. 

În privinţa realităţii obiective a evenimentelor relatate 
de către martori, există două posibilităţi extreme: 

1) Evenimentele relatate de către martorii respectivi 
reprezintă o halucinație colectivă, cu simboluri erotice, 
induse de o frustrare sexuală colectivă, reprezentând în 
ultimă instanță experienţe interne colective fără 
corespondent concret, obiectiv. 

2) Evenimentele relatate de către martori au un 


corespondent concret, real, obiectiv, care materializează 
frustrările sexuale ale martorilor, corespunzând astfel unor 
experienţe obiective. 

Paralizia temporară a sergentului Radu şi a soldaţilor 
Sibu şi Stan poate fi explicată atât prin ipoteza 1) cât şi 2). 

În favoarea ipotezei 2), a unei experienţe obiective, cu 
corespondent concret, ar pleda doar zgărieturile de pe 
obloane, dar acestea nu par a fi suficient de concludente, 
pentru a reprezenta argumente importante. 

În schimb, în favoarea ipotezei 1), a unei experienţe 
interne, fără corespondent concret, pledează absenţa 
urmelor de pe zăpadă, în locul în care sergentul şi cei doi 
soldaţi au observat entitatea, deşi urma sergentului se 
păstra bine întipărită. 

Caracterul simbolic este evident şi în principalele 
elemente ale aşa-zisei observaţii. Coroniţa de lumini şi 
entitatea demoniacă reprezintă, în accepțiunea noastră, un 
simbol benefic, divin, respectiv, un simbol malefic, satanic. 

Binele şi răul, înscrise profund în conştiinţa umană, se 
reflectă şi în elementele cazului Bâlea-Lac. 

Aspectul parţial raţional — parţial absurd, parţial 
obiectiv — parţial subiectiv, parţial bun — parţial rău pare a 
reprezenta o caracteristică definitorie, descurajatoare 
pentru cei preocupaţi de analiza cazurilor de „apariţii” sau 
a evenimentelor ufologice. 


XXX 


Punctul de vedere exprimat de dr. chim. Adrian Pătruţ 
pare foarte interesant şi poate fi una din explicaţiile logice 
şi posibile ale mai multor întâmplări similare sau aproape 
similare. 

Referitor la acest aspect, redau mai jos pasajul deja 


publicat într-o carte anterioară „Cazuri OZN în România. S-a 
întâmplat mâine“, Editura Sincron, Cluj-Napoca, 1992: 

„lată de ce am socotit necesar să dedic un întreg capitol 
teoriei emise de Adrian Pătruţ. Într-o bună zi, după 
îndelungi cercetări şi mai ales confruntări cu părerile mai 
multor oameni de ştiinţă care se ocupă (şi se vor ocupa) de 
studiul acestui fenomen, teoria aceasta şi-ar putea găsi 
confirmarea şi validitatea, devenind astfel singura valabilă 
în noianul tuturor celorlalte. În acea zi, ne vom aminti — 
dacă nu noi, atunci cei care ne vor urma — că cel carea 
emis-o a fost un cercetător român. Ar putea fi încă o 
prioritate mondială ce nu va putea fi contestată, aşa cum s- 
a întâmplat de atât de multe ori în trecutul nostru nu prea 
îndepărtat. Pentru că, fără îndoială, ceea ce afirmă doctorul 
în chimie Adrian Pătruţ din Cluj-Napoca constituie, în mod 
evident şi incontestabil, o premieră pe plan mondial. Teoria 
sa constituie o noutate deplină, cu atât mai mult cu cât 
este rodul unei cercetări strict autohtone. Rămâne numai 
ca viitorul să confirme aceste spuse. lar dacă le va infirma, 
nu va fi în niciun caz spre nefaima celor din prezent; va 
rămâne ca o încercare temerară de a afla adevărul despre 
una din cele mai excitante enigme ale contemporaneităţii”. 

Revenind la cuprinsul acestor pagini şi la Afacerea 
Bâlea-Lac, cred că această teorie ar fi trebuit să fie extinsă 
şi aprofundată. Este o părere pur personală. În ceea ce mă 
priveşte, sunt convins că Adrian Pătruţ ar fi putut spune 
mai multe pe marginea cazului discutat. Pe de altă parte, 
această digresiune nu acoperă toate aspectele curioase 
care s-au ivit în timpul şi în urma desfăşurării 
evenimentelor de la Lacul Bâlea. Menţionez doar faptul că 
ipoteza lui Adrian Pătruţ vizează în mod teoretic o serie de 
aspecte, în timp ce altele, fapte în sine, nu-şi găsesc 
acoperirea cu ajutorul ei. Şi nu este nevoie aici să 


reamintesc care sunt aceste fapte; ele sunt cunoscute deja 
din lecturarea paginilor anterioare, în care este descrisă 
suita de evenimente stranii care compun „Cazul Bâlea-Lac”. 

(Adrian Pătruţ este în prezent profesor la Catedra de 
Chimie a Universităţii din Cluj-Napoca. Este autorul 
prestigiosului volum „De la normal la paranormal”, apărut 
deja până acum — şi rapid epuizat — în două ediţii 
succesive. Editează în prezent revista „Paranormal”, care 
apare în condiţii grafice deosebite în oraşul său natal. De 
asemenea, este membru fondator al Grupului RUFOR şi 
face parte din colectivul redacţional al actualei reviste 
RUFOR de la Tg. Mureş. A colaborat ani îndelungaţi cu 
scriitorul Florin Gheorghiţă din laşi şi cu biologul Alexandru 
Sift din Cluj-Napoca (în prezent decedat), deslăşurând 
alături de aceştia ample şi foarte competente cercetări, 
investigaţii şi analize în vestita zonă a Pădurii Baciu. Este 
unul dintre cei mai avizaţi şi mai fini analişti din domeniul 
paranormalului şi parapsihologiei din ţara noastră). (Fig. 8). 


3. Ing. Gabriel Constantinescu (Bucureşti) 


Sub titlul „Comentarii la Cazul Bâlea-Lac” (datat 
Bucureşti, 30 iunie 1987), G. Constantinescu trimite un 
material destul de interesant, din care expun mai jos 
câteva paragrafe mai semnificative: 

Voi face, de la început, precizarea că nu am fost — şi nu 
sunt — dispus să preiau ne-critic relatările — fie imediate, 
fie ulterioare — ale martorilor direcţi ai evenimentelor. Sunt 
de acord că este dificil de determinat CE ANUME au văzut 
(şi, eventual, „auzit”) martorii direcţi în acele clipe de stress 
deosebit... Limbajul lor sărac, cunoştinţele lor ştiinţifice 
foarte modeste ne-au privat — mai mult ca sigur — de 
multe informaţii preţioase, pierdute — probabil — pentru 
totdeauna (sau, cine  ştie?!?...). Cu toate acestea, 


„naivitatea” lor, lipsa de cunoştinţe şi „experienţă” în 
domeniu ne-au fost şi de folos, într-un fel, garantându-ne 
sinceritatea declaraţiilor, autenticitatea trăirilor şi — într-o 
mare măsură — REALITATEA FENOMENELOR DESCRISE. 

Pentru subsemnatul nu există dubiu că faptele stranii 
descrise au avut loc, chiar dacă — eventual — cu unele 
deosebiri faţă de unele declaraţii ale martorilor. Nu 
înseamnă că pun la îndoială sinceritatea acestora. Ei au 
relatat CE AU TRĂIT, CE ŞI-AU AMINTIT CĂ AU TRĂIT, 
precum şi CE AU CREZUT El CĂ AU VĂZUT, AUZIT (pe scurt: 
TRĂIT, SIMŢIT!), în acele clipe... 

Nu sunt un adept al agnosticismului, să fim bine înţeleşi! 
Cunosc bine „nivelele de camuflaj” ale fenomenelor, 
descrise de Jacques Vallee. Cunosc de asemenea „teoria 
stranietăţii şi eluzivităţii” dezvoltată de Mandics. În pofida 
acestor construcții  teoretico-practice ingenioase, nu 
consider — nici pe departe — că martorii „au fost păcăliţi”... 
de fenomen în aşa măsură, încât descrierea lor să se abată 
în măsură însemnată de la REALITATE. Vreau, doar, să spun 
că posibilităţile, capacitatea martorilor de A PĂTRUNDE LA 
ESENȚA REALITĂŢII TRĂITE au fost modeste, din cauza 
nivelului modest de instrucţie şcolară. 

Convingerea mea nu se sprijină doar pe analize teoretice 
ţinând de teoria informaţiei, pe concluziile cercetărilor 
psiho-sociologice ale ultimelor decenii aplicate în domeniul 
— infinit — al observaţiilor de fenomene stranii; 
convingerea mea se sprijină, mai ales, pe analize tehnico- 
ştiinţifice ale urmelor constatate în cazuri, mai mult sau mai 
puţin similare, de-a lungul ultimelor decenii. Oricât de 
straniu şi „unic” (în felul lui) este „Cazul Bâlea-Lac, sept. 
1978”, el nu este chiar singura întâlnire de pe globul 
terestru a unor fiinţe umane, relativ civilizate şi instruite, cu 
entităţi bizare, provocând stupoare, ca să nu spunem 


teamă sau groază prin apariţia lor — uneori şi prin acţiunile 
lor... 

Subliniez: ENTITĂŢI! Cu greu am putea — în deplină 
siguranţă — afirma că este vorba de FIINŢE... Ni se poate 
contra-argumenta, uşor, cu comportamentul lor intenţiona! 
(şi nu este vorba doar de „creatura” implicată în „Cazul 
Bâlea”)... Ni se poate invoca aparenta dorinţă de contact, 
de comunicare cu terrienii (şi nu numai în „Cazul Bâlea”)... 
Dar, în ultimii ani, noi, terrienii, am devenit, deja, capabili 
să construim calculatoare şi — chiar — roboţi cu aspect 
umanoid (şi nu numai), de generaţia a V-a, dotați cu 
primele  inteligenţe artificiale, care pot asigura un 
comportament similar... Ca să nu mai vorbim de faptul că 
se lucrează intens la roboţi biologici (chiar dacă ei nu vor fi 
o realitate decât după anul 2000)... Ca să nu mai amintim 
obsedanta întrebare: „ce diferenţă este între NOI şi aceşti 
roboţi biologici?“. Simpla (vorba vine...) capacitate de 
reflectare a lumii înconjurătoare? Să nu uităm că în niciun 
deceniu „sportul minţii”, şahul, a ajuns să fie însuşit — ca 
reguli — şi practicat, la nivel de mare maestru, de... 
ENTITĂŢI precum CHESS CHALLENGER şi numeroşi alţi fraţi 
ai săi... În curând, vom cunoaşte, probabil, puternici jucători 
de GO electronici... lar GO-ul este socotit mai dificil ca 
şahul, de cunoscători... Şi atunci? Să ne mulţumim să 
considerăm „Cazul Bâlea” ca o „Întâlnire de gradul III” cu 
două tipuri de ENTITĂŢI cu comportament intenţional, cu 
anumite manifestări ce par a indica unele procese 
raţionale? Poate că ar fi mai prudent... Putem vorbi, oare, 
de INTELIGENŢĂ SUPERIOARĂ referindu-ne la vreunul din 
cele trei tipuri implicate în această „întâlnire” „foarte 
apropiată”? Care să fie acela ce ar fi dovedit-o? Cel care — 
prin reprezentantul său — a ridicat ciomagul „lustruit” cu o 
pojghiţă de instrucţie şi educaţie paleolitică? Ori hidosul 


„cazan de baie”, aflat în stare de levitaţie, capabil să 
paralizeze de la distanţă — dar în mod nepericulos — un 
agresor fanatic? (Poate că agresorul era, mai degrabă 
înnebunit de spaimă, după ce fusese „drogat” de propriul 
orgoliu...) 

Stadiul actual al cunoştinţelor noastre — şi, poate, şi cel 
al viitorilor 10-15 ani — nu ne va permite să elucidăm, cu 
siguranţă. CE ANUME ESTE (sau, mai exact, A FOST) 
„entitatea” implicată în „Cazul Bâlea”... Dar cele 
evidenţiate de Alexandru Sift? Dar cea implicată în cazul 
„Belle-Jarre”? 

Dar observaţia, de acum cca. 10 ani, făcută la Cluj de un 
spadasin de performanţă, întâmplător persoană cu formaţie 
ştiinţifică solidă? Vă  reamintiţi sinteza deosebit de 
interesantă făcută, pe marginea cazului, de Adrian Pătruţ? 
(Notă: vezi descrierea cazului şi în „Enciclopedia 
observaţiilor OZN din România 1517-1994”, pp. 91-96). 
Merită s-o rememorăm... Atâtea alte „entităţi-clopot” sau 
„entităţi-cilindru” sau „entităţi-con” au fost observate şi 
raportate în ultimii 15 ani... Dacă arată — sau nu — AŞA, ÎN 
REALITATE, este o altă discuţie... Poate că sunt doar 
proiecţii, „plastii”, pentru uzul nostru, nişte „entităţi” cu 
capacităţi de abstractizare mai reduse... Dar fie că SUNT, ÎN 
CARNE ŞI OASE, fie că SUNT ROBOTI, fie că sunt PROIECȚII, 
aceste „entităţi” sunt mesagerul unor inteligente... Greu de 
spus dacă inteligenţe neapărat binevoitoare. Pare-se că nu 
sunt răuvoitoare... Poate că sunt indiferente... Poate că, 
doar, testează comportamentul nostru, stadiul nostru de 
evoluţie, în primul rând inteligenţa noastră. Nu s-ar putea 
spune, nici în „Cazul Bâlea”, nici în alte cazuri, că am trecut 
testul „con brio”... leşirea noastră din paleoliticul ancestral 
al spaimelor, al pornirilor de dominație, de a ataca tot ce nu 
seamănă cu noi, nu a avut încă loc... Desprinderea de 


junglă este înceată şi dureroasă. Când vom fi reuşit 
desprinderea, vom afla — probabil — simplu şi firesc, fără 
efort, CINE SUNT sau CE SUNT, de fapt, ACESTE ENTITĂŢI... 
Probabil, răspunsul va sosi în mileniul următor... 

să ne oprim, puţin, asupra părţii a Il-a a materialului. 
Foarte utilă această parte a Il-a. Într-adevăr, necunoscutul 
inginer M.T. are multă dreptate, în unele puncte şi 
privinţe... 

Într-adevăr: există multe neconcordante între 
declaraţiile martorilor; există lucruri de care nu şi-au 
„amintit” decât târziu, poate că pe altele le ascund şi 
acum... 

Dar asta nu înseamnă, neapărat, că tot „story”-ul este 
produsul fanteziei, oarecum bolnăvicioase, a unor indivizi 
deranjaţi de plictiseala unei vieţi într-adevăr cam lipsită de 
variaţie. Ca să născoceşti un asemenea „slory” îţi trebuie 
multă imaginaţie, sensibilitate artistică şi chiar... oarecari 
cunoştinţe serioase (cel puţin) de fizică... Or, cei în cauză 
erau destul de modeşti la aceste capitole... 

Faptul că, ulterior, sergentul a evitat, în mod deliberat, 
orice convorbire cu investigatorii (particulari) nu constituie 
o dovadă că realitatea este falsă... Este mai mult decât 
sigur că martorii evenimentului au fost speriaţi cu 
consecinţele unei aşa-zise divulgări de secret militar; 
reacţia lui Radu lon la întrebarea „pisăloagă” a lui Stroescu 
Dumitru este semnificativă. 

Există unele „amănunte” şi aspecte din (inclusiv 
nepotriviri între) relatările martorilor care „se leagă” cu alte 
„amănunte” şi cazuri străine, mai vechi, pe care martorii nu 
aveau cum să le cunoască... să încercăm să le enumerăm, 
pe scurt: 

- forma entității; 

-  imprecizia cu care martorii descriu partea de jos 


(„picioarele ) entității: 

- maniera de a se deplasa a entității; 

- cercul de „lumini pulsalorii sau „rotitoare pe 
circumferința ariei de proiecţie verticală a ENTITĂŢII pe 
sol... Dacă e vorba şi de sol acoperit de zăpadă, e bine să 
ne aducem aminte că zăpada (ca şi apa) devine 
luminiscentă sub influenţa, (chiar relativ scurtă) a unor 
surse puternice de radiaţie: ultra sonoră, electromagnetică, 
nucleară...; 

- maniera în care ENTITATEA ţine la distanţă terrienii 
agresivi; maniera în care acţionează, puternic, dar nenociv, 
de la distanţă, asupra sistemului nervos central al 
terrienilor; 

- bizara emisie „sonoră” (?), de frecvenţă joasă 
percepută de unii martori („mărâitul de tigru”); 

- strania „voce joasă” şi „groasă” care, în două rânduri, 
a pronunțat, parcă, „SERGEND... SERGEND”, fiind 
percepută de doi dintre martori... 

Ultimele două manifestări par a fi materializarea unor 
efecte Larsen în domeniul frecvenţelor joase, la limita 
gamei audibile. După cum este posibil ca mesajul să nu fi 
fost sonor, ci electromagnetic, demodulat direct pe 
sistemul nervos al „adrisanţilor”. Din păcate, nu dispunem 
de condiţiile de simulare a fenomenului. Dar, asemenea 
percepții, (desigur, nu calchiate, ci similare până la un 
punct) au avut loc şi în SUA, Brazilia, Argentina, Franţa, în 
ultimele 2-3 decenii... Este greu de stabilit care este 
ponderea emisiei, respectiv  recepţiei, NORMALE ori 
PARANORMALE a mesajului... Aceasta nu diminuează cu 
nimic REALITATEA, MATERIALITATEA fenomenului!; 

-  „vântul” sau „suflul de tigru” cu efect paralizant- 
cataleptic şi de postamnezie; hiperemia pe suprafeţele 
membrelor expuse spre ENTITATE, când aceasta „a 


suflat”... 

Există deja experienţe efectuate, aiurea şi la noi în ţară, 
care au confirmat, clar, efectul neuroparalizant al 
microundelor (în gama giga-hertzilor), ca şi capacitatea lor 
de a genera hiperemii într-o fracțiune de secundă, la puteri 
suficient de mari de radiaţie. Până la un anumit prag, 
efectele sunt, într-adevăr, trecătoare. 

Am putea dezvolta mult argumentaţia în jurul acestor 
puncte, dar timpul nu ne permite. 

Fie că era chiar O FIINŢĂ, fie că era doar emanația, 
releul unei alte fiinţe, ENTITATEA de la Bâlea-Lac, din 
noaptea de 23/24 sept. 1978, s-a comportat ca un mesager 
al unei inteligente. Dacă „contactul” nu a reuşit (sau, poate, 
a reuşit?!) nu doar EA a fost de vină... ATENŢIE! Nu suntem 
de loc siguri că era vorba, neapărat de o entitate 
extraterestră! Terra, ea însăşi, poate ascunde încă multe 
surprize... Nu putem fi siguri... Dar nu putem exclude, 
argumentat serios, posibilitatea... 

Personal însă sunt convins că o ENTITATE materială s-a 
manifestat PALPABIL, în noaptea de 24 spre 25 septembrie 
1978, la Bâlea-Lac. Am motive să consider că nu numai 
atunci... 

Din multe informaţii ce le deţinem, în iama '78-'79 şi 
'79-'80 în jurul punctului meteo de lângă Cabana Bâlea-Lac 
(dar nu numai), au fost observate, pe zăpada imaculată, 
destul de groasă, proaspăt căzută, curioase urme „în linie“ 
(Fig. 9); adâncituri paralelipipedice regulate în zăpadă, 
suficient de „rigide“ ca să-şi păstreze forma timp 
îndelungat; pornind de „nicăieri”, mergând zeci de metri în 
linie dreaptă şi terminându-se brusc, spre „nicăieri”. Cine le 
va fi făcut? Nu au existat „urme de intrare”, respectiv „de 
ieşire”... Ca şi cum autorul (?) ar fi venit de sus şi ar fi 
dispărut tot în sus... Urmele depăşeau dimensiunile unei 


cărămizi obişnuite... Atunci când au fost observate, în plină 
zi, (de ex., ianuarie '79), nu au fost însoţite de niciun fel de 
alte semnalări; de altfel, nici ulterior... 

Dar Bâlea-Lac nu a fost singura „zonă de interes” din 
ţara noastră... 


XXX 


Acestea sunt, aşadar,  „Comentariile” ing. GG. 
Constantinescu din Bucureşti. Se cuvin câteva scurte 
precizări pe marginea lor. 

Deşi aduce o serie de elemente noi şi inedite, ing. G. C. 
„păcătuieşte” prin faptul că aminteşte numai de 
eventualele similitudini pe care cazul cercetat le-ar avea — 
eventual — cu alte cazuri, situate atât în timp cât şi în spaţii 
diferite. Ar fi fost foarte important să se insiste cu 
exemplificări, eventual detaliate, asupra acestor 
similitudini. Modelarea evenimentului discutat cu ajutorul 
exemplificărilor menţionate ar fi putut duce la completarea, 
mai mult decât fericită, a dosarului acestui atât de încâlcit 
caz. De asemenea, autorul nu dă detalii asupra acelor 
„multe informaţii ce le deţine” referitoare la evenimentele 
(eventual conexe) petrecute în zona Bâlea-Lac în iernile 
1978/79 şi 1979/80. Or, tocmai aceste detalii ar fi putut 
constitui una din „piesele de greutate” ale dosarului 
amintit. 

Personal, am tot sperat ca ing. G. C. să găsească răgazul 
necesar spre a-şi adăugi  „Comentariile” cu toate 
completările de rigoare. În această eventualitate, materialul 
său ar fi căpătat, în mod evident, tenta cu adevărat 
ştiinţifică absolut necesară, prin obiectivitate şi probitate, 
de care are nevoie alcătuirea unui „portret-robot” (chiar 
dacă acesta nu ar fi avut un caracter definitoriu şi 


exhaustiv) al întâmplărilor de la Lacul Bâlea. Mi-am 
exprimat în scris aceste păreri faţă de ing. G. C., 
solicitându-i astfel o serie de lămuriri asupra celor afirmate. 
Dar aceste lămuriri nu au mai sosit, cel solicitat preferând 
să-şi risipească energiile în scopuri pe care probabil el le-a 
socotit mai... rentabile. A fost şi acesta unul din motivele 
pentru dare m-am deplasat personal la Lacul Bâlea din 
Făgăraş în ultima decadă a lunii iulie 1987: am vrut să 
verific, printre altele, şi afirmaţiile ing. G. C. din Bucureşti şi 
am constatat că cel puţin o parte dintre acestea nu aveau 
niciun fel de acoperire în realitatea practică... Rezultatele 
acestei tentative au fost deja expuse în paginile anterioare. 


4. Ing. Octavian Misorin (Bucureşti) 


Datate Bucureşti, 8 iulie 1987, cele două piese de dosar 
puse la dispoziţie de ing. O. M. sunt deopotrivă de 
interesante. Prima dintre acestea, „Observaţii”, expune 
părerea pe care o are el despre cazul în discuţie: 

Materialele prezentate asupra  „Cazului  Bâlea-Lac“ 
petrecut la 23-24 septembrie 1978 (partea | şi partea a Il-a) 
conţin mai multe elemente neclare, decât elemente clare. 

Acest lucru mă face să consider că anchetele întreprinse 
au fost superficiale sau poate neterminate şi că, deci, o 
cercetare suplimentară ar fi foarte necesară pentru 
stabilirea unei concluzii corecte... deci cred că acum, după 
atâta timp scurs, acest lucru este practic imposibil; mai ales 
că, dintre principalii anchetatori, unul a plecat şi altul a 
decedat, iar martorul cel mai important nu a putut fi 
niciodată găsit... şi cred că nici nu va putea fi găsit... (!) 

În rândurile care urmează voi prezenta câteva observaţii 
care mă fac să privesc cu foarte mult scepticism întreaga 
„afacere” (fără însă a avea intenţia să pun la îndoială buna 
credinţă a celor ce au investigat cazul): 


(N.a.: Iniţial, materialul acesta a fost împărţit în 6 „părţi” 
distincte pe care le alcătuiam cronologic, pe măsură ce mă 
implicam în cercetarea cazului. Aceste „părţi” au fost 
trimise prin poştă sau înmânate personal, sub formă de 
pagini dactilografiate, celor care-şi expun aici părerile şi 
analizele lor. De aceea, vor fi întâlnite în prezentele pagini 
referiri la „partea l”, „partea a ll-a“, „partea a Ill-a“ etc. şi 
trimiteri la paginaţia primei forme a acestui material. 
Desigur, cititorul care a parcurs până acum cu atenţie 
textul acestei cărţi nu va fi derutat şi va înţelege despre ce 
este vorba.) 

1. La pag.3 (partea I) sunt înşiraţi „eroii principali” ai 
evenimentelor, în număr de 13, dintre care doi nu erau 
militari — mecanicii de la teleferic — şi doi n-au participat 
deloc la întâmplările respective: şeful de şantier ICMJ şi It.- 
major de la „Glăjerie” (cel puţin aşa reiese din material). 

Luni 25 sept., dimineaţa, zece din militarii respectivi — 
speriaţi — coboară la „Glăjerie”, iar doi rămân la cabană: 
Radu lon şi Vinţan loan (deşi cel mai speriat ar fi trebuit să 
fie Radu lon, cel care a avut şi de suferit... oarecum). ŞI 
apoi — după toate regulile militare — o grupă care se 
deplasează pe o distanţă mai mare trebuie să aibă cel puţin 
un gradat drept comandant — ori amândoi gradaţii au 
rămas la cabană! 

(N.a.: Faptul acesta nu ar putea fi oare un argument în 
plus pentru autenticitatea evenimentelor petrecute în 
noaptea abia încheiată? În speţă, pentru groaza care îi 
cuprinsese pe militarii aceia, care au plecat sfidând orice 
regulă, ordin, sau chiar rațiune? Cine mai poate şti acum ce 
discuţii au avut loc în dimineaţa aceea, între cei din baraca 
militară? Poate că sergentul Radu lon s-a opus părăsirii 
locului tocmai pentru că se temea de repercusiuni 
ulterioare din partea superiorilor lui. Şi poate că din acelaşi 


motiv el a rămas totuşi pe loc, deşi a avut şi de suferit... 
oarecum). 

Prin urmare, din cei 12 militari, trei nici nu au fost citați 
ca martori, deşi au participat la evenimente, căci în 
noaptea de 24-25 sept. „au făcut cu toţii o noapte albă“. 

2. Cei doi martori de la cabina telefericului relatează 
numai despre un fenomen luminos pe care l-au observat în 
noaptea de 23-24 sept. şi nu spun niciun cuvânt despre 
întâmplările din noaptea următoare, cu toate că în această 
noapte (24-25 sept.) a fost în jurul cabanei militarilor — 
deci în apropierea lor, la teleferic — destulă agitaţie şi 
ţipete care le-ar fi putut atrage şi lor atenţia (şi pe 
deasupra era şi o atmosferă limpede). 

Se poate presupune că în a doua noapte cei doi nu mai 
erau prezenţi la teleferic (...au ieşit din serviciu, de 
exemplu...), dar despre acest lucru nu se aminteşte nimic în 
material. În orice caz, cei de la teleferic (oameni cu 
pregătire, muncitori calificaţi şi având un loc de muncă de 
mare răspundere) ar fi putut să fie nişte martori destul de 
importanţi — cel puţin pentru stabilirea unei eventuale 
legături între fenomenul luminos şi apariţia „siluetei 
întunecate . 

(N.a.: În acest sens, revezi comentariul pe care l-am 
tăcut în paginile anterioare — cap. „Nouă ani mai târziu”). 

3. Întâmplările descrise în materialele de anchetă s-au 
petrecut sâmbăta şi duminica (noaptea de 23-24 şi 
respectiv 24-25 sept.), deci într-o perioadă de odihnă, ori cu 
activitate de şantier redusă sau nulă. Aceasta mă face să 
nu exclud posibilitatea unor farse organizate de unul sau 
mai mulţi militari, aşa... ca să mai treacă timpul. 

4. Întâlnirea unor oameni — mai simpli sau chiar mai 
educați — cu „o umbră întunecată , cu mâini şi picioare, cu 
coarne şi gheare etc., etc.,... şi care mai produce şi 


pierderea  cunoştinţei unuia dintre observatori şi 
înţepenirea a altora doi care vor să-i vină în ajutor 
primului... este un eveniment deosebit de emotionant 
pentru oricine, rămânând puternic întipărit în memorie. De 
aceea cred că o astfel de întâlnire cu greu poate fi 
„încuiată — ca să zic aşa — sub eticheta „secretului militar” 
şi că, prin urmare, un anchetator, chiar particular, cu puţină 
abilitate şi întrebări bine alese, poate obţine foarte multe 
informaţii şi într-o astfel de situaţie (rămâne însă ca 
anchetatorul să disceamă, pe propria răspundere, ce 
anume anchetează, ca să nu cadă în cine ştie ce greşeală). 

5. Despre acest „caz” mi s-a povestit, chiar la scurt timp 
după desfăşurarea evenimentelor respective (mai precis, la 
1 nov. 1978), de către unul din investigatorii care s-au 
deplasat la faţa locului: inginerul Justin Capră. 

Am notat atunci într-un caiet povestirea, încercând să 
consemnez cât mai exact cât mai multe amănunte. Recitind 
acum acele notițe vechi, constat destul de multe diferenţe 
— şi nu chiar neglijabile ca fond — între relatarea de atunci 
a ing. Justin Capră şi cele ale ing. M. T. şi investigatorilor de 
la Sibiu. 

În concluzie: 

1. Nu cred că la Bâlea-Lac în zilele (mai precis nopţile) 
de 23-24 sept. 1978, a avut loc un eveniment care să poată 
fi încadrat în categoria „Întâlnirilor de gradul II“, ci mai 
degrabă o „Întâlnire” cu vreo fiară (urs de ex.), sau poate 
chiar o farsă... care, în condiţii de ceaţă şi întuneric, a luat 
proporţiile unei întâmplări extraordinare şi pline de mister... 

2, Astăzi, după aproape 9 ani de la întâmplarea cu 
pricina şi în condiţiile dispariţiei unor investigatori iniţiali 
sau a unor martori, precum şi a ştergerii complete a 
oricăror urme fizice (cabana în care au fost cazaţi militarii- 
martori, se pare că a şi fost demolată între timp), este — 


cred — imposibil să se mai adauge ceva interesant 
„dosarului” privind acest caz. 

Şi... N. B.: 

Chiar investigatorii care au cercetat atunci cazul au 
ajuns la fața locului relativ târziu: adică după cea 3 
săptămâni de la data la care s-au desfăşurat întâmplările 
respective. 

3, Totuşi cred că dosarul acestui caz, completat 
eventual, poate fi păstrat în „arhivele” noastre cazuistice, 
cel puțin pentru a constitui un punct de referire în cazul 
unor eventuale observaţii ulterioare şi... un exemplu de 
felul cum NU trebuie să fie efectuată o anchetă de acest 
gen. 


XXX 


Într-o scrisoare ce însoțea cele două materiale (cel 
expus mai sus, ca şi cel ce urmează), ing. O. Mişorin 
menţiona: 

„(...) Atunci, în 1978, pe data de 1 noiembrie, i-am făcut 
întâmplător o vizită lui Justin Capră, cu care ocazie el mi-a 
povestit întâmplarea de la Bâlea-Lac, spunân-du-mi că el a 
fost acolo împreună cu câţiva cunoscuţi (nu le-am reţinut 
numele) ca să cerceteze la faţa locului povestea. Întors 
acasă, mi-am notat chiar în seara respectivă, într-un caiet 
al meu, destinat special pentru astfel de chestiuni, întreaga 
poveste, aşa cum am auzit-o de la Justin, străduindu-mă să 
nu pierd niciun amănunt. (...) Îţi trimit alături şi o copie 
fidelă a notiţelor mele din acest caiet, referitoare la cazul în 
speţă. (...) Mie mi s-a părut foarte interesant să pun alături 
relatările de proveniență diferită despre o aceeaşi 
întâmplare: apar o serie de diferenţe care cred că nu 
trebuie să fie trecute eu vederea. (...)“. 


XXX 


Şi acum, acest al doilea document pus la dispoziţie de 
către ing. O. Mişorin din Bucureşti: 

Copie din caietul meu de notițe: 

01 noiembrie 1978, întâmplare OZN-istică petrecută cu 
cea 3 săptămâni în urmă în Munţii Făgăraşului — povestită 
de Justin Capră: 

Într-o seară, la cabina telefericului se creează o oarecare 
alarmă: „arde cabana!“, dar se constată repede că nu e 
vorba de un incendiu, ci de o aureolă luminoasă — în 
dreptul cabanei — cam neclară; s-a bănuit că e vorba de o 
aureolă boreală care se vede din când în când acolo — şi pe 
deasupra mai era şi un soi de pâclă, ceea ce a îngreunat 
precizarea fenomenului. 

În seara următoare, la un cantonament din zona cabanei 
Bâlea-Lac (la o oarecare distanţă) — un fel de baracă — 
nişte militari care lucrau la „Transfăgărăşan“, un fruntaş 
ungur şi trei soldaţi, au trăit clipe de groază. 

Mai întâi iese unul din baracă pentru ca să potrivească o 
capcană pentru vulpi, sau aşa ceva şi observă foarte 
aproape de el, la un moment dat (la aprox. 5 m) o arătare 
ciudată — un fel de obiect care aducea a robot — cilindric 
de cea 2,5 m înălţime, cu luciu metalic şi având în partea 
superioară ceva ca un cap semisferic, cu două sârme ca 
nişte antene, iar mai jos — pe la mijloc, ceva ca două braţe 
puţin oblice. Se sperie grozav. Se întoarce în baracă şi 
povesteşte colegilor ce a văzut. E luat în derâdere. 

Fruntaşul (ungur), mai curajos, se hotărăşte să iasă 
afară, să lămurească problema. Ceilalţi îl urmează. 
Respectivul ia cu el şi un soi de bâtă (o scurtătură solidă de 
lemn). 

Arătarea se mutase lângă o cisternă pe roţi (pentru 


motorină), aflată în apropiere şi i s-a părut că este cu cca 
1/2 m mai înaltă decât cisterna. 

S-au apropiat cu toţii. Fruntaşul cel mai mult (cca 1 m) şi 
ridică parul să lovească obiectul. Dar îşi pierde cunoştinţa 
imediat şi cade pe spate. Ceilalţi au rămas imobilizaţi — 
voiau să-i vină în ajutor fruntaşului, dar nu se puteau mişca 
—, nu-i ascultau muşchii. 

După câteva minute arătarea s-a îndepărtat legănându- 
se uşor şi fără să atingă pământul, iar pe locul unde fusese 
înainte au rămas nişte lumini dispuse în cerc — patru mai 
intense şi patru mai slabe, intercalate, care se roteau. Când 
obiectul s-a îndepărtat (nu a mai fost zărit) şi luminile de pe 
locul unde stătuse s-au stins, cei trei militari au putut să se 
mişte şi s-au repezit să-l ajute pe cel ce căzuse. După ce l- 
au frecţionat puţin, acesta şi-a revenit. 

Au intrat cu toţii în baracă, foarte speriaţi, având grijă să 
închidă obloanele la ferestre şi să pună şi bara de fier peste 
ele, legată cu sârmă pe urechea pentru lacăt a acesteia. S- 
au baricadat pe dinăuntru. 

După un timp oarecare au auzit iar zgomot afară — cu 
unele „reflexe” metalice — cum mai auziseră şi prima dată. 
Apoi brusc unul din obloane s-a deschis (dat brutal de 
perete) — deci desfăcută legătura cu sârmă. Mai apoi au 
putut auzi nişte scrijelituri pe uşă, pe obloane şi pe pereţii 
barăcii şi parcă nişte sunete articulate, cu reflexe metalice, 
care semănau oarecum cu cuvântul „FRUNTAŞ”. Apoi totul 
s-a liniştit şi până dimineaţa nu s-a mai întâmplat nimic. 

Dimineaţa, după noaptea albă petrecută — căci nu a mai 
dormit nici unul — şi-au strâns calabalăâcul şi au coborât 
(aprox 2 km) până la sediul unităţii. Au raportat ofițerului 
(probabil comandant) că nu se vor mai întoarce la baracă 
pentru că acolo „au văzut pe dracul”. 

Ofiţerul, deşi puţin neîncrezător, a hotărât să meargă 


acolo pentru că era ceva ciudat şi pentru el: o roşeaţă pe 
pielea fruntaşului în zonele care nu fuseseră acoperite de 
haine (în noaptea cu pricina, a ieşit în chilot şi maieu, peste 
care-şi aruncase în grabă vestonul). 

S-au întors cu ofiţerul, au stat acolo câteva zile şi nopţi, 
dar nu s-a mai întâmplat nimic. 

Singurele urme lăsate — pe care le-a văzut şi fotografiat 
şi el (Justin Capră) — erau zgărieturile de pe cabană (pe 
uşă, obloane şi pereţi), parcă practicate cu un obiect tare şi 
foarte ascuţit. Distanţa dintre zgârieturile paralele = 10-12 
cm. 


XXX 


Alături de documentaţia primită de la economistul Gavril 
Pal din Sibiu şi de la ing. M. T. din Bucureşti — care au 
participat direct la anchetarea cazului în toamna anului 
1978 — acest al treilea material („de la prima mână“, 
oarecum), pus la dispoziţie de ing. O. Mişorin, este extrem 
de important. Însemnarea pe care acesta şi-a făcut-o chiar 
atunci, în urma discuţiilor avute cu un alt participant la 
anchete, ing. J. Capră, este mai mult decât revelatoare. 
Reanalizând cu atenţie toate aceste documente, am 
observat că, departe de a constata „destul de multe 
diferenţe — şi nu chiar neglijabile ca fond — între relatarea 
de atunci a ing. Justin Capră şi cele ale ing. M. T. şi 
investigatorilor de la Sibiu” (după cum afirmă însuşi ing. O. 
M.), însemnarea aceasta vine să confirme întru totul 
realitatea de facto a evenimentului discutat. Trecând peste 
amănuntele mai mult sau mai puţin importante, mai mult 
sau mai puţin semnificative, puse alăturat, documentele se 
îmbină perfect — atât prin relevarea lor generală, cât şi prin 
detalii chiar — şi duc la o singură concluzie: fenomenul a 


avut loc. Aceasta pare a fi un lucru esenţial, atât pentru 
eveniment în sine, cât şi pentru continuarea 
investigaţiilor... atât cât mai pot fi ele continuate în 
contextul actual. 

Să mai amintesc aici că atât ing. G. Constantinescu, cât 
şi ing. O. Mişorin au fost doi (al treilea fiind chiar ing. J. 
Capră) din cei pe care îi contactam în Bucureşti pe data de 
5 nov. 1978 pentru discuţii preliminare asupra „Cazului 
Bâlea-Lac”. 


5. Ing. Florin Gheorghiţă (laşi) 

După ce, într-o scrisoare pe care i-o expediam pe 16 
iunie 1987, îi reînnoiam inginerului şi scriitorului Florin 
Gheorghiţă din laşi invitaţia de a participa la întâlnirea „10 
ani RUFOR” care urma să aibă loc la Vălenii de Munte în 
prima decadă a lui august (am amintit deja de acest 
eveniment în paginile anterioare); la 6 iulie îi trimiteam un 
nou plic, ceva mai voluminos, care cuprindea primele trei 
părţi (pp. 1-25) ale „Cazului Bâlea-Lac”. Deci, deşi lua 
cunoştinţă mai târziu de datele generale ale acestui caz, 
ing. F. G. avea avantajul de a fi în posesia unui volum mai 
mare de date — trei părţi în loc de două, cum fuseseră 
trimise anterior celorlalţi corespondenţi din ţară. 

Trei săptămâni mai târziu, la sfârşitul aceleiaşi luni iulie, 
primeam un plic de la laşi, care cuprindea o revistă „F. S. 
R.“ şi următoarele (printre altele) rânduri: „Cred că mai util 
decât părerea mea s-ar putea să fie exemplarul alăturat”. 
(Din fraza aceasta am reţinut doar „cred” şi „s-ar putea”). 
Prin felul său de a fi, enigmatic şi ambiguu, ing. F. 
Gheorghiţă s-a eschivat şi de astă dată de la un răspuns 
direct. Tot aşa cum se eschivase şi de la participarea 
întâlnirii RUFOR, după ce amânasem această întâlnire în 
funcţie de programul pe care mi-l comunicase chiar dânsul. 


Analiza şi sfaturile eventuale ale Domniei Sale faţă de 
„Cazul Bâlea-Lac” ar fi fost nu numai importante, dar şi 
necesare în continuarea investigaţiei. Dar, n-a fost să fie... 

Într-adevăr, „F. S. R.“ (Flying Saucer Review), vol. 31, nr. 
4, mai 1986, revistă de profil ce apare în Anglia, cuprinde la 
pp. 2-12 un articol interesant: „Spiriduşul şi Gnomul: cel 
mai straniu caz de abducţie de până acum“. Articolul 
acesta a fost deja tradus, dactilografiat şi expediat pe 
adresele celor interesaţi. Dar, personal, nu am găsit pred 
multe tangenţe între conţinutul acestui articol (care 
narează un foarte interesant caz de abducţie petrecut în 
Barcelona, Spania, în vara anului 1985) şi întâmplarea din 
toamna lui '78 de la Lacul Bâlea. Cele două cazuri (din 
România şi din Spania) ating aspecte stranii şi foarte puţin 
studiate din domeniul paranormalului. Şi acesta ar fi cam 
singurul punct unde pot afirma că ele se întâlnesc cu 
siguranţă. În rest, din păcate, datele generale ale acestor 
două întâmplări nu se prea întrepătrund... De altfel, în 
timpul discuţiilor pe care le-am avut cu savantul catalan 
Antonio Ribera (am mai amintit despre acest episod) am 
aflat că toată povestea aceea cu abducţia, descrisă atât de 
elegant de F.S.R., nu fusese decât o simplă farsă, o glumă 
pusă la cale probabil de cei ce voiau să discrediteze revista 
engleză sau să nege existenţa în general a fenomenului 
OZN. 

Desigur, ing. F. Gheorghiţă ar putea să nu fie de acord 
cu cele afirmate aici, dar pentru evitarea acestei 
eventualităţi, Domnia Sa ar fi trebuit să facă o analiză 
completă a materialului pe care i-l pusesem la dispoziţie, 
aşa cum îi solicitasem, de fapt, în scrisoarea din 6 iulie: 
„(...) Vă rog să-mi trimiteţi părerea dvs. despre acest caz, 
cu cât mai multe detalii cu putinţă (...) mă interesează în 
mod deosebit asemănările eventuale pe care ‘Cazul Bâlea- 


Lac' le-ar putea avea cu alte cazuri din lume“ etc., etc. 

Aşa cum am spus mai sus, ing. F. Gheorghiţă a lipsit şi 
de la întâlnirea RUFOR din august, când s-a discutat în 
detaliu asupra „Cazului Bâlea-Lac“, prezent fiind atunci (aşa 
cum se ştie) şi ing. Justin Capră, unul dintre participanţii la 
anchetele iniţiale din 1978. Însăşi prezenţa Domniei Sale la 
această întrunire, adăugată experienţei vaste şi 
competenţei de necontestat din domeniul ufologiei 
româneşti şi internaţionale, ar fi fost un atu de mare 
valoare, atât pentru toţi cei prezenţi atunci, cât şi pentru 
elucidarea măcar a unei părţi din atât de încâlcitele aspecte 
ale „Cazului Bâlea-Lac“. 

(Inginerul Florin Gheorghiţă din laşi este unul dintre 
pionierii cercetării  ufologice româneşti, aparținând 
perioadei aşa-zis „romantice” a acestui deceniu. Deoarece 
a locuit o bună bucată de timp la Cluj-Napoca, s-a ocupat 
îndeaproape, alături de dr. chim. Adrian Pătruţ, de 
investigaţiile desfăşurate în zona Pădurii Baciu. De 
asemenea, a colaborat cu biologul Alexandru Sift, 
beneficiind în arhiva sa ufologică de o serie de clişee 
interesante şi reprezentative făcute de acesta, de-a lungul 
anilor, în aceeaşi Pădure a Baciului. Membru corespondent 
şi de onoare al mai multor organizaţii internaţionale, Florin 
Gheorghiţă a fost, încă de la început, angrenat în 
anchetele legate de celebrul caz al fotografiilor lui Emil 
Barnea din august 1968. A scris despre acest eveniment de 
nenumărate ori de-a lungul anilor, atât în publicaţii din ţară 
şi din străinătate, cât şi într-o serie de cărţi pe care le-a 
publicat. Citez titlurile câtorva din aceste cărţi, care sunt 
socotite de referinţă în cercetarea ufologică românească: 
„OZN, o problemă modernă” (Ed. Junimea, laşi, 1973); 
„Enigme în galaxie” (Ed. Junimea, laşi, 1983); „Temponauţii 
galactici” (Ed. Moldova, laşi, 1993); „Straniile Inteligenţe 


Invizibile” (Ed. Institutul European, laşi, 1993). Deşi poate fi 
considerat fără rezerve un erudit în domeniu, din cauza firii 
sale închise şi retrase, Florin Gheorghiţă refuză colaborarea 
cu ceilalţi cercetători din ţară. Face parte în prezent din 
colectivul redacţional al revistei RUFOR de la Tg. Mureş.) 


6. Prof. Gyorgy Mandics (Timişoara) 
Cu prilejul aceleiaşi întâlniri RUFOR din august 1987, 


profesorul, publicistul şi prolificul scriitor, care este G. 
Mandics a adus cu sine un material dactilografiat pe 12 
pagini, pe care l-a intitulat Note marginale la cazul Bâlea- 
Lac, 1978. Din acestea, ca de obicei, redau mai jos pasajele 
cele mai semnificative: 

„Cazul Bâlea-Lac, 1978 este edificator şi revelator 
pentru tipul de observaţii ESE (Entităţi Straniu-Eluzive, după 
categoriile mele). În ancheta prelucrată exemplar şi 
profesionist de Călin Turcu, se văd clar câteva din furcile 
caudine prin care trebuie să se strecoare materialul spre a i 
se da coloratura ET dorită de investigatori. Evident, 
greutatea cea mai mare este preconcepţia investigatorului 
(a se vedea „Omul şi Universul”, pp. 311 şi urm.), care 
involuntar transformă cazul o dată cu sosirea sa. Apoi vine 
barajul bine cunoscut de anchete etnografice de teren, 
falsificate de secole şi chiar şi astăzi, de ceea ce se 
numeşte „leeding question”, adică o întrebare cam de 
acest tip: nu e aşa că fiinţele acelea erau mai mari ca 
oamenii? Ori aveau ele antene? Dacă se studiază un 
manual bun de psihologie experimentală, se vede că o 
serie de impulsuri ce se pot extrage din diverse întrebări 
puse sugerează structurări diferite ale aceloraşi stimuli. De 
exemplu: faptul că cele patru mărturii însoţite de desene 
sunt atât de diferite, nu cred să se fi datorat atât stimulului 
diferit, sau percepției atât de diferite a  diverşilor 


observatori, ci mai mult sugestiilor diferite primite de la 
diverşi investigatori. Fără să cunosc exact componenţa 
(conţinutul) interogatoriilor, a investigatorilor şi a muncii 
lor, mi se pare evident că cel puţin Sibu şi Turcitu au fost 
investigaţi de alţii, decât Dorr şi Katona, deoarece la Sibu şi 
Turcitu s-a sugerat aveau „braţe”, la care a venit răspunsul 
„da” (ce fel de om e acela fără braţe?). La fel, aici avem şi 
sugestia de antene şi (sau) coarne, ceea ce nu apare în 
desenele lui Dorr şi Katona. Mi se pare că în timp ce 
anchetatorul lui Dorr şi Katona sugera imaginea unui 
„robot” ori „astronaut pe Lună”, la ceilalţi imaginea se 
aseamănă cu „Frescele de la Tassili”. 

Mai departe. În fiecare caz, un rol deosebit îl are şi 
preconcepţiile observatorilor. Mi se pare evident că stimulul 
originar, în colaborare cu preconcepţia existentă în martori 
(la Sibu şi Turcitu), s-a dezvoltat pe un teren de folclor şi 
superstiții populare româneşti, în reprezentările lor putând 
fi uşor descifrată apariţia satanei, a necuratului. (Asupra 
acestor probleme de credinţe populare a se vedea M. 
Olinescu: „Mitologie Românească”, Casa Şcoalelor 1944, 
pp.26 şi urm.). Dorr şi Katona provenind dintr-un mediu 
protestant, viziunea se structurează în ceva ce seamănă 
mai mult cu un om de zăpadă, adică nemitic. 

Oricum, toată gama reprezentărilor de Entităţi Straniu- 
Eluzive la Bâlea-Lac mi se pare subsumabilă reprezentărilor 
unui colectiv necontaminat precedent de mitul ET. În acest 
sens, cred că acest caz îşi găseşte multe similitudini cu 
descrierile făcute de alţi martori necontaminaţi puternic ET 
din întreaga lume. 

(Urmează o întreagă serie de exemplificări, o lungă listă 
cuprinzând — expuse fiecare succint — cazuri similare 
petrecute în lume.) După care, G. Mandics continuă: 

Această selecţie din cazurile cu forme neumane, ce se 


aseamănă mai vag sau mai serios cu varianta Dorr-Katona, 
vrea să demonstreze cât de nefondată este părerea 
categorică formulată de unii autori români popularizatori (v. 
D. Apostol), care afirmă că nu există fiinţe umanoide în 
ozenistică, confirmând universalitatea formei umane. 
Părerea noastră este că aceste cazuri — cât şi alte categorii 
pe care nu le tratăm acum, cu ființe meduziforme, 
şopârliforme, insectiforme, canguri cu multe picioare, 
cefalopozi, păsări-om, câini-om, pisici-om etc. — sunt mult 
mai numeroase decât se crede de către aceia care au acces 
numai la cărțile de popularizare superficială în domeniu. 

Înainte de a trece la variantele de „draci“, mai 
menţionăm în treacăt că ființa descrisă de Dorr loan pare 
compatibilă şi cu categoria „fiinţelor fără cap“, destul de 
bogat reprezentată în colecţia mea de cazuri. (Urmează o 
nouă şi bogată listă de cazuri mondiale.) 

Ce putem spune despre caz în concluzie? În lipsa unor 
dovezi indubitabile, ca în toate cazurile ESE cunoscute în 
lume, ne putem situa pe diverse poziţii: 

a/ Bănuitoare. Soldaţii beţi văd năzbâtii, toţi sunt cretini 
şi mincinoşi. Cred că aceasta ar fi soluţia lui V. V. Scurtu. 

b/ Mistică. Cazul e clar, excelent. Similitudinea sa cu 
unele cazuri mondiale demonstrează că ET sunt umanoizi, 
poartă costume de scafandru cu antene şi dispun de forţe 
de autoapărare necunoscute (vezi paralizia). Soldaţii nu pot 
fi decât demni de toată încrederea. Soluţia D. Apostol. 

Analiza riguroasă a faptelor demonstrează că în acest 
moment am mai putea face puţin pentru a clarifica unele 
detalii şi a forja şi testa câteva ipoteze. 

Din multitudinea de ipoteze care s-ar putea formula în 
legătură cu acest caz, eu tind spre următoarea soluţie, ce 
ar trebui evident testată: 

a/ Soldaţii spun în esenţă adevărul. Ei au sesizat 


realmente ceva necunoscut şi insolit. 

b/ Descrierea diferită a _ „fiinţei” se datorează unor 
imagini prototip din creierul lor, de aceea ei au filtrat petele 
de lumină şi întuneric, decelate conform unor scheme 
culturale preexistente în mintea lor, cât şi în mintea 
anchetatorilor cazului. De verificat dacă într-adevăr cele 
două grupuri diferite de reprezentări sunt urmarea 
investigaţiei a doi anchetatori diferiţi, ori a unor scheme 
culturale preexistente. 

c/ Au fost o serie de efecte fizice, dintre care cele mai 
spectaculare sunt: paralizia temporară; desfacerea 
obloanelor; zgârâieturi pe obloane; coroniţa de lumini ce 
apare şi dispare pe deal. (N. a.: Aş mai adăuga aici şi 
roşeaţa apărută pe pielea sergentului după experienţa 
avută.) 

d/ Panica lor a fost reală. 

e/ Observaţia luminilor după marele cutremur, extrem 
de importantă. (N. a.: Vezi, în acest sens, la începutul 
acestor pagini, declaraţia lăcătuşului mecanic Roth Martin.) 

Fig. 1- Schița fostei cabane militare de la Bâlea-Lac, locul evenimentelor 
din 24 -24 septembrie 1978 


Fig. 2 - Rămășițele 
platformei de beton 
pe care fusese con- 
struită cabana milita- 
ră de la Bâlea-Lac, a- 
șa cum arăta ea după 
nouă ani de la eveni- 
mente, în vara anului 
1987. (foto: Călin N. 
Turcu, cu teleobiec- 
tiv, din Şeaua Caprei). 

Fig. 3 - Schița locului unde s-au desfășurat evenimentele din 23-24 septembrie 1978 


Fig. 5 - În prim plan, ca. 
bana turistică de |; 
1 Lacul Bâlea din Făgä. 
| raș, așezată pe o mici 
| peninsulă. În dreapta 
| sus, rămășițele funda. 
„| tiei de beton ale foste; 

“| barăci militare. Cu tele. 
| obiectiv, din Șeaua Ca. 
| prei, dinspre SE. 


Fig. 6 - Munţii Făgăraș, zo- 
na Lacului Bâlea, primă- 
vara anului 1980. Detaliu 
dintr-un clișeu, greșit și ne- 
glijent developat. În partea 
dreaptă se vede cabana 
turistică. În centru, încer- 
cuit și indicat de o săgeată 
albă, se poate distinge, cu 
mare greutate, baraca mili- 
tară unde s-au derulat eve- 
nimentele din toamna 
anului 1978. 

(foto: prof. Veronica Soare) 


Fig. 7 - Mihai Harry Danciu (Brașov) Fig. 8 - Dr. chim. Adrian Pătruţ (Cluj) 


ig. 9 - Conform afirmației ing. G. Constantinescu din București, aceste urme ar fi fost 
observate în ianuarie 1979 în zona Lacului Bâlea din Munţii Făgăraș. 


| Fig. 11 - Craiova, 21 
noiembrie 1987. Autorul 
împreună cu Radu lon 
(dreapta). Fostul sergent, 
așa cum arata el la nouă 
ani și două luni după în- 
tâmplările de la Bâlea-Lac 
din septembrie 1978. 


Fig. 12 - „Erau și în susul și în josul aparatului, câte o săgea; 
ca niște antene“. 


Fig. 13 - Împrejurimile capitalei spaniole, Madrid, cu marca; 
zonei unde s-au petrecut evenimentele din vara anului 1967 


TOLEDO GRAEN 


Fig. 14 - Una din! 
fotografiile luate la! 
1 iunie 1967 lângă 
Madrid, la San Jose de 
Valderas. Pe partea 
inferioară a straniului 
obiect zburător se ve- 
de semnul care în- 
soțește documentele 
UMMO. 


provenind, după declaraţiile mar- 
ltorilor, de la O.Z.N.-ul văzut și foto- 
'grafiat la San Jose de Valderas. 


N EPES ; aie 
fig. 15 - Unul din tuburile metalice găsite la 
anta Monica, lângă Madrid, deschis cu 
utorul unui clește de un localnic. 


g. 16 (dreapta sus și mijloc) - una din benzile de culoare verde găsite la Santa Monica, 
ând gravat pe ea același semn aflat pe celebra documentație UMMO. Semnul acesta 
ð cruce cu brațul orizontal terminat cu două semicercuri) a mai fost găsit și în alte 
jcuri din lume, gravat sau imprimat pe sol. 

9. 17 - Plăcuța din aluminiu 
irit care însoțește sonda spa- 
lă terestră “Pioneer 10“. 

Fig. 18 - Harta sectorului vestic al județului Maramureș 
şi a zonei Munților Gutâi, cu indicarea locului unde 
s-au desfășurat evenimentele descrise de Izsâky G. 
Laszlo. 


Fig. 19 - Schița aproximativă a terenului aflat în apro- 
pierea comunei Ocna Șugatag din județul Maramureș, 
unde s-au derulat evenimentele din 6 și 7 iunie 1974. 
Săgeata indică direcţia din care a sosit OZN-ul. 


3 PĂDURE 


Fig. 20 - Câteva simboluri descifrate de lzsâky G. 
Laszl6 de pe plăcuțele de aur: 

a - societate cosmică superioară; b - îndepărtare 
cosmică; c - om din galaxie; d - omul cosmic; e - om 
migrator în cosmos; f - om care trăiește sub pământ; 
g - legături personale; h - carte; i - făclie. 

Toate acestea mă conduc la următoarea soluţie posibilă: 

Cazul nu a fost de natură ET, ci de natură „plasmatică“, 
unde prin „plasmă“ nu înţeleg materia binecunoscută în 
fizică, ci ceva similar. Cercetările geofizice au relevat că 
marile tensiuni din munţi, în perioadele dinainte şi după 
cutremure, produc fenomene de luminiscenţă curioase; şi 
ceea ce este mai interesant, un fel de „pseudoplasmă” în 
contact cu care creierul se pare că este afectat. Apar brusc 
diverse imagini latente la mică apropiere, iar contactul fizic 
duce la paralizii şi amnezii. 

Conform acestei teorii, am avea o explicaţie coerentă a 
comportamentului ciudat şi a viziunilor diferite a diverşi inşi 
condiţionaţi cultural diferit. Singura problemă de natură 
fizică ar rămâne oblonul legat cu sârmă. Să fi existat un 
„gol” în memoria celui ce l-a legat? Să fi atribuit ulterior 
acest episod întâmplării în ansamblul ei? Scrijeliturile de pe 
obloane să fi fost mai vechi şi să avem de-a face cu un caz 
clasic de „falsă memorie”? („monstru cu gheare” — ia să 
vedem, nu a scrijelit ceva? Evident, orice fapt 
nesemnificativ, trecut altădată cu vederea, i se va părea 
acum semnificativ, ca o confirmare, legând lucrurile). 

Aceasta ar fi o soluţie rezonabilă, de natură 
mitogenetică, care, deşi nu implică ET, elimină exagerările 
de ambele laturi. 

(Gyorgy Mandics din Timişoara este de formaţiune şi 
pregătire profesor de matematică. Spirit critic, selectiv şi 
extrem de lucid, este totodată un erudit cu o largă şi solidă 
cultură enciclopedică, bazată — nu în ultimul rând — şi pe o 
impresionantă „memorie de elefant”. Intelectual de o fineţe 
aparte, foarte documentat şi metodic, G. Mandics este unul 
dintre cei mai buni analişti din ţara noastră în domeniul 
cercetării fenomenului OZN. Cunoscător al mai multor limbi 
de circulaţie internaţională, posesor al unei ample 


biblioteci, G. Mandics a publicat la rându-i mai multe cărţi în 
România şi în Ungaria. Din cele apărute la noi, amintesc aici 
numai volumul „Omul şi Universul. Enigma farfuriilor 
zburătoare în conştiinţa umană” (Ed. Facla, Timişoara, 
1983), lucrare de referinţă în domeniul, bine documentată 
şi argumentată d.p.d.v. teoretic. Face parte din colectivul 
redacţional al revistei RUFOR din Tg. Mureş.). (Fig. 10). 


XXX 


Acestea sunt, aşadar, părerile a şase dintre cele mai 
proeminente personalităţi în domeniul cercetării 
fenomenului OZN de la noi. Cu excepţia unuia singur, a 
inginerului Florin Gheorghiţă din laşi, fiecare a văzut „Cazul 
Bâlea-Lac” în mod propriu, conform modului său de a gândi 
şi înţelege lucrurile, conform experienţei fiecăruia. Fiecare 
şi-a expus părerile liber, neîngrădit de convenienţe sau 
standardizări şi a ajuns la concluziile pe care le-a socotit 
cele mai juste. Lucrul acesta este cât se poate de bine-venit 
pentru elucidarea unora dintre aspectele legate de cazul 
respectiv. 

În ceea ce mă priveşte, eram pregătit pentru a 
concluziona şi încheia astfel investigația care a constituit 
esenţa acestor pagini. Îmi închipuiam că astfel se va 
încheia, punând un ultim punct curioasei Afaceri de la Lacul 
Bâlea. 

Dar, din fericire, aceasta nu este încă posibil... 

Pentru că este absolut necesar să redau în întregime 
toate amănuntele legate de întrevederea pe care o voi 
avea foarte curând cu Radu lon, fostul sergent de la Bâlea- 
Lac, a cărui adresă am reuşit s-o „dibui” încă din ultimele 
zile ale lunii octombrie 1987! 


5 
SURPRIZĂ ÎN CAPITALA BĂNIEI 


Am să încep acest capitol cu o scurtă povestire. 

La începutul lui septembrie 1981, mă aflam împreună cu 
încă doi prieteni — un inginer din Bucureşti şi un medic din 
Piatra Neamţ — pe Valea Caşinului din judeţul Bacău. 
Călătoream cu maşina doctorului şi aveam la noi, alături de 
un cort, tot echipamentul necesar drumeţiilor pe munte. Ne 
atinsesem obiectivul propus („Masa lui Vodă”) şi ne aflam 
în ultima seară a şederii noastre în zonă. Ne stabilisem 
tabăra într-un loc retras, liniştit şi sălbatic, la cca 6-8 km 
depărtare de sat, chiar pe malul stâng al râului Caşin. Eram 
pe o luncă de vreo 250-300 m lungime şi cam 60-80 m 
lăţime. De jur-împrejur, păduri dese, adânci şi munţii 
Carpaţilor Orientali. Deoarece îmi revenea rolul de 
„fochist”, am întocmit o vatră haiducească în care strălucea 
un foc zdravăn de butuci. Sursa de lemne se afla puţin în 
amonte, pe aceeaşi parte a râului, la vreo 50-60 m de 
tabăra noastră. Acolo se aflau rămăşiţele unui mesteacăn 
gros şi bătrân ce fusese — cu ani în urmă, probabil — 
despicat şi doborât de trăznet. Pe la ora 11, deoarece 
rezerva noastră de lemne se cam terminase, m- am ridicat 
de lângă foc — unde stăteam toţi trei la taifas — şi m-am 
îndreptat spre locul cu pricina pentru a aduce noi provizii 
de crengi şi putregaiuri de foc. Nu am luat lanterna, 
deoarece Luna lumina destul de bine împrejurimile. Eram 
îmbrăcat cu pantaloni groşi de prelată şi o bluză cu mânecă 
scurtă peste care aveam — ca să mă feresc de răcoarea 
nopţii — o altă bluză de trening. Eram încălţat cu bocancii 


de munte, iar la brâu păstram cuțitul de vânătoare în teaca 
sa de piele. M-am aplecat, am cules câteva bucăţi mai 
groase de crengi şi — cu braţele încărcate — am dat să mă 
ridic. În momentul acela am simţit prezenţa lângă mine a 
„ceva“ străin şi înfricoşător. Într-adevăr, la nici 2 m distanţă 
se afla o siluetă întunecată şi înaltă, mult mai înaltă decât 
mine. Nu puteam distinge niciun detaliu şi îmi amintesc că 
m-am mirat puţin, pentru că ştiam că în jur nu sunt alţi 
copaci, iar trunchiul bătrânului mesteacăn era retezat 
aproape la rasul ierbii. Au fost foarte numeroase ocaziile în 
care am înnoptat singur prin munţi şi coclauri pustii, în 
cabane şi stâne părăsite sau în adăposturi improvizate. 
Niciodată nu mi-a fost foarte frică. Sau, mai precis, 
niciodată nu am simţit ca atunci: o groază inexplicabilă, 
persistentă, adâncă. O groază care venea de undeva din 
străfunduri şi de pretutindeni. Totul a durat atât de puţin — 
câteva fracțiuni de secundă, poate — încât, practic, nici n- 
am avut timp să mă sperii. Mi-a fost groază şi atât! Nici 
vorbă să-mi alertez prietenii. Am simţit că mă nărui, cu 
lemne cu tot, în iarbă. Apoi n-am mai ştiut de nimic... Mai 
târziu, m-am trezit întins pe prundiş, pietrele râului îmi 
înghionteau spinarea şi aveam senzaţia de frig. Dar... mă 
aflam departe de tabără, mult prea departe. Undeva, în 
josul râului, vedeam strălucirea a două lanterne şi auzeam 
vocile prietenilor mei care mă strigau în noapte. M-am 
ridicat ca în vis şi — cuprins de aceeaşi groază inexplicabilă 
— am rupt-o la fugă în josul râului spre ei. Mă uitam tot 
timpul peste umăr, ca şi cum mi-ar fi fost frică să nu fiu 
urmărit. Călcam anapoda peste gropi şi bolovani şi mă mir 
şi astăzi cum de nu m-am prăbuşit în goana mea 
bezmetică. Ajuns mai aproape, am răspuns chemărilor, iar 
prietenii mei au constatat că eram „alb ca varul”. Am mers 
lângă foc şi acolo le-am povestit totul. Din discuţii, am aflat 


că fusesem „dispărut” cca 30-35 de minute! La vreo zece 
minute după ce am plecat să aduc lemne, au început să mă 
strige dar, văzând că nu le răspund, au pornit să mă caute 
luând cu ei şi lanternele. În zona mesteacănului prăbuşit au 
observat — pe o rază de câţiva metri — un fel de „ceaţă 
albicioasă”, ca o luminozitate, plutind la suprafaţa solului, 
pe deasupra ierbii. În locul acela aproape că nu mai aveau 
nevoie să folosească lanternele. M-au căutat pe o mare 
porţiune de teren în toate direcţiile, dar nu m-au putut găsi 
până în momentul când, fugind îngrozit, le-am răspuns eu 
însumi. Prietenii mei au fost aceia care au adus o nouă 
provizie masivă de lemne apoi, târziu în noapte, s-au dus şi 
s-au culcat în cort. De mine somnul nu s-a mai lipit şi am 
rămas lângă foc până dimineaţa. 

În partea a IV-a, intitulată chiar „Cazul Bâlea-Lac“, din 
cartea mea anterioară „Cazuri OZN în România. S-a 
întâmplat mâine“, a fost cuprinsă şi această scurtă şi 
incitantă povestire. La prima vedere, nu mai era necesar s- 
o mai includ şi acum, deşi mi-am propus să redau aici toate 
aspectele legate de acest caz. Dar, se va vedea şi în 
următorul capitol că hotărârea mea nu este deloc 
întâmplătoare. 

Aşadar, să punem lucrurile la punct: povestirea aceasta 
nu este întru totul adevărată. Excursia respectivă a avut 
loc, într-adevăr, în toate detaliile ei, dar nu „la începutul lui 
septembrie 1981“, ci şase ani mai târziu, în aceeaşi 
perioadă a anului 1987. Apoi, episodul cu „leşinul” meu, cu 
lipsa „la apel“ timp de 30-35 de minute, cu „ceața 
albicioasă” şi altele asemenea constituie simplă fabulaţie. 
Părţile fantastice ale acestei povestiri nu au avut loc 
niciodată! 

Dar, pentru a se da o tentă de autenticitate, pe fondul 
unor întâmplări reale, trebuiau brodate altele imaginare. 


Totul era ticluit anume pentru întâlnirea pe care urma să o 
am în Craiova cu fostul sergent Radu lon de la Lacul Bâlea. 
Trebuia să realizez astfel o apropiere între mine — 
anchetatorul care nu avea voie şi nu trebuia să-şi dea toate 
cărţile pe faţă — şi el — cel anchetat, de la care era 
necesar să aflu cât mai multe amănunte posibil. 

Povestea mi-a folosit oarecum, dar ar fi putut tot aşa de 
bine să şi lipsească. 


XXX 


Într-o scrisoare datată 23 oct. 1987, ing. Aurel Dula din 
Petroşani, îmi comunica numele şi adresa completă ale 
tatălui lui Radu lon. Pe acesta îl chema Radu M. Victor. 

Patru zile mai târziu, la 27 oct., am trimis o scrisoare pe 
adresa lui Radu M. Victor cu următorul conţinut: „Vă rog să 
aveţi bunăvoința de a-mi comunica adresa actuală a fiului 
dvs., Radu lon, deoarece intenţionez să-l întâlnesc chiar în 
această toamnă. Locuieşte tot în Craiova? Are cumva şi 


telefon? Vă mulţumesc...”. Scrisoarea aceasta era însoţită 
de un plic timbrat, cu adresa mea pe el, pentru un eventual 
răspuns. 


Dar iată că la alte două zile numai, pe 29 oct., soseşte o 
altă scrisoare de la acelaşi ing. A. Dula, care îmi trimite, nici 
mai mult, nici mai puţin, adresa exactă a lui Radu lon. Nu- 
mi dă niciun fel de detalii asupra felului cum a obținut-o. 
Adresa şi atât. 

Faptul acesta a declanşat o serie de noi preocupări. Am 
procurat o hartă a oraşului Craiova şi am localizat pe 
aceasta cu exactitate adresa respectivă. Separat, într-un 
caiet de notițe, mi-am tăcut o schiţă a cartierului craiovean 
unde urma să merg. Am luat legătura telefonic cu o serie 
de prieteni (printre aceştia, Doru Davidovici din Bucureşti şi 


Mihai Harry Danciu din Braşov) consultându-mă cu ei 
asupra celor ce urma să întreprind în continuare. Mi-am 
concentrat o bună parte a energiei şi timpului pe toate 
aspectele — posibile şi imposibile — legate de viitoarea 
întâlnire. Ulterior, toate frământările şi planurile s-au 
dovedit în bună parte inutile. Evident, socoteala de-acasă 
nu s-a potrivit cu cea din târg... 

Mi-am hotărât plecarea spre capitala Băniei în ziua de 
sâmbătă, 21 noiembrie 1987. Trecuseră mai bine de 9 ani 
de la evenimentele din Munţii Făgăraşului... 


XXX 


Ceea ce urmează, este un fel de raport asupra zilei de 
21 noiembrie 1987, ziua în care l-am contactat pe fostul 


sergent Radu lon, „protagonistul principal” al 
evenimentelor derulate la Bâlea-Lac în septembrie 1978. 
1/ Am găsit foarte uşor adresa lui R. 1l., într-un 


cartier din apropierea gării, mai ales că ştiam dinainte locul 
aproximativ în care urma să mă deplasez. M-am folosit cu 
succes atât de hartă cât şi de schiţa întocmită anterior. 


2/ R. |. este angajat în prezent ca frezor la o 
întreprindere din oraşul Craiova. 
3/ Este căsătorit şi tată a doi copii (Camelia, 8 ani, 


şi Aurel, 6 ani). Soţia sa are serviciu. Lucrează amândoi în 
schimburi diferite, astfel încât unul din ei să rămână 
permanent acasă, dimineaţa sau după-amiaza, pentru a 
supraveghea şi îngriji copiii. Situaţia lor este absolut 
comună, obişnuită pentru un număr foarte mare de familii. 
Era căsătorit şi atunci când se afla la Bâlea-Lac, dar nu 
avea copii. 

4/ R. |. are talia de 1,73 — 1,74 m, este brunet, 
poartă mustață şi are o uşoară tendinţă de îngrăşare. 


Vârsta: 32 de ani. Este un bărbat aspectuos. (Fig. 11). 

5/ Apartamentul în care locuiesc cu toţii este mic, destul 
de înghesuit şi modest, fără ostentaţii. Are şi o bibliotecă 
destul de bine aprovizionată cu volume din literatura 
autohtonă şi universală. O familie de oameni obişnuiţi, 
echilibraţi şi ospitalieri. 

6/ Discuţia cu R. |. a avut loc în acea după-amiază 
de sâmbătă, între orele 15:30 şi 18:00. În tot acest interval, 
curentul electric a fost întrerupt (se opreşte zilnic, de 
dimineaţa până seara...). 

7/ R. |. era oarecum prevenit că îl caut: numele 
meu nu-i era străin dar, evident, nu mă cunoştea. Primise 
printr-un curier, de la tatăl lui din com. Catane, cu câteva 
zile în urmă, scrisoarea pe care i-o trimisesem acestuia la 
27 octombrie. 

8/ Intenţiona să-mi dea un aviz telefonic pe adresa 
de la Văleni, pentru a vedea de ce îl caut. Acest fapt denotă 
un caracter deschis, sincer, comunicativ, aşa cum este de 
fapt, în realitate, R. |. 

9/ R. |. mi-a confirmat nu numai că evenimentele 
de la Bâlea-Lac au avut loc, aşa cum sunt ele deja 
cunoscute, dar mi-a mai dat şi o serie de detalii noi şi 
interesante asupra lor. 

10/ În luna septembrie 1978, R. |. se afla detaşat la 
Bâlea-Lac pentru o perioadă de 4 luni. El avea în subordine 
un număr de 40 de soldaţi. 

11/ Sarcina lor era aceea de a începe lucrările de 
fundaţie pentru un nou hotel şi nicidecum nu erau detaşaţi 
acolo pentru lucrările de amenajare sau întreţinere pe 
Translâgărăşan. Şanţurile pentru fundaţia respectivă se văd 
şi în prezent. După afirmaţia lui R. I., hotelul nu a mai fost 
construit pentru că era aşezat „prea în calea vânturilor” — 
după propria-i expresie. Nu a pomenit nimic de „lipsă de 


fonduri şi de mână de lucru”. Într-adevăr, locul nu fusese 
prea fericit ales, el aflându-se pe un pinten stâncos, chiar în 
locul de unde începe, de fapt, Valea Bâlii, deşi peisajul 
oferit turiştilor ar fi fost cu adevărat magnific. După 
aceleaşi afirmaţii, hotelul ar fi trebuit să aibă 300 de locuri 
de cazare! 

12/ În zilele când au avut loc evenimentele cu 
pricina, la Bâlea-Lac se aflau doar 20 de soldaţi, adică 
jumătate din întregul colectiv, cealaltă jumătate fiind 
detaşată temporar în alt sector de muncă. 

13/ În momentul când i-am citit lista celor 13 nume 
(11 militari şi doi angajaţi de la telecabină), mi-a confirmat 
imediat că şi-i aminteşte perfect pe toţi. Nu a obiectat 
asupra nici unuia dintre ei, transcrierea numelor fiind 
corectă pentru toţi cei de pe listă. 

14/ Nu cunoaşte în prezent adresa de la nici unul 
din foştii săi camarazi de armată. Nu a ştiut care era cel de- 
al doilea nume al locotenentului Guţu, relaţiile dintre ei fiind 


de la superior la subaltern şi — în genere — destul de 
încordate. 
15/ Mai mult decât atât, se pare că relaţiile dintre 


cei doi erau alterate de diferenţa de caracter. În primul 
rând, Guţu era un om dur, care nu ştia să se facă iubit şi 
apreciat de camarazii săi. 

16/ R. |. este cel care a turnat fundaţia de beton 
pentru baraca pe care şi-au construit-o singuri la Bâlea-Lac. 
Baraca era solid întocmită, avea un etaj mansardat şi putea 
găzdui confortabil pe puţin 50 de persoane. Îşi amenajaseră 
singuri un spălător şi un grup sanitar, deoarece acelea 
aflate în incinta cabanei turistice erau prost întreţinute şi 
murdare. Baraca era acoperită cu carton asfaltat. 

17/ Şi-a exprimat părerea de rău că a fost 
demolată. Ştia deja aceasta, deoarece fusese pe acolo, cu 


doi ani în urmă, împreună cu soţia, pentru a-i arăta şi ei 
locurile în care-şi făcuse stagiul militar. 

18/ R. |. s-a arătat a fi ataşat de amintirea acelor 
locuri, afirmând că le-a colindat intens şi că le cunoştea 
foarte bine. 

19/ Referitor la evenimentul propriu-zis, R. I. afirmă 
că i-a fost teribil de frică atunci când a văzut „silueta” 
întunecată. Şi-a luat bâta (un soi de bâtă ciobănească, 
noduroasă, solidă, anume făcută, de care nu s-a despărţit 
niciodată cât a stat „acolo sus“) şi s-a hotărât să clarifice 
situaţia. Ceilalţi soldaţi erau atât de înspăimântați, încât nu 
erau capabili să ia vreo hotărâre. 

20/ R. |. descrie „silueta” ca fiind doar cu ceva mai 
înaltă decât el, întunecată, ca un tub gros de metal cu un 
diametru de 50 cm maximum, fără alte particularităţi: cap, 
coarne (sau antene), braţe sau picioare. Era, după expresia 
lui ca o gâtuitură (!). Nu cunosc proveniența acestei 
expresii şi nu am insistat asupra ei. 

21/ În momentul când a ridicat bâta să lovească, de 
la numai un metru de „siluetă”, a simţit un şoc electric 
puternic. Cunoaşte bine această senzaţie, deoarece a mai 
avut de-a face şi în alte împrejurări cu curentul electric. 


22/ Nu a auzit niciun fel de zgomot (pufăit, fornăit) 
venind dinspre „siluetă”. 
23/ Din momentul căderii în zăpadă şi până când şi- 


a revenit în cameră (culcat pe pat) în mijlocul soldaţilor, nu 
a fost conştient de ceea ce s-a mai întâmplat. Wu-și 
aminteşte nimic din acest interval de timp. 

24/ R. |. este convins că timpul în care „a fost 
căzut” nu este mai mare de „câteva minute, poate două- 
trei”. (Aprecierea aceasta este, bineînţeles, subiectivă. 
Dacă ar fi stat inconştient trei ore de pildă, el ar fi afirmat 
cu toată convingerea, la fel: „câteva minute”). 


25/ Mărturiseşte că i-a fost foarte frică. Expresia lui: 
„mi se zbârlise părul pe mine” este semnificativă. Groaza 
aceasta i-a persistat „mai multe zile”. 

26/ Dar, se pare că cel care a fost cel mai îngrozit 
de acest eveniment a fost Turcitu Dumitru: „l-a fost aşa de 
frică, încât umbla numai cu cuțitul la el şi spunea că dacă îl 
întâlneşte pe necunoscutul acela, îl omoară”. 

27/ S-au baricadat cu toţii într-un singur dormitor, 
au blocat uşile cu paturile de fier şi n-au mai dormit în 
noaptea aceea. Nu a auzit vocea care pronunţa „Sergend... 
Sergend”. lar zgărâieturile de pe obloane şi pereţii cabanei 
au existat într-adevăr, dar era posibil ca ele să fi fost 
„făcute înainte” de eveniment. 


28/ A doua zi, pe lumină, nu au găsit urme pe 
porțiunile de teren care păstrau zăpadă. 
29/ Toţi cei 20 de soldaţi îngroziţi au afirmat că ei 


n-au venit acolo „ca să moară” şi că ei nu mai vor să 
rămână la Bâlea-Lac. A încercat să-i încurajeze şi să-i 
convingă să rămână deoarece a doua zi, Luni, urmau să 
reînceapă munca. Nu i-a ameninţat în niciun fel, deoarece i- 
a văzut cât erau de înfricoşaţi. El însuşi era, după cum 
afirmă: „cu frica în oase”. 

30/ Soldaţii au plecat, absolut toţi, la „Glăjerie” 
unde l-au găsit pe lt.-major Guţu. Nu au vrut să se mai 
întoarcă „vreo două zile” la Bâlea-Lac. 

31/ După care, It.-major Guţu a urcat cu ei, venind 
înarmat, ca semn de încurajare pentru soldații 
înspăimântați, şi a rămas la Bâlea-Lac mai multe zile. 


32/ Militarii de la Bâlea-Lac nu erau înarmaţi; ei 
erau detaşaţi acolo pentru muncă şi atât. 
33/ Au existat discuţii serioase între It.-major Guţu 


şi serg. R.I. Primul i-a reproşat celuilalt că nu este în stare 
să-şi strunească oamenii, că nu respectă disciplina militară 


etc. 

34/ După „câteva zile“, văzând cu toţii că „silueta” 
nu mai apare, oamenii s-au mai liniştit puţin. Printre altele, 
au discutat atunci şi despre „Omul zăpezilor”, dar erau 
contrariaţi că acesta nu-şi lăsase amprentele pe zăpadă. 

35/ Au început apoi „investigaţiile” grupului mixt 
sibiano-bucureştean de anchetatori particulari. Deoarece R. 
|. se ocupa şi de problemele de aprovizionare, el se deplasa 
foarte des la „Glăjerie”, unde îşi aveau cu toţii punctul de 
comandă. R.I. a avut cunoştinţă de incursiunile grupului 
respectiv, dar el nu s-a ferit câtuşi de puţin, în mod 
deliberat, din calea anchetatorilor. Întâmplarea a făcut ca în 
timpul când se efectuau „cercetări” la Bâlea-Lac, el se afla, 
pentru aprovizionare, la „Glăjeria” de la Bâlea-Cascadă. 
Deci, cei care urcau cu maşinile pe Transfăgărăşan au 
trecut practic pe lângă el, fără ca să se oprească şi să 
întrebe... 

36/ Fără a o spune pe faţă, din felul cum R. I. îşi 
depăna amintirile despre acele zile, a reieşit că regretă că 
„cei veniţi de jos” nu l-au căutat şi pe el ca să-l întrebe... 

37/ Nu l-am întrebat — şi nici nu a făcut vreo 
remarcă — asupra cercetătorilor respectivi, sau asupra 
calităţii anchetelor desfăşurate de aceştia la Bâlea-Lac în 
octombrie 1978. Dar ştia că ei formau un „grup particular”. 

38/ „Cam la două săptămâni” după ce aceştia şi-au 
încheiat activitatea lor, a venit o comisie de anchetă 
militară, care a stat de vorbă cu toți cei implicați în 
evenimente. 


39/ Însuşi R. I. a fost interogat atunci de ofiţerii 
prezenţi la punctul de la Bâlea-Lac. 
40/ Concluziile acestei comisii de anchetă: A fost 


vorba de un fenomen de magnetizare sau electrizare a 
aerului. Deci nimic neobişnuit, totul trebuie să reintre în 


normal! 


41/ Niciun fel de „secret militar” asupra celor 
întâmplate. 
42/ Fostul sergent R. I. şi-a însuşit concluziile 


ofiţerilor anchetatori: el este convins şi astăzi că 
evenimentul nu a avut prea mare importanţă, că atmosfera 
„era încărcată cu electricitate şi magnetism” şi că el a fost 
doborât, de fapt, de un „şoc electric”. lar ceilalţi s-au 
speriat pentru că erau oameni simpli şi superstiţioşi. 

43/ Deşi este sceptic asupra evenimentelor 
petrecute, R. I. nu poate da niciun fel de explicaţii pentru 
acestea. El ridică din umeri şi repetă: „Nu a fost nimic 
deosebit...”. 

44/ La scurt timp după ancheta militară, R. |. a 
făcut schimb de locuri cu It.-major Guţu. Deci, el nu a fost 
„lăsat la vatră” ci, pur şi simplu, şi-a continuat stagiul la 
„Glăjerie”, iar lt.-major Guţu a mers în locul lui la Bâlea-Lac. 
Nu am insistat asupra acestui aspect şi nu ştiu care au fost 
motivele reale ale schimbului de locuri. Dar ele se pot 
bănui. Se pare însă că R. I., omul blajin, care se impusese în 
faţa oamenilor săi din subordine şi era iubit de aceştia, a 
fost victima unor represalii nedrepte, justificate poate doar 
de disensiunile care existau între el şi It. Guţu. Sau poate 
autorităţile militare au hotărât să îndepărteze „mărul 
discordiei” şi să dea „turma” pe o mână forte, care să-i 
disciplineze pe „răcani” şi să le scoată din cap „gărgăunii”? 

45/ Ultima parte a convorbirii cu R. I. s-a desfăşurat 
mai mult pe întuneric. El a adus o lumânare, şi la lumina 
acesteia, cu permisiunea lui, am potrivit aparatul fotografic 
dotat cu un blitz cu baterii. Am făcut mai multe fotografii, 
iar într-una dintre acestea suntem împreună. (Fig. 11). 

46/ Cu această ocazie, R. |. a adus o fotografie 
format 9/6, în care se află singur pe pintenul de stâncă 


unde urma să se construiască hotelul. Se văd săpăturile 
proaspete ale fundațiilor, iar în planul îndepărtat, Valea 
Bâlii şi o parte din Transfăgărăşan. Nu are niciun alt fel de 
fotografii din perioada respectivă, nici cu grupul de soldaţi 
pe care îi avea în subordine şi nici cu baraca lor de la Bâlea. 

47] Întrebat fiind, s-a arătat sceptic în privinţa 
fenomenului OZN, pentru simplul motiv că nu le-a văzut 
încă. Dar, fire iscoditoare şi curioasă, se arată interesat în 
problemele care tratează diverse enigme: mi-a vorbit cu 
entuziasm despre un serial pe care-l urmăreşte în ultima 
vreme în ziarul „Munca“, referitor la mavyaşi, monumente 
megalitice, egipteni, civilizaţii dispărute etc. Astfel de 
subiecte îi plac, vorbeşte cu aprindere despre ele, a citit 
ceva cărţi, nu prea multe, pare un tip relativ instruit şi 
civilizat. 

48/ R. |. luase cunoştinţă de povestea mea (cea cu 
care începe acest capitol), ca un motiv în plus de a-l căuta 
şi contacta. Am accentuat asupra celor 30-35 de minute 
care „lipsesc din viaţa mea“. l-am spus că acest interval de 
timp mă frământă atât de mult, încât intenţionez să mă 
supun hipnozei spre a afla ce s-a întâmplat atunci cu mine. 
A părut foarte mirat: „Se mai poate acum, după atâta 
timp?“. Am încercat să-l conving că aceasta este posibil 
chiar după ani îndelungaţi şi că memoria mea păstrează în 
mod sigur, în inconştient, o serie de informaţii pe care eu 
nu le cunosc. 

49/ Încercând să pregătesc oarecum terenul, l-am 
întrebat dacă nu e curios să ştie ce s-a petrecut cu el în 
cele „câteva minute” cât a fost inconştient. Nu a părut a fi 
foarte entuziasmat de această idee (era chiar mai mult 
sceptic!), dar nici refractar cu totul nu părea a fi. Evident, 
nu am insistat asupra acestui aspect. (Personal sunt 
convins că, cu puţin tact şi diplomaţie, R. |. poate fi convins 


relativ lesne să se supună unei — sau unor — şedinţe de 
regresie hipnotică. Deci, dacă s-ar ivi greutăţi în acest sens, 
ele nu ar veni în niciun caz din partea lui R.I). 

50/ În timpul întrevederii cu R. |. nu am făcut niciun 
fel de însemnare scrisă referitoare la cele ce-mi povestea, 
deşi aveam caietul de notițe în faţa mea. Nu am vrut să-l 
inhib sau să-l blochez în niciun fel. De altfel, nici întunericul 
care se lăsa din ce în ce mai dens, mai ales în a doua parte 
a întrevederii noastre, nu mi-ar fi permis să-mi fac 
însemnări. Toate amănuntele redate aici sunt luate din 
memoria imediată, cât şi din notițele pe care mi le-am 
consemnat încă în gara din Craiova, înainte de a mă urca în 
trenul ce urma să mă readucă la Bucureşti. 


51/ Din aceleaşi motive nu i-am solicitat niciun fel 
de declaraţie scrisă lui R. |. 
52/ l-am lăsat o carte de vizită şi i-am promis că îl 


voi mai căuta şi în viitor. l-am dat a înţelege că atunci s-ar 
putea să fiu însoţit de unul sau mai mulţi prieteni. S-a 
arătat a fi de acord şi ne-am despărţit în termeni foarte 
amicali. 


XXX 


Timp de două ore şi jumătate, Radu lon, fostul sergent 
de la Bâlea-Lac din 1978, şi-a depănat amintirile. A făcut-o 
cu acel bun-simţ specific omului simplu şi corect, care nu 
are nimic de ascuns şi nimic de adăugat. El a confirmat 
întru totul faptul că evenimentele au avut loc într-adevăr, 
aşa cum au fost ele cunoscute din aceste pagini. Nu mai 
încape în acest sens nicio îndoială şi cred că acesta este 
lucrul esenţial. Indiferent de părerile pe care le are despre, 
indiferent de interpretările pe care le dă el acelor 
evenimente, Radu lon rămâne un om maleabil şi accesibil. 


Din acest motiv, nu-i voi menţiona adresa aici. Nu doresc 
ca el să ajungă victima oricărui neavenit, a oricărui fanatic 
care ar dori să afle „de la sursă“ amănuntele întâmplărilor 
care compun atât de enigmaticul Caz Bâlea-Lac. 

Se pare că în momentul de faţă singurul lucru care se 
mai poate face într-adevăr, ar fi supunerea lui Radu lon 
unei — sau unor — şedinţe de regresie hipnotică. Ar fi 
interesant să se afle ce s-a întâmplat de fapt cu el în acele 
„câteva minute“ cât a „lipsit” dintre oamenii săi. Datele 
astfel obţinute ar putea fi coroborate cu alte cazuri similare 
petrecute pe mapamond şi ar putea duce la concluzii 
revelatoare. 

Cine s-ar putea angaja la o astfel de acţiune? Ar mai 
putea exista şi o altă urmare a acestui interesant caz, care 
să cuprindă stenogramele şedinţelor de regresie hipnotică 
la care a fost supus eventual Radu lon? 

Deocamdată, închei aici ancheta desfăşurată de unul 
singur timp de mai multe luni asupra unor întâmplări 
trecute care m-au pasionat şi m-au captivat. 

Poate că unora dintre cititorii acestor pagini fi se va 
părea că am dat prea multe amănunte ori detalii ale 
întâmplărilor de atunci. Socot însă că în cazul unei cercetări 
de acest fel, ce se vrea cu tot dinadinsul serioasă şi 
competentă, orice detaliu îşi are semnificaţia lui. Aceasta, 
pentru că, în ciuda tuturor eforturilor făcute, au rămas 
extrem de multe puncte neclare, numeroase întrebări fără 
răspunsuri rezonabile. 


6 
COŞMARUL 


Deşi au trecut anii, povestea aceea din toamna lui '78 nu 
a încetat să mă intrige. 

Am încercat să găsesc undeva o fotografie a fostei 
barăci militare de la Bâlea-Lac dar, aşa cum am mai spus-o 
deja, mi-a fost imposibil acest lucru. În acest sens, redau 
mai jos un fragment dintr-o scrisoare pe care i-o trimiteam 
la 8 februarie 1988 prietenului meu, Mihai Harry Danciu din 
Braşov: 

„Am reuşit să fac rost de un clişeu fotografic scos la 
Lacul Bâlea în primăvara anului 1980, de către o actuală 
colegă, pe atunci studentă. Îți trimit aici un detaliu din 
acest clişeu. (Revezi Fig. 6). Din păcate, el este foarte slab 
calitativ, neconcludent şi nesatistăcător, în ceea ce mă 
priveşte... şi în ceea ce ne priveşte. Nu abandonez totuşi, 
continuu să caut pe la cunoscuţi şi prieteni. Şi te întreb şi 
pe tine: crezi că în aria cunoştinţelor pe care le ai, îmi poţi 
găsi ceva clişee făcute la Bâlea-Lac în perioada anilor 1978- 
1983? Mă gândesc că Braşovul este oricum mai aproape de 
zona aceea decât Vălenii de Munte, este un oraş mult mai 
mare şi cuprinde mult mai mulţi pasionaţi ai muntelui. Deci 
ai avea mai multe şanse să găseşti ceva. Dacă aş şti că mai 
trăieşte, te-aş trimite la Karol Lehmann, căruia să-i explici 
din partea mea ceea ce te interesează; sunt sigur că te va 
servi! Nu-mi trebuie neapărat fotografiile; clişeul luat cu 
împrumut pentru o perioadă scurtă, îl pot lucra aici şi apoi 
înapoia fără niciun fel de probleme. Încearcă şi vezi ce poţi 
face!“ 


Totul a fost însă zadarnic. Poate că acum, odată cu 
publicarea acestei cărţi, se va găsi totuşi cineva care să-mi 
trimită fotografiile atât de mult râvnite. Ele ar încununa şi 
completa documentaţia atât de voluminosului dosar al 
Afacerii de la Bâlea-Lac. Fotografiile există, în mod sigur, pe 
cuprinsul acestei ţări. Trebuie numai ca cel — sau cei — 
care le posedă să citească aceste rânduri... 


XXX 


Până în 1989 nu am îndrăznit să public nimic din toată 
această poveste. Publicul larg din România nu a luat 
cunoştinţă, în niciun fel, de amănuntele evenimentelor din 
1978 sau ale anchetelor din 1987. 

Abia în iunie 1990, primul număr al revistei String 
(Revistă lunară de ştiinţă prospectivă şi science-fiction) 
publica, sub semnătura lui Dan Vardie, articolul intitulat 
„Întâlnire de gradul IIl la Bâlea-Lac. Mit sau realitate”. 
Autorul menţiona printre altele: 

„Vrem să mulțumim familiei Davidovici pentru 
amabilitatea cu care ne-a pus la dispoziție voluminosul 
dosar (66 pagini dactilografiate) al cazului. De asemenea 
avem acordul autorului anchetei, prof. Călin N. Turcu din 
Vălenii de Munte, care a desfăşurat o muncă laborioasă, 
costisitoare, pe o largă arie geografică, de a publica acest 
material. Îi mulţumim şi pe această cale“. 

În nr.2 al aceleiaşi reviste apărea o urmare a articolului 
lui Dan Vardie şi deşi materialul ar fi trebuit continuat, el nu 
a mai văzut lumina tiparului în această publicaţie. Evident 
că nu aveau ce căuta poveştile cu OZN-uri într-o revistă 
serioasă de povestiri ştiinţifico-fantastice! 


XXX 


Şi totuşi, în urma articolului din String au început să-mi 
sosească scrisori ale cititorilor din ţară. Dintre acestea, una 
singură — aparţinând dlui V. I. din Ploieşti — mi s-a părut 
mai interesantă. Redau în continuare câteva extrase ample 
din singura scrisoare a acestui corespondent. (Deşi i-am 
răspuns la prima epistolă, nu mi-a mai scris niciodată şi 
astfel am înţeles că nu doreşte să mă contacteze. Îi 
menţionez aici doar inițialele, deoarece nu am primit 
niciodată permisiunea de a-i folosi numele întreg). Deci: 

„(...) DI. Dan Vardie este prea categoric şi poate 
derutant. Domnia sa pune pe seama comentatorilor de 
fenomene ufologice o seamă de păcate capitale, care îi 
transformă în mod indirect pe un Florin Gheorghiţă, 
Daniken, Hynek, Kernbach şi alţii în adevăraţi terorişti ai 
genului. Sunt convins că informarea cât şi interpretarea 
acestora, a fost tendenţioasă, speculând credulitatea 
omului de rând, a tinerilor, a căror experienţă de viaţă cât 
şi cunoştinţe despre natură mai prezintă carenţe. Sunt 
convins că dl. Dan Vardie ştie ce ştie. A dărâma înseamnă a 
clădi. Este posibil ca dânsul să dispună la ora actuală de o 
explicaţie cu totul deosebită de a celorlalţi confraţi întru 
ufologie, ceea ce este într-adevăr plăcut de auzit şi 
meritoriu. 

„(...) Textul, aşa cum este redat de dl. Dan Vardie, în 
ciuda gradului de interes prezentat, este abordat într-un fel 
care dă naştere la o seamă de întrebări fără răspuns. Nu 
sunt cusurgiu, dar expunerea sare unele probleme de 
logică. 

„(...) Doresc să spun că modul de prezentare a 
problemei este defectuos, ceea ce nu avantajează 
expunerea, creând suspiciuni chiar de la început. (...) Sunt 


convins că multe detalii vor fi uitate în expunerile viitoare, 
deoarece nu vor prezenta interes pentru comentator, iar 
cititorul n-are decât să nu-şi bată capul cu ele. (...) Pe mine 
nu mă mulţumeşte o expunere seacă, fugitivă, din care 
lipseşte fiorul de omenesc, reacţiile individului pus în 
situaţii paradoxale. 

„(...) Uite, dacă vreţi, fac un rămăşag cu dvs. Deşi în 
revistă se precizează că ‘În numărul viitor (se vor prezenta) 
opiniile unor cunoscuţi cercetători, relativ la acest caz, 
dintre acestea vor lipsi ‘concluziile comisiei militare de 
anchetă', deşi pentru a se respecta dreptul la opinie, ar 
trebui ca şi accasta să-şi spună opinia ei “academică” (...)“. 

După cum s-a văzut şi din paginile anterioare, 
„concluziile comisiei militare de anchetă” lipsesc chiar din 
dosarul originar al dificilului Caz Bâlea-Lac. Poate că dacă 
aş fi fost în posesia unui astfel de document, cartea accasta 
nu şi-ar mai fi avut rostul... 


XXX 


Au urmat apoi o serie de articole pe care le-am publicat 
în diverse reviste sau ziare din ţară. Dintre acestea 
reamintesc doar două: 

- Episoadele XVII-XX din serialul „S-a întâmplat... 
mâine. OZN-uri în România”, apărut în săptămânalul 
Magazin, nr. 7(1739) — 10(1742) din februarie-martie 
1991. Aceste ultime patru episoade ale serialului au fost 
traduse şi în spaniolă şi oferite spre publicare revistei 
Karma din Barcelona, cu ocazia unei serii de vizite pe care 
le-am iăcut la redacţia acestei publicaţii în toamna aceluiaşi 
an 1991. Nu ştiu dacă materialul acesta a fost publicat 
vreodată, deoarece nu am primit, după întoarcerea în ţară, 
niciun semn de viaţă de la revista catalană. 


- Tot în patru episoade şi însoţit de schiţe şi fotografii 
revelatoare, materialul a apărut sub titlul „Incredibilele 
OZN-uri. Cazul Bâlea-Lac“ în ziarul Ultima soluție, nr. 6-9 
din 1991. 

În fine, în luna mai 1991 apărea la Craiova o revistă 
intitulată Enigmele psihologiei. Revista era editată de lect. 
univ. Constantin Belu. Pe 30 mai i-am adresat acestuia o 
scrisoare mai amplă în care, după ce-i dădeam succint 
câteva amănunte despre povestea de la Lacul Bâlea, îi 
solicitam un ajutor pentru supunerea lui Radu lon la o serie 
de şedinţe de regresie hipnotică. DI. Constantin Belu afirma 
în revista domniei sale că este specialist în astfel de 
metode de investigaţie medicală. Pe 17 iulie, dl. lect. univ. 
C. Belu îmi scria, printre altele: „Sinceritatea întârziatului 
meu răspuns vă va indispune, dacă vă precizez că mă voi 
strădui abia anul viitor să-mi găsesc o săptămână mai 
liberă pentru a încerca o dezlegare a enigmei Bâlea!“. Şi 
atât! De la dl. Belu nu am mai primit niciodată, niciun fel de 
semn de viaţă. Din partea mea, a fost ultima încercare pe 
această direcţie. 

În vara anului 1991, am primit la Vălenii de Munte vizita 
dlui Jean-Jacques Velasco de la Toulouse, unul din „marii” 
contemporani ai ufologiei franceze. Domnia sa a avut 
prilejul astfel să parcurgă succint paginile voluminosului 
dosar al cazului Bâlea-Lac. Am purtat astfel, pentru prima 
dată, o discuţie despre această afacere cu o persoană din 
afara ţării. 

Apoi, aşa cum am afirmat deja în paginile anterioare, am 
avut o amplă discuţie cu savantul spaniol Antonio Ribera în 
timpul vizitei pe care i-am făcut-o acestuia în octombrie 
1991 la locuinţa sa de la Sant Feliu de Codines, lângă 
Barcelona. Acela a fost momentul în care am aflat multe 
amănunte în plus despre cazul Zanfretta şi am discutat 


îndelung despre asemănările uluitoare dintre cele două 
cazuri, din România şi din Italia. Antonio Ribera a primit din 
partea mea şi un exemplar al articolului în Ib. spaniolă — 
cel pe care-l depusesem şi la redacţia revistei Karma — 
însoţit de fotografii şi schiţe. 

Ar mai fi de amintit aici faptul că despre Afacerea Bâlea- 
Lac am avut prilejul să vorbesc şi în câteva conferinţe 
publice pe care le-am susţinut în diverse oraşe din ţară. 
Frau şi acestea încercări disperate de a găsi fotografii 
făcute acolo sus, în Munţii Făgăraşului în perioada anilor 
'70-'80. Dar, precum se ştie, încercările mele nu s-au 
bucurat de succes. În schimb, cazul Bâlea-Lac i-a pasionat 
şi i-a intrigat pe toţi cei cărora le-am vorbit despre el. 


XXX 


Dar cel mai mult şi mai în amănunt am scris despre 
acele întâmplări în cartea „Cazuri OZN în România. S-a 
întâmplat mâine!“ apărută în 1992 la editura „Sincron” din 
Cluj-Napoca. Partea a IV-a a accstei cărţi se intitulează 
chiar „Cazul Bâlea-Lac“ şi pe parcursul paginilor 184-235 
încerc să redau cât mai multe detalii despre evenimentele 
din 1978 şi din 1987. Textul acela este reluat, în bună 
parte, şi în prezentul volum. 

Ceea ce urmează însă, este mai puţin cunoscut de 
publicul larg. 

La data de 3 mai 1993, îi trimiteam lui Radu lon, pe 
adresa acestuia din Craiova, un colet destul de voluminos, 
care cuprindea o serie de articole şi cărţi. Printre acestea se 
afla şi volumul „Cazuri OZN în România. S-a întâmplat 
mâine!“ în care — aşa cum se ştie deja — aveam un întreg 
capitol dedicat numai Afaccrii Bâlea-Lac. Cartea purta 
următoarea dedicație: „O carte de suflet, pentru un om de 


suflet, din capitala Băniei. Lui Radu lon, cu cele mai sincere 
sentimente prieteneşti...”. 

Coletul cuprindea şi o scrisoare din care redau 
următoarele câteva fragmente: 

„Cartea aceasta a avut iniţial cu puţin peste 400 de 
pagini dactilografiate. Pentru a putea fi publicată în forma 
actuală — de 320 pagini — s-au făcut multe reduceri din 
textul original. Au fost reduse însemnate fragmente şi din 
acest capitol IV. De aceea, vă trimit în original şi textul 
dactilografiat (pp.236-314). Veţi putea astfel să faceţi o 
comparaţie directă între ceea ce am scris de fapt şi ceea ce 
a apărut publicat în volum. 

„Vă rog să citiţi (şi să recitiţi, dacă este nevoie, de mai 
multe ori) cu mare atenţie textul dactilografiat. Există 
acolo, fără îndoială, numeroase omisiuni. Poate că adevărul 
nu este în concordanţă cu acest text, poate că trebuiau 
spuse mult mai multe lucruri despre acele întâmplări. Vă 
rog să faceţi apel la memorie şi la tot ceea ce vă mai 
amintiţi despre toamna lui 1978. Orice amănunt, oricât de 
neînsemnat în aparenţă, poate avea importanţa lui. Aveţi 
deplina libertate de a face orice corecție textului în cauză. 
Vă rog să puneţi pe hârtie tot ceea ce vă amintiţi despre 
“Cazul Bâlea-Lac'. Nu vă grăbiţi şi — mai ales — încercaţi să 
fiţi cât mai obiectiv, făcând abstracţie de orice părere mai 
mult sau mai puţin subiectivă pe care dvs. înşivă o puteţi 
avea despre acele evenimente. Trimiteţi-mi acele eventuale 
pagini, oricât de multe ar fi ele. (...) Eu sper să primesc de 
la dvs. o descriere cât mai detaflată şi mai veridică a 
evenimentelor al cărui erou principal aţi fost. 

„Nu ştiu dacă voi mai scrie vreodată ceva despre ‘Cazul 
Bâlea-Lac'... Poate voi scrie odată o carte numai despre 
acele întâmplări, dar lucrul acesta nu se află deocamdată în 
preocupările mele imediate. Dar e bine ca o mărturie cât 


mai amănunţită a dvs. să fie adăugată dosarului acestui 
caz, pentru a rămâne peste timp un document aflat în 
atenţia celor ce se vor ocupa în viitor, fără doar şi poate, de 
probleme de acest fel. Vă rog să fiţi convins că mărturia 
(sau mărturiile) dvs. vor fi folosite în scopuri strict ştiinţifice 
şi nu veţi avea de suferit niciun fel de repercusiuni (...)“. 

La 16 septembrie acelaşi an 1993, îi trimiteam lui Radu 
lon o nouă scrisoare, de data aceasta scurtă, în care 
spuneam: „Sper că aţi citit cu atenţie ceea ce v-am trimis 
prin colet poştal, cele ce se refereau la povestea de la Lacul 
Bâlea. Sper, de asemenea, că aţi avut timpul necesar să îmi 
întocmiţi un răspuns cât mai cuprinzător şi mai amplu, aşa 
cum vă rugam în scrisoarea mea care însoțea coletul din 3 
mai 1993. Vă rog, aşadar, să-mi expediaţi tot prin serviciile 
poştale acest răspuns (...)“. 

Şi acum, este momentul să amintesc de două veritabile 
„bombe“ care au căzut în cutia mea poştală la un interval 
de aproape o lună una de alta. La 28 septembrie 1993 
primeam o primă scrisoare interesantă de la Radu lon, iar la 
25 octombrie, cea de-a doua. Voi reda în continuare, în 
întregime, conţinutul acestor două scrisori. 


Scrisoarea din 28 septembrie 1993 

Domnule Călin Turcu. Vă rog să mă scuzaţi că nu v-am 
scris până acum, dar am avut motive întemeiate să nu vă 
răspund. După ce am primit coletul poştal, mi-am dat 
scama că aţi fost sincer cu mine şi nu sunteţi de la 
securitate. Deci acum am încredere în d-voastră şi vă pot 
spune adevărul, pe care nu-l ştiu decât eu şi încă un 
caporal care văd că nimeni nu ştie nimic despre el. 

Totul a fost o înscenare pusă la cale de mine şi caporalul 
respectiv, care nu-i mai ştiu numele şi cu care am jurat că, 
orice s-ar întâmpla, să nu spunem nimic. Vă daţi seama ce 


consecinţe am fi avut dacă s-ar fi aflat. Soldaţii nu ştiu 
nimic. Ei au trăit evenimentele aşa cum le-am relatat. 
Atunci când aţi venit la Craiova, dacă nu aţi fi inventat 
povestea cu dispariţia d-voastră cred că v-aş fi spus 
adevărul. 

N-am crezut nicio clipă că veţi publica ceva. Îmi pare 
foarte rău că v-am dezamăgit, dar simţeam nevoia să vă 
spun adevărul, adevăr pe care nu-l ştie nimeni, nici chiar 
soţia mea. Ea cunoaşte varianta pe care o ştiaţi şi d- 
voastră. Atunci când a venit colegul d-voastră M. T. la 
Catane şi a vorbit cu taică meu, se afla acolo şi finul nostru 
de la Petroşani. Nu ştiu de ce, dar acesta, să-şi dea 
importanţă, i-a spus lui taică meu că îl cunoaşte şi că este 
de la securitate. Imediat am primit telefon la Craiova şi de 
aceea nu m-a găsit M. T. Deci tot timpul eu m-am ascuns să 
nu mi se ia declaraţie, atât în armată cât şi după ce m-am 
eliberat. 

Noi am vrut, adică eu şi caporalul, să-i speriem puţin pe 
soldaţi ca să nu mai plece noaptea la cabana turiştilor, dar 
a ieşit aşa cum ştiţi şi dacă s-ar fi aflat nu se ştie câtă 
armată mai făceam în altă parte. Întâmplarea luase o 
amploare destul de mare şi am fost nevoit să lăsăm 
această versiune. 

Deci, în consecinţă, sunteţi primul care cunoaşte 
adevărul şi vă rog ca şi d-voastră, după ce citiţi această 
scrisoare să o rupeţi. Nu trebuie să mai ştie nimeni despre 
ce a fost acolo. Vă stimez prea mult ca să vă las să 
cercetaţi pe o pistă greşită. Cu mult respect şi prietenie 
(Nota autorului: Nu apare niciun fel de iscălitură!). P. S. 
Dacă doriţi să vă relatez întâmplarea aşa cum s-a petrecut, 
eu sunt de acord. 


Scrisoarea din 25 octombrie 1993 


Domnule Călin Turcu. Aşa cum v-am scris, acum în 
această scrisoare vă voi relata faptele aşa cum s-au 
petrecut la Bâlea-Lac. 

Deci, eu am fost detaşat pentru lucrări cu două grupe de 
soldaţi şi doi caporali, în total 24 oameni. 

Într-o sâmbătă seara, eu am ieşit din camera mea şi 
voiam să fac un control în dormitoare. Afară era întuneric. 
Fruntaşul Dior cu alţi doi soldaţi erau în faţa unui dormitor. 
Dior a întrebat: care eşti măi acolo? Eu nu am zis nimic şi 
am plecat la mine în cameră. După 10' a venit Dior cu 
câţiva soldaţi la mine, să mă întrebe dacă am văzut pe 
cineva la mine la fereastră. Eu i-am spus că nu am văzut pe 
nimeni. Atunci ei au început să zică că a fost cineva înalt 
cam de 2,5 m şi negru. Deja la câţiva soldaţi le era teamă. 
Numai fruntaşul Turcitu zicea că dacă era el băga cuțitul în 
el, că lui nu îi este frică. 

Duminică mi-a zis caporalul Nică să facem o mască de 
carton, cu coarne, şi să-i speriem seara, să nu se mai ducă 
să bea la cabana turiştilor. Aşa că el a confecţionat masca 
şi seara şi-a pus-o pe faţă şi s-a învăluit cu o pătură. El s-a 
dus prin spatele cabanei la motocompresoare, iar eu prin 
faţa cabanei la soldaţi. Nu mai rețin cine era afară, dar erau 
trei şi când am ajuns la ei, caporalul s-a arătat între 
motocompresoare şi a început să urle încet. Vă daţi seama 
ce panică s-a creat. 

Au fugit în dormitor şi au închis uşa, lăsându-mă pe 
afară. În timpul panicii care s-a creat, caporalul s-a dus la 
mine în cameră şi s-a dezbrăcat. Totuşi, caporalul Turcitu 
care nu văzuse nimic, zicea că lui nu-i este frică. Asta se 
întâmpla pe la ora 21:00. După care s-au mai liniştit 
lucrurile. Am hotărât ca la ora 24:00 să-i mai speriem o 
dată. Acum totul s-a întâmplat cum au povestit soldaţii, 
numai că dracul era caporalul Nică. Când m-am dus să dau 


în el, aşa cum vorbisem, el a suflat peste mine şi eu am 
căzut jos. Acum panica s-a transformat în groază. 
Dimineaţa la ora 7:00 soldaţii împreună cu fruntaşii au 
plecat la un alt punct de lucru numit Glăjerie, unde era 
comandant It.-maj. Guţu. După aceea au început să vină 
comisii după comisii şi întâmplarea luase o amploare prea 
mare ca să mai spun adevărul. 

Oamenii de la telecabină au spus că au văzut o flacără 
mare şi că luase foc cabana noastră. De fapt, ce s-a 
întâmplat? Eu am făcut o torţă mare, am băgat-o în 
motorină şi i-am dat foc. Flacăra a luminat toată valea. 
După aceea am băgat-o în zăpadă şi am stins-o brusc. Deci 
toate au o explicaţie. 

Aşa cum v-am rugat şi în cealaltă scrisoare, vă rog după 
ce o citiţi şi pe aceasta să o rupeţi. Acelaşi Radu. 


XXX 


Ceva nu era în regulă. Lucrurile nu se mai „legau“ cum 
trebuie, îşi pierduseră o anume logică firească, încercând 
să le pun din nou în ordine şi să le readuc pe făgaşul unui 
bun-simţ elementar, căutam să judec „la rece“ toate 
amănuntele întâmplărilor de la Bâlea-Lac. Oricum le 
răsuceam însă, tot nu reuşeam să le mai înţeleg... 

În continuare, îmi voi permite să fac câteva scurte 
remarci pe marginea celor două scrisori. 

Deci, prima dintre ele nu era semnată de expeditorul ei. 
În plus, scrisorile nu au fost datate. Ştampila de plecare de 
pe primul plic era 25 septembrie 1993. Aşadar, exact la 15 
ani de la derularea principalelor întâmplări ale Afacerii 
Bâlea-Lac! 

Încă de la primirea primei scrisori, am început să-mi pun 
o serie întreagă de întrebări. lar la sosirea celei de-a doua, 


numărul acestora a crescut considerabil. Trebuie să 
recunosc însă faptul că o parte a lor aveau un caracter 
destul de subiectiv. Fără a respecta o ordine anume şi 
evident fără a avea pretenţia de a le fi epuizat pe toate, 
încerc să redau în continuare câteva din nelămuririle ce mă 
frământau atunci. 

- Oare întreaga atitudine prietenească şi ospitalieră a 
lui Radu lon, pe care a manifestat-o atunci când l-am vizitat 
la Craiova, nu a fost, în realitate, decât masca unei 
profunde suspiciuni şi neîncrederi? 

- El a crezut că sunt „de la securitate”. Ar fi avut 
curajul — în timpul întrevederii noastre de la Craiova — să- 
mi spună adevărul, dacă nu-i relatam „povestea cu 
dispariţia mea” bănuind totuşi că sunt securist? Puțin 
probabil! 

- Şi apoi, dacă aş fi fost cu adevărat „de la securitate”, 
ar mai fi fost nevoie să alerg atâta — consumând timp, 
energie şi bani, trimițând scrisori, dând telefoane şi 
efectuând deplasări — încercând să-i aflu adresa lui Radu 
lon? „Superiorii mei” nu mi-ar fi pus-o, pur şi simplu, la 
dispoziţie, fără atâtea complicaţii şi căutări sterile? 

- E drept că la întâlnirea de la Craiova Radu lon nu 
avea de unde să ştie că voi scrie de toată povestea într-o 
carte. El afirmă: „N-am crezut nicio clipă că veţi publica 
ceva”. Avea să citească această carte câţiva ani mai târziu. 
Care este cauza şi care este efectul în această privinţă? 
Oare pe Radu lon l-a influenţat ceea ce citise în carte, 
determinându-l să-mi „spună adevărul”? Cauza 
„adevărului” se află în carte? Ori în propria conştiinţă a lui 
Radu lon? 

- Dacă nici măcar soţia lui nu cunoştea „adevărul”, mi 
l-ar fi dezvăluit mie, unui necunoscut, care-i intra pentru 
prima dată în casă? Acest „adevăr” nu-i este dezvăluit 


soţiei, nici măcar după vizita pe care i-am făcut-o acasă? Ce 
i-a spus acesteia: tot că sunt „de la securitate”? 

- Radu lon nu mai cunoaşte numele caporalului cu care 
a aranjat „farsa”. El afirmă în prima scrisoare: „Încă un 
caporal care văd că nimeni nu ştie nimic despre el” şi „care 
nu-i mai ştiu numele”. Oare, nici chiar după ce a citit cartea 
pe care i-o trimisesem? Au făcut armata împreună, au fost 
colegi de cameră o perioadă oarecare de timp şi nu-şi mai 
aminteşte numele lui?!? Deodată, după numai o lună de 
zile, în a doua scrisoare, Radu lon şi-l aminteşte şi astfel în 
toată povestea apare un nume nou: caporalul Nică... 

- Ce rol au jucat cei doi angajaţi de la staţia terminus 
de telecabină: Roth Martin şi Cheţa Victor? Dar Tischler 
Rudolf — şef şantier ICMJ? S-au înţeles aceştia cu cei doi 
gradaţi să participe la o „farsă”, să-i „sperie puţin” pe 
soldaţii în termen „ca să nu mai plece noaptea la cabana 
turiştilor”? 

- Ce rol a avut „torţa mare” aprinsă de Radu lon? 
Pentru care motiv a îmbibat-o în motorină, ca apoi s-o 
stingă în zăpadă? Numai ca să „lumineze toată valea”? 
Făcând această „glumă”, nu s-a gândit şi la consecinţe? 
Uitase oare atât de repede că doar la câţiva paşi de baraca 
lor se afla o cisternă încărcată cu motorină? 

- De fapt, care este motivul real al plecării soldaţilor, 
noaptea, la cabana turistică? Făceau amor cazon cu 
bucătăresele şi servitoarele de acolo? Ori mergeau, pur şi 
simplu, să se îmbete? 

- Cum se face că soldaţii s-au speriat atât de rău, încât 
după ce au plecat la Bâlea-Cascadă (la „Glăjerie”), nu au 
mai vrut cu niciun chip să se întoarcă? Ce i-a îngrozit într-o 
asemenea măsură? O simplă „înscenare” a celor doi 
gradaţi? Care a fost motivul real al comportamentului 
soldaţilor? 


- De ce afirmă Radu lon: „Întâmplarea luase o 
amploare destul de mare” şi „vă daţi seama ce consecinţe 
am fi avut dacă s-ar fi aflat”? Ce „consecinţe” ar fi putut 
suferi el, dacă ar fi spus din capul locului adevărul? l-ar fi 
luat cineva capul? 

- Radu lon spune: „Vă stimez prea mult ca să vă las să 
cercetaţi pe o pistă greşită”. Să fim serioşi! În primul rând, 
dacă mă stima, cum afirmă el, nu m-ar fi minţit. Povestea 
că a crezut că sunt „de la securitate”, nu prea ţine aici. lar 
în al doilea rând, de ce nu trebuie să „cercetez pe o pistă 
greşită”? 

- Evenimentele de la Bâlea-Lac din toamna anului 1978 
au fost într-adevăr o „înscenare” regizată? Ori au fost 
perfect reale, cineva ştie cu precizie care este adevărul şi 
nu doreşte ca altcineva să mai scormonească pentru 
aflarea lui? De ce „nu trebuie să mai ştie nimeni despre ce 
a fost acolo”? 

- În fapt, nu chiar „toate au o explicaţie” plauzibilă. De 
pildă, ce-i cu „coroniţa de lumini”? Dar cu zgârâieturile de 
pe oblonul închis al ferestrei, observate a doua zi de mai 
mulţi martori, iar mai târziu de investigatorii sibieni care le- 
au şi fotografiat? La o analiză atentă a cazului, pot fi găsite 
numeroase aspecte care nu-şi găsesc „explicaţia” în 
scrisorile lui Radu lon. 

- Teama şi reținerea pe care o manifestă Radu lon la 
data întocmirii scrisorilor lui (toamna anului 1993) nu-şi mai 
găsesc justificări logice sau raţionale. El îmi cere să distrug 
scrisorile după ce le citesc. De ce se mai teme acum? ÎI vor 
lua din nou în armată şi-l vor încarcera pentru inducerea în 
eroare a anchetatorilor militari din 1978? Sau crede că se 
va face de râs pentru că a minţit? Mai rău decât mine, care 
am publicat povestea într-o carte şi într-o serie de articole 
din ţară şi din străinătate? Crede Radu lon că va suferi alte 


repercusiuni din partea oficialităților? Ce ar putea păţi el la 
aprope două decenii de la acele întâmplări? Şi din partea 
cui? 

- În sfârşit, dacă cineva — oricine ar fi el — ar 
parcurge, citind cu atenţie, toate detaliile cazului Bâlea-Lac, 
cu toate dedesubturile lui, ar putea să întocmească un 
scenariu de genul celui cuprins în scrisorile lui Radu lon? l- 
ar fi greu unui cititor prezumtiv, cât de cât destoinic şi 
inteligent ca, pe baza datelor avute la îndemână, să dea o 
altă întorsătură lucrurilor? 

De pildă, să presupunem că aş putea afirma — ştiind 
„din surse absolut sigure” — că o trupă de actori din Curtea 
de Argeş, sau din Craiova, care avusese în duminica aceea 
de 24 septembrie 1978 un spectacol de teatru la 
Sighişoara, se întorceau spre casă cu autocarul. Ei s-au 
hotărât să înnopteze la cabana turistică de la Bâlea-Lac, 
pentru pitorescul peisajului, pentru că au găsit locuri 
disponibile şi pentru că, oricum, a doua zi erau liberi. S-au 
distrat destul de bine şi după ce bărbaţii au mai băut un 
păhărel în plus, s-au hotărât să le joace o farsă în noaptea 
aceea sărmanilor militari. Aceştia trecuseră şi ei pe la barul 
cabanei pentru a-şi îneca nostalgiile în câteva sticle cu vin. 
Era doar duminică seara şi a doua zi o luau iar de la capăt 
cu munca! Era cu totul firesc ca soldaţilor să li se scurgă 
ochii după cele câteva actriţe fâşneţe, tinere şi vesele, care 
apăruseră brusc parcă dintr-o altă lume, dintr-o altă 
realitate, decât aceea a lor, cenuşie, monotonă şi tristă. 
Sau poate că, prin aburii băuturii, vor fi făcut şi ei câteva 
glume mai deşucheate. lar actorii nu le-au ripostat, dar s-au 
hotărât să le-o plătească. Şi astfel, farsa s-a jucat, din 
„ţânţar s-a făcut armăsar” şi urmarea se cunoaşte. Evident, 
mai sunt şi alte amănunte ce s-ar putea adăuga acestui 
scenariu. M-ar putea contrazice cineva că lucrurile nu s-ar fi 


putut deslăşura chiar aşa? 
kkk 


Se-nvălmăşiseră-n mine gânduri nelămurite. Oare toată 
strădania mea fusese zadarnică? Scrisesem şi vorbisem 
publicului de nenumărate ori despre „Cazul Bâlea-Lac” şi 
acum totul se ducea de râpă? După cea de-a doua scrisoare 
a lui Radu lon, nu mai aveam linişte, iar somnul nu prea se 
mai lipea de mine... 

Şi într-o noapte am avut un coşmar: 

Se tăcea că m-am dus din nou la Craiova. L-am luat pe 
Radu lon de acasă şi după ce l-am convins că nu am la 
mine niciun fel de aparat de ascultare sau înregistrare, ne- 
am aşezat împreună pe o bancă dintr-un parc aflat în 
apropierea gării. Aici l-am întrebat direct: „la ascultă 
domnule, ce te-a făcut să negi toată povestea?“ La care, se 
făcea că Radu lon îmi răspundea: 

Cei care m-au sfătuit şi mi-au dictat să vă scriu cele 
două scrisori au fost aceiaşi care în 1978 mi-au ordonat să 
nu dau ochii cu investigatorii veniți la Bâlea-Lac. Vă rog din 
nou să distrugeti scrisorile şi să nu spuneți nimănui ce am 
discutat acum. Nu voi recunoaşte niciodată că această 
întâlnire a avut loc. Gândiţi-vă că am familie şi copii de 
crescut şi probabil că şi dv. aveți. Nu vreau să vă fac niciun 
rău. Întâlnirea noastră de acum nu a avut loc! 

Când îmi amintea de familie şi de copii, în glasul lui 
răzbătea parcă o uşoară undă de nelinişte şi ameninţare 
voalată. lar când îmi povestea că nu vrea să-mi facă rău, 
parcă-i reciteam cuvintele din scrisoare: „Vă stimez prea 
mult ca să vă las să cercetaţi pe o pistă greşită”... 

Din acest coşmar m-am trezit brusc, cu transpiraţia 
şiroindu-mi pe tâmple şi pe şira spinării. Credeam că în 


acest vis voi găsi o lămurire pentru mine, pentru întrebările 
fără număr ce mi le puneam. Dar n-a fost să fie aşa. 

După ce m-am dezmeticit puţin, a început să-mi crească 
în cuget, mai sus chiar decât Munţii Făgăraşului, o îndârjire 
cumplită. O îndârjire împotriva fricii şi a prostiei 
generalizate. 

Şi numai atunci am luat hotărârea de a scrie această 
carte! 


XXX 


Am continuat să scriu şi să vorbesc despre „Cazul Bâlea- 
Lac” şi după acest coşmar. 

În toamna anului 1994, la 17 ani de la derularea 
întâmplărilor, eram invitat în Ungaria, unde, la Debrecen, în 
cadrul unui Congres Internaţional de Ufologie, susţineam în 
faţa publicului o prelegere cu titlul: „O întâlnire de gradul III 
la Bâlea-Lac “. Textul acesteia a fost publicat în întregime 
în revista românească „RUFOR“, nr. 12-13 din 1994, pp. 9- 
11. Acolo, în Ungaria, aveam să aflu că despre această 
afacere se mai scrisese în încă două publicaţii cu circulaţie 
internaţională: 

- Ufo magazin (Ungaria), nr. 2/1993, p. 27-29. În 
traducere, articolul se intitulează: „Un monstru pe malul 
lacului Bâlea. Cea mai cunoscută întâlnire de gradul III din 
România” şi este semnat de scriitorul timişorean Mandics 
Gyorgy. 

- Fate (SUA), vol. 47, nr. 1/sept. 1994, p. 29. Articolul 
este semnat de Boczor losif şi se intitulează „Aliens in the 
Carpathien Mountains?“ („Străini în Munţii Carpaţi?“). 


XXX 


Ce încheiere aş putea să-i dau „Cazului Bâlea-Lac“? Am 
încercat să expun aici această poveste, cu toate detaliile ei, 
fără a omite nimic. Probabil că nu-mi este, nu ne este 
permis încă a pătrunde dincolo de aparente şi de o anumită 
limită impusă. Şi atunci, dacă cititorul nu poate avea la 
îndemână adevărul, va trebui să se mulțumească 
deocamdată cu o incitantă povestire ştiinţifico-fantastică. 

Pentru mine însă, Afacerea Bâlea-lac va rămâne 
întotdeauna în planul realului, al faptelor şi întâmplărilor ce 
s-au derulat cu adevărat. Păcat numai că lucrurile s-au 
încheiat cu un coşmar, hidos ca toate coşmarurile, ce nu 
mă poate părăsi... 


7 
ZVONURI, MĂRTURII, 
CERTITUDINI... 


În vara anului 1979, începuseră să circule în România o 
serie de zvonuri ciudate, conform cărora, în apropierea 
localităţii Bixad din judeţul Covasna ar fi aterizat o stranie 
navă zburătoare. Aceasta ar fi debarcat câteva fiinţe 
umanoide, care ar fi transmis telepatic unei asistenţe 
numeroase, adunată in corpore cu prilejul curiosului 
eveniment, un mesaj de pace şi prietenie. Ceva cam în 
genul acesta: oamenii ar trebui să fie mai prietenoşi şi mai 
binevoitori unii cu alţii, să facă să dispară conflictele de 
orice fel dintre ei, să fie mai pioşi, să aibă gânduri bune, să 
se îndrepte mai mult către partea benefică a faptelor lor şi 
mai puţin, sau deloc, spre partea malefică etc. La scurt 
timp după plecarea enigmaticelor entităţi, cu nava lor 
strălucitoare cu tot, poliţia şi armata ar fi înconjurat Bixadul 
şi ar fi iniţiat o anchetă foarte amănunţită asupra 
evenimentului petrecut. În urma acestei anchete li s-ar fi 
interzis locuitorilor, categoric şi fără echivoc, sub jurământ 
ori semnătură, să-şi mai amintească sau să mai vorbească 
vreodată de cele întâmplate. 

Acestea erau simple zvonuri; nimic nu purta amprenta 
palpabilului sau certitudinii. Se pare că şi în acest domeniu 
atât de sensibil, al fenomenologiei OZN din România, 
departamentul dezinformării publice şi cenzura oficială îşi 
făceau din plin datoria. 

lată însă că întâmplarea a făcut ca la scurt timp după 


apariţia acestei poveşti, să trec cu maşina unei rude prin 
judeţul Covasna, în drum spre staţiunea Tuşnad. Undeva, 
pe traseu, am luat la autostop pe un tânăr ungur de circa 
28-30 de ani, care avea ca destinaţie Bixadul. Simpatic şi 
extrem de comunicativ, m-am întreţinut cu acesta o bună 
bucată de drum. Dar când l-am întrebat — dialogul avea loc 
în limba română, fireşte — despre ce s-a întâmplat de fapt 
în localitatea lui nu cu mult timp în urmă, ce este cu toată 
povestea aceea care circulă despre OZN-uri şi fiinţe stranii 
venite din cer, nu a mai fost nici comunicativ, nici simpatic. 
Din momentul acela a uitat cu totul limba română, brusc a 
devenit rigid şi închis, mi-a vorbit puţin şi numai în 
ungureşte, iar din cuvintele lui nu am mai înţeles nimic. Era 
evident că nu voia şi nu trebuia să-mi răspundă. Vizibil 
înspăimântat, nerăbdător să ajungă mai repede şi să 
coboare la destinaţie, întrebările mele îl deranjaseră 
profund. În ochii lui am trecut probabil drept un fel de 
oficial care încearcă să-l tragă de limbă, să-l testeze dacă e 
în stare să păstreze un „secret”. Îmi imaginam amuzat 
scena în care, mai târziu, comentând cu rudele sau prietenii 
lui, îi va fi atenţionat şi pe aceştia asupra tăcerii pe care e 
musai să o păstreze în legătură cu un eveniment straniu şi 
inexplicabil la care fuseseră martori. 

E bine să menţionez acum şi un alt aspect legat de 
această afacere. 

Există în România două localităţi care poartă numele de 
Bixad. Una se află, aşa cum am amintit mai sus, în judeţul 
Covasna, undeva pe Drumul Naţional ce leagă Braşovul de 
oraşele Sfântu Gheorghe şi Miercurea-Ciuc (din jud. 
Harghita). Un alt Bixad se găseşte în partea de nord-est a 
judeţului Satu-Mare, în imediata vecinătate a Munţilor Gutâi 
şi foarte aproape de graniţa cu Rusia. Or, în zona Munţilor 
Gutâi s-a petrecut în anul 1974 un eveniment foarte 


asemănător celui presupus că ar fi avut loc cinci ani mai 
târziu, în anul 1979, în Bixadul Covasnei. Să fie vorba oare, 
în aceste zvonuri, de Bixadul din judeţul Satu-Mare? Posibil. 
O astfel de eventualitate însă, nu explică episodul cu 
tânărul ungur luat la autostop. Cauzele reţinerii de care a 
dat dovadă acesta, să fie oare cu totul independente de 
orice fel de povestire cu şi despre OZN-uri? Dacă lucrurile 
ar sta aşa, atunci ar trebui să-mi recunosc o oarecare 
subiectivitate referitor la întreaga poveste. 

Cititorul îşi va putea forma o părere de ansamblu asupra 
acestui aspect, după ce va parcurge şi ultimul capitol al 
prezentei cărţi, în care voi expune evenimentele din 
preajma Muncilor Gutâi. lar expunerea în cauză nu se va 
mai baza numai pe zvonuri şi presupuneri... 


XXX 


Deocamdată însă, am să mă refer aici la o altă afacere 
ciudată care, din păcate, se bazează tot numai pe o scrie 
de zvonuri. 

Deci, pe la mijlocul anilor '80 umbla vorba că în zona 
Aeroportului Băneasa-Bucureşti ar fi avut loc un incident în 
care au fost implicaţi numai militari. Dincolo de capătul 
pistei de aterizare, pe o uşoară ridicătură de pământ, ar fi 
apărut într-o noapte o navă stranie de formă alungită ca de 
trabuc şi cu o culoare roşie strălucitoare. Militarii aflaţi în 
postul de pază cel mai apropiat s-au speriat foarte rău şi 
prima reacţie a fost aceea de a anunţa telefonic baza lor 
aflată în interiorul aeroportului. De acolo li s-a comunicat să 
fie calmi, să nu reacționeze în niciun fel şi să aştepte 
deoarece câţiva ofiţeri vor veni imediat cu o maşină spre ei. 
Dar, nu se ştie din ce motiv, maşina în cauză nu s-a prea 
grăbit să ajungă la locul întâmplării. Poate că trebuiau 


anunţate mai întâi „organele superioare” sau poate că 
ofiţerii de la bază nu au dat prea mare importanţă spaimei 
militarilor aflaţi undeva pe câmp. Oricum, se pare că aceşti 
soldaţi au trăit atunci adevărate clipe de panică. Se crede 
că ei ar fi tras cu mitralierele în obiectul luminos din 
apropierea lor. Acesta nu ar fi ripostat în niciun fel, şi-a 
schimbat doar culorile, rămânând la fel de tăcut şi de 
enigmatic, iar după un timp oarecare s-a ridicat calm şi a 
dispărut undeva spre înaltul cerului întunecat. Decolarea 
aceasta ar fi fost observată şi de ofiţerii care, între timp, se 
apropiau cu maşina de capătul pistei. Ar fi urmat, evident, 
interogatorii amănunțite şi impunerea tăcerii totale asupra 
celor întâmplate. Cum au ajuns să circule prin ţară astfel de 
ştiri incerte? Erau într-adevăr doar simple zvonuri, sau 
aveau la bază fapte reale? lar acestea, la rândul lor, cât 
erau de deformate de „gura lumii”? 

La scurt timp după acest incident, am stat de vorbă cu 
un ofiţer superior din armată, care lucra atunci în sectorul 
aviatic. Fără a-l fi întrebat ceva, acesta mi-a spus textual: 
„Ai văzut domnule că OZN-urile au aterizat şi pe Aeroportul 
Băneasa?“. Bineînţeles că am început să pun întrebări, dar 
n-am mai „scos“ nimic în plus, în afara acestei afirmaţii 
surprinzătoare. Fără alte comentarii! 


XXX 


În primele zile ale lunii februarie 1994, primeam de la 
Cluj o scrisoare interesantă, de la un corespondent 
necunoscut. Nu-i menţionez aici numele, nici inițialele, 
pentru simplul motiv că persoana în cauză se teme şi astăzi 
de anumite represalii. El afirmă: „...nu vreau să ajung la 
neplăceri, poate armata consideră secret militar...”. Voi 
oferi însă textul acestei scrisori, în premieră absolută 


pentru publicul românesc. 

„Era în 1967, în luna septembrie sau octombrie, nu-mi 
mai aduc precis aminte. Eram militar în termen la 6 km de 
Cluj, în salul Floreşti (pe drumul către Oradea) la o unitate 
de artilerie antiaeriană (01457), cu specialitatea conductor 
ATL (tractor pe şenile pentru remorcarea tunurilor). 
Majoritatea timpului zilei îl petreceam cu ceilalţi colegi 
şoferi în parcul auto. Întreţineam utilajul şi din când în 
când, după masă, ne solicita bateria noastră (o baterie de 
şase tunuri) să facem antrenament cu tunarii. Fiindcă, în 
caz de război, şoferul devenea servant 7, ceea ce însemna 
salahor pe lângă tun, să cari lăzile cu muniții, în ziua 
respectivă eram iarăşi solicitaţi pe platforma de tunuri să 
facem antrenament. Noi şoferii practic nu aveam ce face, 
ne holbam la servanţi cum manevrează tunurile în toate 
direcţiile. Deodată, un caporal care era şeful grupei, 
originar din Moldova, uitându-se cu luneta tunului în sus, 
ne-a atenţionat: Măi, vedeţi obiectul ăla alb acolo sus, ce 
naiba o fi? Toţi câţi am fost acolo pentru 6 baterii, vreo 40 
şi ceva de oameni, militari, tunari şi ofiţeri, ne uitam în sus. 
Am văzut un obiect interesant, de culoarea aluminiului, 
stând cam la 800 (opt sute) de metri deasupra noastră 
nemişcat. Treceau peste el nori călători, dar după ce se 
însenina iarăşi, tot în acelaşi loc era. Era după-masă, cam la 
cinci fără un sfert. Ştiu de acolo, că toţi ofiţerii din cazarmă 
erau adunaţi la poartă să urce în autobuzul lor (ora 5) să-i 
ducă la Cluj. Caporalul nostru a luat-o la fugă către poartă 
ca să-l anunţe pe căpitanul nostru, Pianovschi (în prezent 
pensionar, It.-colonel), să vină să vadă un obiect suspendat 
care spionează de la mică altitudine armamentul de pe 
platformă. Câţi ofiţeri au fost acolo la poartă, de la mic la 
mare, au luat-o la fugă spre capătul cazărmii unde era 
platforma cu tunuri şi se holbau la cer. Obiectul era tot 


acolo, nemişcat. Comandantul unităţii, colonelul Lascu, a 
fugit la telex şi a raportat cazul la Bucureşti, la 
comandamentul general. De unde a primit ordinul să 
încarce cu muniţie şi să ia linia de ochire. Să tragă numai în 
cazul în care manifestă vreo manevră duşmănoasă. Ofițerii 
au plecat la depozitul de efecte de unde au scos binocluri şi 
s-au uitat la obiect. Am apucat în mână şi eu un binoclu cu 
care am studiat foarte atent, dar eram prea tânăr ca să-mi 
dau seama ce o fi. Dar îmi aduc bine aminte că nimeni nu a 
pronunţat cuvântul OZN, mai degrabă “aparat de spionaj 
american'. Au trecut mai bine de două ore şi aparatul tot 
acolo era. Ofițerii erau foarte agitaţi. După un timp, a trecut 
un nor pe dedesubtul lui şi când a trecut norul, aparatul a 
dispărut. Era ora 9 seara, iar soldaţii şi ofiţerii încă mai 
comentau cazul. Să dau câteva nume dintre subofiţerii 
şoferi de pe vremea aceea, care mai sunt şi acuma: 
plutonier-major Stanciu, plutonier Lechinţanu (parc auto). 
Sunt mai mulţi încă în serviciu acolo, care au văzut 
obiectul, dar nu-mi aduc aminte numele. Să fac o schiţă 
despre obiect, aşa cum îmi aduc aminte. (Fig. 12). Erau şi în 
susul şi în josul aparatului, câte o săgeată, ca nişte antene. 
Cazul acesta, dacă chiar vă interesează, se poate afla uşor 
de la unitate (Floreşti, UM 01457)“. 

Ce s-ar mai putea spune despre acest eveniment? În 
cazul în care corespondentul din Cluj spune adevărul — şi 
nu văd de ce nu ar face-o — există evident mai mulţi 
martori maturi, toţi militari, care au observat obiectul din 
acea toamnă a anului 1967. Voi primi, oare de la aceştia 
date suplimentare? 


XXX 


Despre Emil Barnea şi despre celebrele lui fotografii 


făcute unui OZN în vara anului 1968 într-o pădure din 
apropierea Clujului, s-a scris enorm. Au apărut numeroase 
articole ilustrate cu imagini, s-au tipărit cărţi în care 
evenimentul a fost analizat în amănunţime. Ştiu, de 
asemenea, că dr. chim. Adrian Pătruţ din Cluj — unul dintre 
cei mai serioşi şi mai  documentaţi cercetători ai 
fenomenelor stranii din ţara noastră — are în pregătire un 
volum care se referă numai la acest gen de întâmplări ce s- 
au derulat, de-a lungul anilor, în zona aceea a Ardealului. 
Fotografiile făcute atunci au fost cercetate şi în străinătate, 
în laboratoarele specializate ale unor instituţii de mare 
prestigiu. Nu li s-a găsit niciodată niciun cusur şi sunt 
considerate dintre cele mai reuşite imagini cu OZN-uri care 
s-au făcut în lume până în acest moment. Evenimentul a 
făcut mare vâlvă la vremea respectivă şi a fost analizat din 
toate unghiurile posibile şi imposibile. Se părea că povestea 
fotografiilor de la Cluj nu mai are niciun fel de ascunzişuri. 

Şi totuşi, iată că în ultima lună a anului 1994 am primit o 
corespondenţă extrem de interesantă de la dl.Constantin 
Ciubotariu din laşi. Redau mai jos câteva extrase din prima 
sa scrisoare, datată laşi, 14 septembrie 1994: 

„(...) În altă ordine de idei, citind cartea am văzut că aţi 
scris şi de Emil Barnea. Nu ştiu dacă într-o scrisoare mai 
veche v-am spus că mi-a fost prieten? Îmi pare rău că nu 
mai este, deoarece pe ziua de 1 noiembrie 1994 a decedat 
ca urmare a unui cancer generalizat la colon sau ficat. Eu 
mă întâlneam zilnic cu el deoarece luam masa în acelaşi loc 
şi l-am chestionat de nenumărate ori referitor la cele văzute 
de el. (La data morţii avea 71 de ani.) În afară de cele ce s- 
a mai scris, iată ce mi-a mai spus: 

Într-una din seri, la Cluj, după ce s-a mai răspândit 
vestea fotografiilor lui, a primit vizita a doi indivizi care l-au 
luat cu o maşină şi l-au dus la Comitetul de Partid. A fost 


introdus la primul secretar unde (în biroul lui), mai erau 
vreo 5-6 indivizi dintre care doi ofiţeri. A fost chestionat, 
apoi trimis înapoi cu însoțitorii acasă să aducă filmul 
(negativul) şi pozele pe care le lăcuse. El făcuse mai multe, 
dar a adus numai un exemplar şi negativul. După o serie de 
discuţii cu cei prezenţi, i-au spus că cele aduse de el rămân 
acolo şi le va primi ulterior, lucru care nu s-a mai întâmplat. 
Când a solicitat audienţă şi a cerut filmul, i-au spus că a 
fost luat de securitate şi trimis la Bucureşti. În felul acesta a 
pierdut negativul. 

„Într-una din zile l-a vizitat acasă un domn, foarte bine 
îmbrăcat şi distins, care i-a spus că lucrează la Ambasada 
Americană din Bucureşti. Şi după ce s-a informat despre 
fotografii — pe care le-a văzut, Barnea arătându-i-le — a 
spus că e dispus să dea o sumă importantă de bani pentru 
negativ... Bineînţeles că E. B. i-a spus ce s-a întâmplat cu 
filmul, la care respectivul l-a îndemnat să nu spună la 
nimeni despre vizita lui şi să insiste, poate va primi filmul 
înapoi. În caz afirmativ, i-a dat un număr de telefon de la 
Bucureşti, să-l contacteze. Totul însă a rămas baltă, E. B. 
fiind un tip fricos, nu a mai insistat pe la securitate şi PCR“. 

Afirmațiile pe care dl. Constantin Ciubotariu le face în 
această primă scrisoare a sa sunt absolut şocante. Dacă 
lucrurile s-au petrecut aşa cum le descrie dânsul — şi nu 
văd niciun motiv să-l băânuiesc de fraudă sau minciună -, 
dacă Emil Barnea a fost într-adevăr interogat de ofiţeri de 
securitate şi de armată la sediul PCR din Cluj, atunci 
această mărturie ar putea fi o dovadă în plus a interesului 
şi amestecului direct al acestor oficialități de la noi în 
investigarea principalelor evenimente de tip fenomen OZN. 

Mai mult decât atât, ce amestec are în toată povestea 
aceasta  „reprezentantul” Ambasadei Americane din 
Bucureşti? A existat oare acolo, sau mai există încă, un 


angajat în atribuţiile căruia intra (intră), printre altele, şi 
achiziţionarea unor documente originale cu şi despre OZN- 
uri? Să fi fost oare mâna FBl-ului chiar atât de lungă? Şi din 
nou zic: Dacă lucrurile stau într-adevăr aşa, categoric 
problema este mult mai serioasă decât pare ea la prima 
vedere! 

Să nu uităm că anul 1968, în care Emil Barnea a făcut 
fotografiile de lângă Cluj, este acelaşi în care peste ocean 
sunt date publicităţii concluziile celebrului Raport Condon. 
Acest document de tristă amintire, care fusese, de fapt, 
condus şi dirijat din umbră de CIA şi FBI, avea ca unic scop 
denigrarea totală şi prin orice mijloace a fenomenului OZN. 
Conform Raportului Condon, fenomenul OZN nu există, 
totul este farsă, minciună, aberaţie, martorii sunt dereglaţi 
psihic, iar dovezile palpabile (imagini fotografice sau 
filmate, urme de aterizări, fragmente de nave stranii etc.) 
nu sunt decât biete falsuri demne de disprețul, în cel mai 
bun caz, de mila opiniei publice. Trebuia să se termine o 
dată cu toate aceste fantasmagorii, fenomenul nu putea fi 
cercetat, pentru simplul motiv că el nu exista! 

Şi tocmai în acest an 1968, un reprezentant al 
Ambasadei Americane din Bucureşti se interesa şi dorea să 
achiziţioneze „pentru o sumă importantă de bani“ 
negativele filmului făcut lângă Cluj de Emil Barnea! Să fi 
fost oare „norocul” lui Barnea că „mâna securităţii” din 
România a fost „mai lungă” decât aceea a FBI sau CIA? 

La această primă scrisoare am răspuns rapid, 
solicitându-i dlui Constantin Ciubotariu unele amănunte în 
plus: 

„(...) Informaţiile pe care mi le daţi despre E. B. sunt 
foarte preţioase şi intenţionez să le dau publicităţii în viitor. 
Vă rog deci să le suplimentaţi cu alte detalii, cât mai multe, 
despre acest personaj şi — eventual — despre discuţiile pe 


care le-aţi avut cu el în anii trecuţi. De asemenea, vă rog 
să-mi comunicaţi ca, în cazul în care voi publica ceva 
despre această afacere, doriţi să vă menţionez numele 
întreg ori numai inițialele. Sau doriţi să scriu 'un 
corespondent din ţară care l-a cunoscut bine pe..., 'un 
prieten de-al lui din timpul vieții’ etc. Eu sunt obligat să vă 
respect dorinţa, aşa cum am procedat întotdeauna cu 
persoanele care declară că vor să-şi păstreze anonimatul. 
Legat de accasta, o singură întrebare, deocamdată: 
fotografiile (clişeul) care i-au fost confiscate au fost 
reproduse vreodată într-o publicaţie? Vă mulţumesc 
anticipat pentru ceea ce îmi veţi scrie (...)“. 

Răspunsul a venit prompt. La 27 decembrie 1994, dl. 
Constantin Ciubotariu îmi scria printre altele: 

„(...) Văd că vreţi să faceţi publice cele ce v-am spus 
eu... Pe mine nu mă deranjează câtuşi de puţin. Eu nu mint 
şi nici n-aş avea motiv, aşa că puteţi să-mi daţi numele şi 
dacă credeţi şi adresa. Cele ce v-am spus dvs., le-am auzit 
din gura lui E. Barnea, cuvânt cu cuvânt. 

„Despre E. B. ce să vă mai spun? Nu a fost căsătorit şi a 
trăit singur până aproape de moarte când, la circa 7-8 luni 
înainte, s-a însurat cu o femeie cu care mai trăise în 
concubinaj cu câţiva ani înainte. Era un om foarte închis şi 
vorbea despre el cu mare reţinere (...). Din câte ştiu, o 
mare parte a vieţii lui a fost ofiţer de geniu (maior) pe la 
Cluj, după care... după părerea mea a primit trei cizme şi a 
trecut în viaţa civilă, în construcţii. La laşi a lucrat la TCIND 
— Trustul de Construcţii Industriale — ca tehnician principal 
la Serviciul Proiectare. 

Când discutam despre OZN-ul văzul de el, era foarte 
volubil. În biblioteca lui erau trei cărţi despre OZN, însă 
cred că nu citise nici una. Una, ‘Enigme în Galaxie’ a lui FI. 
Gheorghiţă avea şi o dedicație a autorului şi după moartea 


lui am cerut-o lui nevastă-sa şi acum se odihneşte în 
biblioteca mea. Celelalte cărţi le aveam şi eu. Din discuţiile 
cu el mi-am dat seama că toate cunoştinţele lui în materie 
de OZN-uri se limitau la ce a văzut şi fotografiat el. Mi-a 
spus că fotografiile lui au fost analizate şi avizate ca 
autentice şi în străinătate, dar nu mi-a spus — iar eu nu l- 
am întrebat — cum au ajuns acolo. De asemenea, nu ştiu 
dacă clişeele care au fost analizate în străinătate au fost 
trimise de ‘cei’ ce i le-au luat... eu cred că da. De altfel, mi- 
a spus că, după apariţia în presă a unui articol, s-au 
perindat numeroşi ziarişti şi curioşi, care-i cereau poze şi 
amănunte. El, după ce a fotografiat OZN-ul, a făcut un set 
de poze, iar după ce a ‘pierdut’ negativul, a mai făcut poze, 
dar după cele ce-i rămăseseră. Era prieten bun eu Fl. 
Gheorghiţă, care a pomenit de el şi în cartea 'OZN — o 
problemă modernă’. Cred că în perioada aceea, FI. 
Gheorghiţă era şi el prin Cluj. 

„Eu mai mult de atât nu ştiu pe tema asta. Dacă ştiam 
că pe cineva l-ar interesa problemele acestea, îl întrebam 
mai multe. Pe mine mă interesa autenticitatea obiectului şi 
dacă nu cumva era un balon meteorologic, la care el a 
dezminţit vehement, arătându-mi că un balon nu putea să 
zboare cu o viteză aşa mare când s-a pus în mişcare. În 
fine, cam astea (...)“. 

Într-adevăr, aşa cum spuneam mai sus, fotografiile lui 
Emil Barnea au fost studiate şi în străinătate, dar se pare că 
ele au fost trimise acolo chiar de către Florin Gheorghiţă. 
De altfel, acesta chiar aminteşte episodul întruna din cărţile 
sale. Deci, e posibil că aceste imagini nu au ajuns să fie 
testate în laboratoarele străine prin “grija şi bunăvoința’ 
celor ce i le-au confiscat lui Emil Barnea în cabinetul 
primului secretar de partid de la Cluj. 

De fapt, ce s-a întâmplat cu clişeele acelea? Au rămas 


ele la securitatea din Cluj? Au fost într-adevăr trimise la 
Bucureşti? Sau au ajuns şi ele până la urmă în străinătate? 
Se mai află încă în România, puse la bună păstrare prin 
cine ştie ce seifuri îngrijit sigilate? Ori zac ca documente 
preţioase — pentru că sunt, într-adevăr, documente foarte 
preţioase — în arhivele cine ştie cărei baze militare secrete 
din Statele Unite sau de aiurea? A reuşit Ambasada 
Americană din Bucureşti să le cumpere până la urmă, ori 
pur şi simplu au fost „sustrase în mod profesionist” şi au 
luat drumul străinătăţii? Cine poate şti?... 

Oricum, documentele acelea par a fi dispărut! Nu se ştie 
cum, nu se ştie când, nu prea se ştie cine le-a luat şi unde 
se află ele în prezent. Nu este prima dată când se întâmplă 
lucrul acesta în România. 

Cine este interesat să ne ascundă adevărul? 


XXX 


Într-o bună zi — cred că era pe la începutul verii lui 1973 
— în curte mi-au intrat doi indivizi, tineri, eleganţi şi foarte 
politicoşi. Discuţia a avut loc cam la jumătatea aleii de 
piatră ce duce de la poartă spre casă: „Bună ziua! Sunteţi 
profesorul Turcu? Vă sfătuim să încetaţi orice fel de 
cercetare legată de Valea Plopului şi să nu vă mai duceţi 
acolo. Bună ziua!“. Mi-au întors spatele, au ieşit liniştiţi din 
curte, s-au urcat în maşină şi au plecat... 

Am fost atât de blocat, încât nici n-am mai apucat să 
deschid gura. Mă pomenisem brusc în vârtejul unui coşmar 
teribil. Simţeam că deasupra mea pluteşte un pericol grav 
şi prima senzaţie a fost aceea de paralizare completă. Nu 
reţinusem nici numărul de la maşină... Mi-am dat seama 
mai apoi că toată această poveste cu avertismentul este 
mai mult decât oribilă şi am început să mă enervez. De ce 


nu le-am cerut să se legitimeze? Să nu-i las să iasă clin 
propria-mi curte şi să mă iau dur de ei; cu ce drept mă 
ameninţă, din partea cui, în plină zi şi la mine acasă? Să fac 
scandal, să-i iau de gulerele lor frumos scrobite şi să-i dau 
cap în cap! Să fac ceva, orice, să nu stau! Dar asta a fost 
mai târziu, după ce ei plecaseră şi mă lăsaseră prostit în 
mijlocul curţii. 

Gândul asupra celor întâmplate avea să mă chinuie mai 
multe zile. Apoi, încetul cu încetul, m-am calmat şi am 
început să judec lucrurile „la rece“. După care, mi-am 
continuat investigaţiile la Valea Plopului cu şi mai multă 
înverşunare. Cred că îmi doream cu ardoare să-i reîntâlnesc 
pe cei doi, să vină din nou şi să-mi „recomande” sistarea 
cercetărilor... 

„Dar nu au mai revenit niciodată de atunci (...). lar dacă 
cei doi, sau alţii, ar reveni să mă „sfătuiască”, să-mi 
„recomande” sau să mă amenințe, oare eu ce-ar trebui să 
fac?(...)“ 

Nu voi mai insista acum asupra amănuntelor referitoare 
la aterizarea unui OZN la Valea Plopului, judeţul Prahova, 
din toamna anului 1972. Am scris deja despre această 
afacere în două cărţi anterioare, iar în presa românească 
sau străină au apărut în ultimii ani destul de multe articole, 
s-au ţinut conferinţe, s-a vorbit la Radio şi Televiziune. 
Reamintesc numai „verdictul oficial” al acestui eveniment: 
fenomenul din punctul La Odaia — satul Valea Plopului 
poate primi titulatura de Obiect Zburător Neidentificat. A 
fost deci prima — şi deocamdată singura — aterizare OZN 
de pe teritoriul României, atestată oarecum „ştiinţific”. 

Mă voi referi însă la o serie de aspecte ciudate care au 
rămas nelămurite, atât în timpul anchetelor din anii 1972 şi 
1973, cât şi mai târziu, o dală cu scurgerea timpului. 

1. La scurt timp după eveniment, deci în prima jumătate 


a lunii septembrie 1972, atunci când „faima” acestuia se 
întinsese deja, şi-a făcut apariţia acolo, la marginea satului, 
un bărbat necunoscut. Acesta avea un aer foarte sobru, era 
îmbrăcat în haine de culoare închisă, purta o pălărie cu 
boruri largi şi avea în mână o geantă voluminoasă. 
Necunoscutul a întrebat mai întâi de „locul aterizării”, după 
care a fost condus acolo de un copil şi lăsat singur. Nimeni 
nu ştie ce a făcut persoana respectivă la „locul aterizării”, 
nimeni nu l-a văzut plecând. Este foarte posibil să fi fost 
făcute atunci o serie de fotografii care, cu certitudine, erau 
calitativ superioare celor făcute de mine la 1 decembrie, 
sau de grupul de investigatori bucureşteni la 10 decembrie 
1972, deci circa trei luni după eveniment. De asemenea, se 
pare că nu era vorba de o persoană particulară, şi în acest 
sens ar putea pleda însuşi faptul că nimeni nu a scos 
vreodată „la lumină” eventualele fotografii. 

2. La una din şedinţele obişnuite de lucru ale membrilor 
Cercului Ştiinţific OZN din Bucureşti — la care eram invitat 
să particip începând cu toamna anului 1972 — a apărut la 
un moment dat un tânăr pe care nimeni nu-l cunoştea. 
Acesta a afirmat — nici mai mult, nici mai puţin —că ela 
văzut fotografii făcute la Valea Plopului, cu mult mai bune şi 
mai clare decât cele pe care le aveam noi în posesie! Toţi 
cei care eram prezenţi atunci am tăbărât cu întrebările, 
încercând să aflăm mai multe, dar tânărul nu ne-a mai dat 
amănunte. Cuvintele lui au căzut ca trăznetul şi, evident, 
ne-au rănit oarecum orgoliul nostru de „investigatori 
pricepuţi şi destoinici”. Am fost cu toţii într-atât de uimiţi, 
încât nimănui nu i-a trecut prin cap să-i pună totuşi o 
întrebare esenţială: Cine este eP Individul s-a „evaporat” 
discret şi tăcut, fără ca cineva dintre noi să-i fi observat 
dispariţia. Neglijenţa avea să ne coste. Respectivul nu a 
mai apărut niciodată, se pare că nimeni nu l-a mai întâlnit 


şi astfel afirmaţia lui avea să devină încă una din 
problemele care ne dădeau în vremea aceea bătaie de 
cap... 

3. Dintre persoanele pe care le-am contactat în 
perioada aceea de căutări febrile, a fost şi şeful postului de 
miliţie din comuna Poseşti, de care aparţinea şi satul Valea 
Plopului. Acesta, miliţianul, era la curent cu „investigaţiile 
cercetătorilor din Bucureşti”. Vâlva evenimentului se cam 
întinsese în zonă şi toată suflarea locului ştia, mai mult sau 
mai puţin deformat, ceea ce se întâmplase. 

Ei bine, făcând dovada unui „curaj” cu totul inconştient, 
m-am dus la acesta şi l-am întrebat scurt: „De ce nu v-aţi 
deplasat la faţa locului imediat ce aţi fost anunţat de 
eveniment? Ce măsuri aţi luat pentru îngrădirea şi izolarea 
locului aterizării? Nu v-aţi gândit că zona ar fi putut fi 
radioactivă şi că, în consecinţă, ar reprezenta un pericol 
foarte mare pentru toţi cei care se perindă pe acolo? Ştiţi 
că a fost găsită în acel loc o doză destul de mare de 
radioactivitate Gamma, foarte periculoasă şi penetrantă şi 
că sunteţi direct răspunzător de sănătatea tuturor celor 
care, din curiozitate, s-au dus să vadă locul? De ce nu v-aţi 
anunţat superiorii despre eveniment?“. 

Aveam absolut toate şansele ca, în cel mai fericit caz, să 
fiu trimis la plimbare. La urma-urmei, nu posedam niciun fel 
de legitimaţie sau altă „însărcinare oficială”. Deci, nu 
aveam dreptul sau motivaţia de a-i pune întrebări, 
nicidecum să fiu dur cu el. Norocul meu — acel noroc care îi 
însoţeşte mai întotdeauna pe inconştienţi — a fost că 
miliţianul acela era un om domol şi cumsecade. Văzându- 
mă atât de pornit şi de „sigur” pe afirmaţiile mele, crezând 
probabil că sunt o persoană foarte „competentă”, el a 
reacţionat cu totul altfel: m-a invitat la o „discuţie 


PAL 


prietenească”, menită „să împace şi capra şi varza”. Şi 


astfel, în biroul lui de la Poseşti, aveam să aflu unele lucruri 
interesante: 

Într-adevăr, nu s-au deplasat imediat „la faţa locului” (eu 
ştiam deja acest amănunt de la sătenii cu care discutasem 
anterior), deoarece a fost ocupat cu alte probleme de 
serviciu. Dar, după două sau trei zile, a mers totuşi să vadă 
ce s-a întâmplat acolo. A constatat că nu era vorba deo 
„bombă” căzută întâmplător în tarlaua de porumb, nici 
rachetă nu era, nici satelit, nici meteorit şi nici altceva 
„periculos”. În acest caz, întreaga afacere nu-l mai privea, 
nu mai intra în atribuţiile sale. El îşi făcuse datoria şi aflase 
că acolo, de fapt, nu se petrecuse nimic deosebit. Ca o 
obligaţie de serviciu însă, a fost nevoit să-şi treacă în 
registrul postului de miliţie deplasarea făcută la Valea 
Plopului. 

Astfel am putut să stabilesc faptul că evenimentul 
aterizării avusese loc între 2 şi 6 septembrie — deci la 
începutul lunii — şi nu la sfârşitul ei, cum se credea şi cum 
apăruse publicat. Această nouă dată, de fapt cea reală — 
relevată de registrul postului de miliţie din comuna Poseşti 
— mărea deci intervalul de timp dintre evenimentul 
propriu-zis şi cercetarea în teren... 

Dar lucrurile nu se opreau aici. La circa o săptămână 
după deplasarea făcută la Valea Plopului, miliţianul nostru a 
trebuit să participe la o şedinţă cu şefii de post din judeţ, 
care avea loc la Ploieşti. Aici, el a fost luat deoparte de 
câțiva ofițeri care, timp de vreo patru ore, l-au luat la 
întrebări asupra celor petrecute în zona lui. Interogatoriului 
foarte amănunţit avea să-i urmeze o singură concluzie 
categorică: la Valea Plopului nu s-a petrecut nimic deosebit, 
iar el să-şi vadă în continuare liniştit de îndatoririle lui. 

Nu pot să nu remarc acum că la o concluzie aproape 
similară avea să ajungă, şase ani mai târziu, deci în toamna 


anului 1978, şi comisia militară care l-a interogat la Bâlea- 
Lac pe sergentul Radu lon... 

Cu încăpățânare şi insinuant, este relevată şi în cazul 
Valea Plopului apariţia unor „oficiali” în uniformă care se 
arată interesaţi de un important fenomen OZN şi care 
încearcă să minimalizeze şi să estompeze importanţa 
faptelor, ascunzându-se în spatele unor atitudini 
indiferente. 

4. Când, mai târziu, în cursul anului 1973, am încercat 
să revăd registrul postului de miliţie din comuna Poseşti, 
am constatat că din cuprinsul acestuia lipsea tocmai foaia 
pe care era consemnată deplasarea şefului de post la Valea 
Plopului! Intenţionasem să fotografiez foaia aceea, ca să 
am o „dovadă certă“ a datării evenimentului, dar lucrul 
acesta n-a mai fost posibil... 

5. Aşa cum se ştie, la 1 decembrie 1972 am făcut la locul 
aterizării de la Valea Plopului un film fotografic alb-negru, 
pe care mai apoi l-am oferit spre păstrare arhivei cercului 
ştiinţific OZN, care activa în acea vreme în cadrul Casei de 
Cultură a Studenţilor din Bucureşti. Custodele acestui 
organism era atunci profesorul metodist Mircca Dumitrescu 
în grija căruia ar fi trebuit să se afle documentaţia cercului 
amintit. „Grija” a fost atât de mare, încât la scurt timp, 
filmul în cauză a dispărut! Nimeni nu a putut să-mi spună 
vreodată ce s-a întâmplat cu filmul în cauză, film care 
cuprindea imagini foarte clare de la locul aterizării. Faptul 
că eu bănuiesc pe careva din membrii de atunci ai cercului 
bucureştean este o chestiune subiectivă, care nu are nicio 
legătură cu tema acestei cărţi. 

6. Zece zile mai târziu, la 10 decembrie, în timpul 
investigaţiilor desfăşurate de echipa bucureşteană, 
cineastul Emilian Urse a turnat un film documentar foarte 
reuşit. Filmul avea să se numească „Quo vadis, homo?“ şi a 


obţinut o serie de premii importante pe plan naţional şi 
internaţional. El a fost prezentat şi pe ecranele unor case 
de cultură studenţeşti sau sindicale din principalele centre 
universitare din ţară. Astăzi, filmul acela nu mai poate fi 
găsit niciunde. El nu mai poate fi vizionat şi nimeni nu ştie 
ce s-a întâmplat cu el... 

7. Singurul martor ocular al aterizării OZN-ului de la 
Valea Plopului a fost paznicul de noapte Vasile Cărăbuş, 
care avea atunci vârsta de 65 de ani şi era tipul ţăranului 
nostru viguros şi sănătos. Impresia mea — poate subiectivă 
— a fost aceea că, după ce iniţial manifestase un entuziasm 
deosebit în a descrie evenimentul la care asistase, la scurt 
timp a început să fie reţinut şi scump la vorbă. Îmi păstrez 
şi astăzi părerea că Vasile Cărăbuş nu a spus atunci tot 
ceea ce părea să ştie. A plecat în lumea de dincolo — vreo 
zece ani mai târziu, după ce mai întâi şi-a rătăcit minţile — 
ducând probabil cu el secrete ce nu se vor mai afla 
niciodată. Să-l fi ameninţat oare cineva, interzicându-i să 
mai vorbească despre „steaua cu coadă” pe care o văzuse 
într-o noapte din septembrie 1972? Şi de ce tocmai el, din 
tot satul, şi-a pierdut minţile, el care era cunoscut acolo ca 
„cel cu farfuriile zburătoare”? 


XXX 


Afacerea Valea Plopului, ca şi celelalte de care am 
amintit în acest capitol, a rămas învăluită în umbră, taină şi 
mister. Multe semne de întrebare nu şi-au găsit 
răspunsurile. Multe aspecte nu vor mai putea fi lămurite 
niciodată. Timpul, care se aşterne inexorabil peste oameni 
şi evenimentele în care au fost implicaţi, îşi va spune 
cuvântul, aducând uitarea, aşternând tăcerea şi estompând 
detaliile... 


Există totuşi un detaliu care nu poate fi neglijat. 
Evenimentele descrise aici — mai mult sau mai puţin 
obiectiv — relevă intervenţia din umbră a unor stranii 
„eminenţe cenuşii”. Acestea se arată interesate de detalii, 
achiziţionează — în maniere mai mult sau mai puţin 
ortodoxe — „dovezile palpabile”, intimidează martorii şi îi 
reduc discret la o oarecare tăcere. Acest „numitor comun” 
este singurul care nu poate fi totuşi redus la tăcere! 


8 
FASCINANTA POVESTE DIN 
MARAMUREŞ 


În perioada deceniilor 6 şi 7 ale acestui secol 20, 
Afacerea UMMO a făcut multă vâlvă în lumea pasionaţilor 
ori cercetătorilor din domeniul fenomenului OZN şi al vieţii 
extraterestre. Nu voi reveni acum cu amănunte referitoare 
la această afacere, pentru că nu au prea mare importanţă 
aici. Voi reaminti numai că „documentele UMMO“ au 
circulat intens în perioada acelor ani şi mai circulă încă şi 
astăzi. 

Afacerea UMMO pare a fi fost încununată de observaţia 
din ziua de 1 iunie 1967. Atunci, o serie de persoane aflate 
în zona San Jose de Valderas, o suburbie din zona de sud- 
vest a capitalei spaniole Madrid, au putut vedea un obiect 
de formă discoidală. Acesta a evoluat deasupra regiunii la 
mică altitudine, aproximativ 12 minute, dispărând apoi în 
direcţia autostrăzii ce duce spre Extramadura şi Portugalia 
(Fig.nr. 13). Era perfect circular, cu un diametru de circa 
12-13 m şi prezenta pe suprafaţa inferioară un semn sau un 
simbol ciudat ( — o cruce având bara orizontală terminată 
cu două semicercuri), vizibil în fotografiile a cel puţin doi 
dintre martorii evenimentului (Fig. nr. 14). Era acelaşi 
simbol care însoţise, pe parcursul ultimului deceniu şi 
jumătate, extraordinarele documente UMMO. După ce a 
evoluat silențios în lungul şoselei spre Extramadura, 
obiectul a aterizat pentru câteva secunde numai, pe un 
teren viran de lângă mica localitate Santa Monica, aflată în 


linie dreaptă la circa 4-5 km de San Jose de Valderas. 

(Într-o noapte din octombrie 1991, am trecut cu o 
maşină prin această zonă, venind de la Collado-Villalba — 
unde îi făcusem o scurtă vizită scriitorului român în exil 
Vintilă Horia —, ocolind pe autostradă Madridul şi 
îndreptându-mă spre Valencia. Evident că nu am mai putut 
afla sau vedea nimic atunci, dar am simţit „spiritul 
locurilor” unde, cu mulţi ani înainte, se petrecuseră lucruri 
atât de neobişnuite.) 

La Santa Monica, obiectul a lăsat pe sol trei urme 
rectangulare aflate în vârfurile unui imaginar triunghi 
echilateral, ale cărui laturi măsurau ceva mai mult de 6 m. 
Tot în acel loc au fost găsite şi câteva tuburi metalice de 
aproximativ 14-15 cm lungime (Fig. nr. 15). Unul dintre 
martorii evenimentului a deschis cu ajutorul cleştelui un 
astfel de tub, din care s-a scurs un gen de lichid ce s-a 
evaporat imediat. Tubul mai conţinea şi două benzi de 
culoare verde, ce păreau a fi din material plastic. lar 
acestea aveau gravate pe ele acelaşi semn aflat pe 
documentele UMMO şi observat pe partea inferioară a 
obiectului necunoscut (Fig. nr. 16). 

Tubul şi una din benzi au fost încredințate spre analiză 
laboratorului INTA (Instituto Nacional de Tecnica 
Aerospacial) din Madrid. Referindu-se la aceste analize, 
savantul şi scriitorul spaniol Antonio Ribera avea să afirme 
într-un articol publicat doi ani mai târziu, în 1969: 
„Analizând mostrele, INTA ne-a trimis un raport foarte 
amănunţit, potrivit căruia eşantionul metalic era nichel cu 
un înalt grad de puritate, iar banda, fluorură de polivinil, un 
tip de plastic încă necomercializat şi care, după consultarea 
bibliografiei tehnice, s-a văzut că a fost fabricat până acum 
numai într-o uzină-pilot de către firma americană Dupont 
de Nemours, pentru NASA; aceasta îl utiliza ca material de 


protecţie pentru conurile sateliților, spre a-i apăra de 
acţiunea factorilor atmosferici, datorită calităților 
extraordinare ale acestui plastic, practic etern şi 
indestructibil de către orice agent corosiv”. (După: lon 
Hobana şi Julien Weverbergh, „OZN — o sfidare pentru 
raţiunea umană”, Ed. Enciclopedică Română, Bucureşti, 
1971, p. 99). 

Despre întreaga Afacere UMMO s-a scris enorm, s-au 
publicat şi câteva cărţi. Prima dintre ele, apărută în Spania 
în 1969, este intitulată Un caso perfecta (Un caz perfect) şi 
este semnată de Antonio Ribera şi Rafael Farriols. lar ultima 
pare a fi cea semnată de Jean-Pierre Petit, prestigios om de 
ştiinţă francez, profesor la Observatorul Astronomic din 
Marsilia. Cartea, apărută în nu mai puţin prestigioasa 
editură pariziană Albin Michel (septembrie 1991), se 
intitulează: Enquete sur des Extra-Terrestres qui soni deja 
parmi nous. Le mystere des Ummites (Anchetă asupra 
extratereştrilor care sunt deja printre noi. Misterul 
Ummiţilor). Jean-Pierre Petit afirmă — printre altele — că 
fotografiile făcute la San Jose de Valderas în 1967 au fost 
analizate, zece ani mai târziu, de către un alt nume de 
rezonanţă al cercetării ufologice franceze, Claude Poher. 
Analiza s-a efectuat cu un aparat numit microfotometru 
digital şi a scos în evidenţă faptul că „aceste obiecte nu au 
fost machete suspendate de fire“ şi că este vorba de fapt 
de „lansarea unei operaţiuni de dezinformare” (p. 61). 

Într-adevăr, autenticitatea acestor fotografii începuse să 
fie contestată în anii premergători apariţiei cărţii lui Jean- 
Pierre Petit. Mai mult decât atât, exact în aceeaşi lună 
septembrie, când în Franţa se edita cartea aceasta, de 
cealaltă parte a Pirineilor, în Spania se punea în vânzare la 
chioşcuri, un număr „monografic” al revistei Mas Alia, 
dedicat în întregime OZN-urilor (OVNIs — EIl „dossier“ mas 


completo de la historia). La p. 88 a acestei voluminoase şi 
interesante publicații, Javier Sierra — un nume 
cvasinecunoscut — semnează articolul Los secretos de caso 
„UMMO”. Publicând şi fotografiile făcute în 1967 la San Jose 
de Valderas, Javier Sierra face următorul comentariu pe 
marginea lor: „una din cele mai mari fraude din ufologia 
spaniolă”. 

În aceeaşi toamnă a anului 1991, am avut fericitul prilej 
de a discuta „pe viu“ despre Afacerea UMMO cu savantul 
spaniol Antonio Ribera, la locuinţa sa de la San Feliu de 
Codines, lângă Barcelona. Era trist şi puţin dezorientat de 
turnura pe care o luase întreaga poveste. Se întreba cum 
de a fost posibil ca dovezile incontestabile ale atât de 
fascinantei Afaceri UMMO să fie cu atâta uşurinţă socotite 
fraude şi şterse de parcă nici n-ar fi existat... 

Rememorând episodul, mă întrebam dacă nu cumva 
această evidentă campanie de dezinformare nu era tot 
urmarea acelui fatidic „Raport Condon“ pe care americanii 
se grăbiseră să-l publice în 1968? La urma-urmei, cum 
naiba fusese regăsit un material secret fabricat numa; 
pentru NASA, tocmai în „mesajul” lăsat undeva în Spania 
de un OZN oarecare? Şi întrebarea aceasta nu este numai 
vădit tendenţioasă. 

Mi-am permis să amintesc toate aceste aspecte ale 
problemei, nu numai pentru faptul că ele sunt mai puţin — 
sau chiar deloc — cunoscute publicului românesc, ci şi 
pentru a-l familiariza pe cititor cu miezul problemei pe care 
mi-am propus s-o tratez în acest capitol. 


XXX 


Mergând mai departe — în spiritul aceluiaşi context al 
problemei — voi reaminti aici şi povestea mesajului 


expediat de un om în cosmos prin intermediul sondei 
spaţiale „Pioneer-10“, în anul 1971. În acest sens, voi face 
apel la un pasaj din cartea lui Florin Gheorghiţă, Enigme în 
galaxie (Ed. Junimea, laşi, 1983, pp. 104-106): 

„O dovadă întru totul evidentă a intenţiei ferme a 
omenirii de pe planeta albastră de a expedia ‘scrisori’ altor 
lumi cosmice, neştiute încă, a fost constituită de fixarea pe 
exteriorul sondei cosmice „Pioneer 10“ a acelei plăci (din 
aluminiu aurit) (Fig. nr. 17) purtând inscripţii la fel de 
semnificative (această sondă este primul obiect spaţial 
terestru care va părăsi spaţiul sistemului nostru solar). 

„Concepută de doi savanţi americani — promotori ai noii 
orientări în problema pluralităţii lumilor inteligente în cadrul 
Galaxiei — dr. C. Sagan şi dr. F. Drake —, noua manifestare 
a începutului de eră galactică conţinea următoarele 
reprezentări sintetice (Conținutul  plăcii-mesaj a fost 
prezentat de autori prin articolul publicat în revista 
„Science” din 25.02.1972): 

„Grupul celor două cercuri completate cu unele 
simboluri (din partea stângă, sus) urmăreşte să arate faptul 
că fizicienii noştri cunosc fenomenul tranziției 
fundamentale a atomilor (fiind prezentat atomul de 
hidrogen neutru) şi electronilor care trec pe orbite cu 
niveluri energetice diferite — emițând sau absorbind 
energie la frecvențe bine precizate. 

„Schema radială din mijlocul imaginii reprezintă poziția 
relativă a unor corpuri cosmice în raport cu un punct 
central. În această reprezentare s-a considerat că 
specialiştii unei alte lumi cunosc la fel de bine cerul, 
recunoscând astfel că este vorba fie de soarele local de 
lângă care a plecat sonda spaţială, fie centrul Galaxiei. 
Razele care duc la cele 14 obiecte cosmice sunt marcate în 
limbajul binar al calculatoarelor electronice, cifrele 


respective indicând intervale de timp ce explicitează mai 
bine distanţele corespunzătoare. „Obiectele cosmice” sunt 
14 pulsari de mare luminozitate şi cu variaţii minime în 
emisia lor, despre care se apreciază că vor funcţiona ca 
nişte „orologii galactice” încă multe milioane de ani. 

„Pentru identificarea de detaliu a planetei de pe care a 
plecat „Pioneer 10”, în partea de jos a plachetei sunt 
înşiruite corpurile sistemului nostru solar, inclusiv soarele; 
de asemenea, este indicat şi traseul urmat de sondă care, 
după depăşirea planetei Jupiter, s-a dirijat spre adâncurile 
necunoscute ale Galaxiei. 

„În partea dreaptă a plăcii sunt figurate siluetele unei 
perechi de pământeni; în spatele lor este trasat conturul 
sondei spaţiale, pentru a se putea determina dimensiunile 
fiinţelor care au construit vehiculul. S-a dat atenţie 
prezentării detaliilor privind existenţa a 10 degete la mâini 
şi la picioare, putându-se face din acest punct de vedere 
anumite diferenţe între diferite speeii de umanoizi galactici. 

„Dar unul dintre cele mai semnificative detalii ale 
compoziţiei gravate pe placheta aurită este poziţia mâinii 
drepte a bărbatului. Salutul ce ar dori să-l sugereze indică 
un Simbol care ar trebui să fie universal — acela al 
bunăvoinţei, al prieteniei pe care pământenii o oferă tuturor 
fiinţelor inteligente din cadrul 'marii noastre familii 
galactice’. 

„După cum arătau autorii mesajului grafic (în cadrul 
articolului din Science), faţă de viteza ce a obținut-o pe 
traseu, stația „Pioneer 10“ va putea ajunge în cel mai 
apropiat sistem solar (Alfa Centauri) abia după 80000 de 
ani. În eventualitatea trecerii sale neobservate prin diverse 
sisteme solare, sonda terestră ar putea să vehiculeze sute 
de mii sau poate chiar milioane de ani prin Galaxie... Dar 
atât autorii cât şi NASA, care a acceptat şi a contribuit la 


expedierea acestui mesaj, au o altă speranţă: s-ar putea 
întâmpla ca „Pioneer 10“ să fie interceptat mult mai repede 
de către nave care circulă în spaţiul interstelar în cadrul 
diferitelor misiuni organizate de către civilizaţii mai 
avansate decât a noastră... Acest aspect îl făcea pe dr. 
Sagan să considere că mesajul respectiv ar fi o ‘sticlă 
lansată în oceanul cosmic, a cărei scrisoare spune ceva 
despre viaţa de pe această planetă'...“. 

Aici se încheie pasajul citat din Florin Gheorghiţă, dar nu 
şi povestea mesajului de pe „Pioneer 10“. Câţiva ani mai 
târziu, sonda spaţială a părăsit definitiv sistemul nostru 
solar, depăşindu-i graniţele şi pierzându-se în depărtările 
întunecate ale spaţiului interstelar... Probabil că nimeni din 
generaţia noastră nu va şti vreodată dacă acest mesaj a 
fost interceptat şi descifrat de alte fiinţe gânditoare din 
Cosmos... 


XXX 


Am vorbit deci până acum atât despre unul din 
aspectele Afacerii UMMO (mesajul lăsat de un OZN în 1967 
la San Jose de Valderas), cât şi despre mesajul lansat de om 
în Cosmos prin intermediul sondei „Pioneer 10“. La prima 
vedere, se pare că între cele două evenimente nu este nicio 
legătură. 

Şi totuşi, iată că s-a găsit cineva care să facă această 
legătură. Se numeşte Izsaky G. Laszlo şi locuieşte la Satu- 
Mare. Povestea acestui om este deosebit de interesantă şi 
atinge adeseori domeniul fantasticului. 

Am aflat pentru prima dată de această istorie prin 
intermediul unei scrisori primite de la dl. Fazekaş Alexandru 
datată Oradea, 30.11.1993. Conţinutul acestei scrisori l-am 
reprodus parțial în cuprinsul cărţii „Enciclopedia 


observaţiilor OZN din România (1517- 1994)“, pp. 96-97, pe 
care am publicat-o în 1994 la Editura Emanuel din 
Bucureşti. Apoi, la Debrecen, în Ungaria — în timpul unui 
Congres Internaţional de Ufologie, care s-a desfăşurat în 
zilele de 1 şi 2 octombrie 1994 — am avut o scurtă discuţie 
cu dl. Peter Istvan, pe aceeaşi temă. În luna decembrie a 
aceluiaşi an 1994, am mers eu însumi la Oradea şi am 
purtat unele convorbiri cu cei ce au fost cât de cât implicaţi 
în investigarea cazului lzsaky. Am obţinut, tot atunci, 
casetele audio cuprinzând convorbirile grupului orădean cu 
martorul principal al acestei afaceri şi am tradus — în lunile 
ce au urmat — aceste casete, apelând la bunăvoința şi 
deosebita competenţă a colegei mele, dna profesoară Lilia 
Daniel. De traducerea aceleiaşi persoane a beneficiat şi 
articolul „Sicriul de aur“, apărut în revista maghiară UFO 
MAGAZIN, nr. 1/1994, pp. 14-17, articol care se referă, de 
asemenea, la povestea maramureşeană. 

Aşadar, ceea ce voi expune în continuare se bazează în 
principal pe suita de surse informative pe care am expus-o 
mai sus. 

Domnul Izsaky G. Laszlo este născut în anul 1943 şi a 
fost interesat, încă de la vârsta de 15 ani, de problemele 
legate de Cosmos şi de viaţa din afara Terrei. Când a ajuns 
la vârsta maturității, l-a frapat, printre altele, povestea de 
la San Jose de Valderas, intrigându-l în mod deosebit 
plăcuţele cu mesaje ce purtau semnul distinctiv al Afaceri; 
UMMO. A încercat să facă o legătură posibilă între acest 
eveniment şi lansarea de către pământeni a sondei spaţiale 
„Pioneer 10“. Se pare că după îndelungi strădanii, această 
legătură s-a transformat pentru el din ipoteză în 
certitudine. După propriile-i afirmaţii, lzsaky a reuşit — 
folosind o „logică rebusistă“ — să descifreze mesajul 
extraterestru, la începutul anului 1974. 


În legătură cu acest aspect, iată un fragment din 
interviul pe care Izsaky îl dădea grupului orădean cu vreo 3- 
4 ani în urmă: 

Reporter: „(...) V-aţi bazat numai pe logică, sau aţi avut 
nişte studii ori exerciţii prealabile?“. 

Izsaky: „Nu am avut nimic. l-am şi zis nevestei mele că 
eu mă apuc să descifrez semnul, desenul, că voi încerca să 
aflu mesajul său. Au râs cu toţii, nu m-au luat în serios. M- 
am aşezat şi am muncit zi şi noapte şi am găsit cheia”. 

Reporter: „Cu ce metodă aţi găsit-o?“. 

Izsaky: „Cu logică“. 


XXX 


Conform acestui mesaj, cu circa 4000 de ani în urmă, o 
civilizaţie avansată din Cosmos ar fi luat contact cu Terra şi 
ar fi lăsat aici un fel de „capsulă a timpului”. Aceasta s-ar 
afla şi astăzi îngropată undeva în Egipt, sub baza unei 
construcţii pe care lzsaky o numeşte Keoaspiron. Deci, 
acolo se află şase coridoare sau cămări subterane, care 
conţin numeroase mărturii ale unei străvechi şi foarte 
avansate civilizaţii cosmice. Nu se ştie prea bine în ce 
constau aceste mărturii, dar se pare că ele există şi vor 
trebui aduse la lumină. (Acest Keoaspiron ar putea fi ceea 
ce noi cunoaştem în prezent sub numele de Piramida lui 
Keops, singura din cele şapte minuni ale lumii antice care a 
rezistat vitregiei istoriei şi a rămas „în picioare”. De fapt, 
poate că tocmai aceasta este menirea Marii Piramide: de a 
transmite viitorimii un mesaj de înţelepciune şi înţelegere, 
cu posibilitatea de a fi descifrat numai atunci când 
umanitatea terestră va fi ajuns la un nivel corespunzător de 
maturitate. Faptul că noi nu am găsit încă şi nu am 
descifrat acel mesaj, acea „capsulă a timpului”, nu ar putea 


fi o dovadă în plus a imaturităţii civilizaţiei noastre? Dacă 
aşa stau lucrurile, atunci poate fi făcută aici următoarea 
remarcă: Marea Piramidă din Egipt este departe de a-şi fi 
dezvăluit toate tainele pe care le ascunde şi, cel puţin în 
această privinţă, istoricii şi arheologii par a fi căzut de 
comun acord...) 

Aşadar, trebuie mai întâi găsită şi dezgropată această 
„comoară” a antichităţii, această „capsulă a timpului”, ceea 
ce în limbajul mesajului amintit ar echivala cu formularea 
deschiderea cărții. 

Acelaşi mesaj pare a fi totodată un avertisment şi o 
invitaţie de a lua legătura cu prietenii noştri mai avansați 
din Cosmos. Această legătură nu se face prin radio (sau 
radiotelescoape gigantice, pe care omenirea s-a tot grăbit 
să şi le construiască în acest nevolnic secol XX), ci „cu totul 
altfel”, în mod paşnic şi benefic pentru civilizaţia 
pământeană. O dată cu deschiderea cărții şi cu punerea în 
practică a sfaturilor şi învăţămintelor ce se găsesc acolo, 
civilizaţia actuală îşi va putea rezolva o bună parte din 
problemele sociale, politice, economice sau de orice altă 
natură. Vor putea fi prevenite şi anihilate catastrofele 
naturale, vor dispărea bolile, foametea şi sărăcia, vor putea 
fi folosite energii noi, nepoluante, care vor duce într-adevăr 
la progres şi dezvoltare. Suntem avertizaţi să trecem 
imediat la dezarmare şi la încetarea oricărui fel de conflicte 
armate, acestea aflându-se de fapt la baza lipsei de progres 
real al pământenilor de astăzi. 

Semnul de chemare şi de contact pentru o civilizaţie 
extraterestră avansată, este — conform aceluiaşi mesaj 
descifrat de lzsaky G. Laszlo — identic cu sigla ce era 
vizibilă pe celebrele documente UMMO, sau pe partea 
inferioară a obiectului fotografiat la San Jose de Valderas... 

Fiind convins de justeţea şi importanţa descoperirii sale, 


Izsaky se adresează în repetate rânduri Academiei Române, 
publicaţiilor, editurilor sau altor foruri oficiale. Scrisorile lui 
nu ajung însă la destinaţia dorită şi încap pe mâna cenzurii 
vremii. Printre altele, primeşte o scrisoare prin care este 
sfătuit ca, dacă tot consideră că au venit OZN-urile, n-ar 
strica să-şi vadă puţin de sănătate şi să înceapă să-şi 
trateze bolile mintale de care „în mod sigur” suferă. 

Atunci când se adresează din nou Academiei Române, 
câţiva ani mai târziu, încercând să-şi publice o carte în 
care-şi descria peripeţiile prin care trecuse, Ilzsaky primeşte 
următorul răspuns: 

„(...) Ca urmare a scrisorii dvs. din 9 martie 1988, vă 
facem cunoscut că Academia RSR nu are calitatea să 
intervină în publicarea unor lucrări de către diferite edituri 
din ţară. Puteţi trimite lucrarea dvs. pe adresa redacţiei 
„Ştiinţă şi Tehnică”. Din câte cunoaştem, tov. lon Hobana 
se ocupă cu problema contactului posibil cu civilizaţia 
extraterestră”. 

lar de la dl. lon Hobana, care pe atunci ocupa funcţia de 
secretar al Uniunii Scriitorilor, primeşte un răspuns indirect 
şi evaziv: 

„(...) Am comunicat dorinţa dvs. tovarăşului lon Hobana 
şi vă mulţumeşte pentru aprecieri, dar regretă că nu poate 
da curs intervenţiei dvs.”. 

lzsaky G. Laszlo îşi redactează lucrarea atât în lb. 
maghiară, cât şi în lb. română, dar de fiecare dată când îşi 
prezintă propunerile sau ofertele de publicare, este respins 
fără menajamente... 


XXX 


Să vedem însă ce s-a mai întâmplat în cursul anului 
1974. 


În perioada cuprinsă între sfârşitul lunii mai şi începutul 
lunii iunie din acel an, a fost semnalată o creştere a 
observaţiilor OZN în zona de nord a ţării. În preajma unor 
localităţi ca Baia Mare, Sighetu Marmaţiei, Oradea, Cluj- 
Napoca sau Braşov, numărul persoanelor care vorbeau 
despre prezenţa diurnă sau nocturnă a unor stranii obiecte 
zburătoare aeriene a crescut considerabil. 

De altfel, în două din cărţile mele anterioare („Cazuri 
OZN în România” şi „Enciclopedia observaţiilor OZN din 
România”), amintesc pe larg despre numeroasele semnalări 
OZN din acea perioadă de început a anului 1974, semnalări 
venite de pe tot cuprinsul ţării. Se pare că a avut loc atunci 
ceea ce în ufologie se numeşte un va/ de observaţii 
deasupra României. 

Văzând că nu este luat nicăieri în seamă, lzsaky G. 
Laszlo ia hotărârea de a chema el singur OZN-urile, 
folosindu-se de „semnul de chemare”. Pentru început, îi 
vorbeşte de această decizie lui Tamas Gabor, un prieten 
de-al lui din Sighetu Marmaţiei. Celor doi li se mai alătură 
încă vreo câţiva cunoscuţi. Acest grup ia legătura cu Radu 
Jurcă, inginer silvic, care este pus în temă şi este de acord 
să-i ajute pe ceilalţi pentru punerea în practică a planului 
lor. 

Astfel, ei găsesc un teren forestier în apropiere de 
comuna Ocna Şugatag, în zona estică a Munţilor Gutâiului, 
cam la jumătatea distanţei între oraşele Sighetu Marmaţiei 
(la nord) şi Cavnic (la sud) şi aflată la E-NE faţă de capitala 
de judeţ, Baia Mare. (Fig. 18). 

(Comuna Ocna Şugatag este atestată documentar din 
1315, cu vechi şi importante saline. În 1492, lucrătorii de la 
ocnele de sare din Maramureş au întrerupt munca, pentru a 
nu li se mări darea către proprietari, acţiunea lor fiind 
socotită prima grevă organizată din lume. Mai tărziu, prin 


prăbuşirea unor saline, s-au format o serie de lacuri sărate. 
Din 1858, aici funcţionează una dintre cele mai vechi staţii 
meteorologice din ţară. Zona este puternic împădurită cu 
stejar.) 

La data de 29 mai 1994, deasupra oraşului Baia Mare au 
apărut OZN-uri. Dar, deşi se afla „în alertă”, grupul lui 
lzsaky a ajuns prea târziu la locul observaţiei şi au 
beneficiat numai de descrierile verbale ale numeroşilor 
observatori de atunci. La fel s-a întâmplat şi în ziua de 2 
iunie. Acesta a fost momentul în care inginerul Radu Jurcă îi 
ajută pe lzsaky şi pe prietenii lui să marcheze pe o 
suprafaţă de sol de cca 600 m „semnul de chemare”. (Fig. 
19). În acest scop s-au folosit de rumeguş şi de zgură şi 
erau convinşi că, fiind observat de la mare altitudine, va 
atrage în acel loc OZN-urile. 

lată ce povesteşte Izsaky G. Laszlo despre zilele acelea: 

„La mărimea de 600 m, se putea zări de la înălţime şi 
am aşteptat patru zile poate apare OZN-ul. Veneam 
dimineaţa şi ne întorceam seara. Locul se afla cam la 60 km 
distanţă. Făceam zilnic naveta cu autobuzul. 

„Pe data de 6 iunie a apărut un OZN, pe la orele 11:00 
ale amiezii. Venea dinspre Baia Mare şi se grăbea către 
stâncă. Se pare că între timp a observat semnul, fiindcă şi-a 
schimbat direcţia. Nu a mai mers spre stâncă. A început să 
zboare în formă de spirală deasupra semnului, mai sus, mai 
jos, apoi s-a întors în direcţia de unde a venit. În ziua aceea 
n-a mai venit şi am rămas dezamăgiţi. 

„A doua zi, pe 7 iunie, pe la ora 13:00, a venit din nou. A 
zburat pe deasupra semnului de chemare, după care a 
coborât. Noi ne găseam la vreo 4 km depărtare, dar acolo 
se găseau deja două colege, un prieten şi 3-4 muncitori 
forestieri. Când am ajuns noi, se strânseseră în jurul OZN- 
ului circa 60 de persoane. 


„Ne-am apropiat în cerc cam la 15 m de OZN-ul care 
avea un diametru de vreo 4 m şi o formă rotundă. S-au 
deschis ferestrele navei spaţiale. Au urmat câteva minute 
de aşteptare în linişte. Stabilisem încă de la început să nu 
facem nicio larmă. 

„Dintr-o dată, s-a deschis uşa navei spaţiale. Din interior 
se auzea glas omenesc şi se răspândea o lumină albăstruie. 
În uşă a apărut unul din călătorii navei. Privirea lui a trecut 
peste masa de oameni. l-am făcut semn să coboare. La 
acest semn el a privit în spate, a vorbit cu cineva şi a păşit 
afară. A făcut câţiva paşi, apoi s-a oprit făcând semn cu 
mâinile, aşa cum ar zbura. Ne-a spus ceva cu glas tare. 
Avea un glas plăcut, iar vorbirea lui semăna cu limba 
greacă. Din masa de oameni s-a desprins Tamas Gabor, a 
făcut câţiva paşi către el şi i-a vorbit în româneşte şi în 
ungureşte. Apoi un alt om i s-a adresat în ruseşte şi în 
ucraineană. Tot atunci, din nava spaţială a apărut un alt 
musafir cosmic. Ţinea în mâini o cutie nichelată. 

„Încetul cu încetul, se strânsese cercul în jurul navei 
spaţiale. Am putut observa bine cu toţii că erau oameni 
obişnuiţi, ca şi noi. Aveau circa 1,70 m înălţime, pielea alb- 
roză, părul blond, tuns scurt. Îmbrăcămintea era formată 
dintr-un fel de  combinezon pe corp, gri-albastru 
fosforescent, cu cordon şi mănuşi, iar pe spate aveau 
inscripţionat cu negru semnul cunoscut. Nu purtau cască de 
protecţie. Din aceasta ar putea rezulta că şi în alte părţi 
există o atmosferă asemănătoare cu a noastră. Pe cap 
purtau o mică tichie de culoare roz, asemeni Papei. Mi s-a 
părut că unul ar fi putut să fie femeie, fiindcă faţă de 
celălalt era mai scund. Unul din ei ţinea în mână un fel de 
cutie cilindrică şi răspândea în jurul OZN-ului ceva 
asemănător orezului, în timp ce al doilea examina cu 
atenţie „semnul de chemare” pe care îl făcusem noi. 


„Cel care ţinea în mâini cutia nichelată, prevăzută cu o 
încuietoare, a făcut câţiva paşi, s-a aplecat şi a pus cutia pe 
pământ. Tamas Gabor a fost acela care s-a dus şi a ridicat 
cutia.” 

Din acest moment lucrurile se precipită şi iau o 
întorsătură absolut imprevizibilă şi nedorită. Dau din nou 
cuvântul lui Izsaky G. Laszlo care descrie în cuvinte simple 
ce s-a întâmplat atunci: 

„În momentul acesta s-a întâmplat un lucru neaşteptat. 

Au apărut două camioane şi o maşină de teren cu soldaţi 
în uniformă, care strigau de zor ‘Sus mâinile!'. Ne-am 
speriat cu toţii. Un ofiţer a pornit spre Tamas Gabor şi a 
vrut să-i smulgă cutia nichelată din mâini. Dar Tamas s-a 
opus şi a vrut să fugă spre pădure. Dar ofiţerul a sărit la el 
să-l împiedice. S-au luat la luptă, ofiţerul l-a trântit pe 
Tamas la pământ şi doi soldaţi înarmaţi i-au venit în ajutor. 
Văzând aceasta, cei doi piloţi ai navei se retrăgeau cu 
spatele. Unul din ei a scos un fel de maşinărie, semănând 
cu un port-ţigaret, din care au „împuşcat” o rază de lumină 
spre grupul celor patru trântiţi la pământ. Aceştia au rămas 
fără simtire, întinşi în iarbă. Unul din cosmonauti s-a dus la 
Tamas Gabor, l-a ridicat în picioare şi i-a arătat cu mâna să 
plece cu cutia. Astfel, Tamas a fugit spre pădure purtând în 
braţe cutia nichelată. 

Un alt ofiţer a ordonat tragerea, dar armele de foc nu 
funcționau. Gloanţele nu voiau să plece de pe ţevile 
puştilor. Ne-a cuprins pe toţi ca un fel de undă deosebită de 
neputinţă şi slăbiciune. Din interiorul navei se auzea un 
zgomot surd şi am presupus că mai puteau fi în OZN şi a 
treia sau a patra persoană. Între soldaţi s-a iscat panică. 
Este greu să descriu ce simţeam noi înşine. 

Cosmonauţii au intrat în OZN şi s-au îndepărtat. Nu i-am 
mai văzut niciodată. După plecarea lor, armele au început 


deja să funcţioneze, percutând la întâmplare. Din greşeală, 
doi soldaţi s-au împuşcat reciproc, rănindu-se. Ofiţerul şi cei 
doi soldaţi care căzuseră în iarbă, şi-au revenit şi s-au 
ridicat. Pe faţă şi pe gât aveau răni şi arsuri. Au sosit între 
timp camioanele, cărora li se opriseră motoarele, iar după 
plecarea OZN-ului au putut porni. Pe cei răniţi i-au dus cu 
maşina la Baia Mare. 

Soldaţii i-au dus pe civili în birourile terenului forestier. 
Au cerut de la fiecare datele personale. A doua zi au 
început interogatoriile, s-au răstit la noi, ne-au acuzat că 
suntem partizani, că ţinem legături ilegale cu legionarii din 
străinătate. Ni se tot spunea că OZN-ul nu a fost decât o 
„umbrelă călătoare” secretă. Dar nu ni se explica cum a 
coborât pe pământ această umbrelă călătoare... 

Tamas Gabor a ascuns cutia la o cunoştinţă a lui mai în 
vârstă care locuia singur la Ocna Şugatag, localitatea cea 
mai apropiată de terenul respectiv. Apoi, s-a dus la locuinţa 
lui de la Sighetu Marmaţiei. Între timp, pe noi ne tot 
întrebau cine este cel care a plecat cu caseta. Noi am zis că 
nu-l cunoaştem, nu l-am trădat. 

Se poate scrie o carte întreagă despre ceea ce a urmat. 
Arestări, bătăi, închisori. Am avut de suportat lovituri 
brutale zilnice, timp de luni şi de ani de zile. Încerc să vă 
comunic numai esenţialul. 

Ofițerii pretindeau să le dăm cutia. Locul unde fusese 
ascunsă aceasta l-am ţinut secret. A existat între noi un 
fotograf amator, Molnar Zoltan, care a făcut mai multe 
seturi de fotografii conţinutului cutiei. În mare secret, cutia 
a ajuns până la urmă la locuinţa lui Molnar, dar despre 
acest lucru ştiam numai noi trei. 

Această cutie nichelată părea a fi ca acelea de conserve, 
pătrată, de 24/24 cm. Avea un fel de deschizător şi am 
deschis-o. În interior se aflau, pe două rânduri, plăcuţe de 


aur de mărimea unui plic de scrisoare şi de aproape 1 mm 
grosime. Erau 84 de plăcuţe de aur, care erau gravate pe 
ambele feţe cu semne sugestive, imagini, desene, texte 
asemănătoare scrierii hieroglifice. Fiecare plăcuţă cântărea 
circa 100 g. 

Trebuia să umblăm cu mare atenţie şi fereală cu toată 
această documentație. Securitatea descindea des la 
locuinţele noastre, întorceau totul pe dos, ne luau şi ne 
interogau îndelung. Am trăit vremuri de groază, ani în şir. 

Dar nici noi nu am stat degeaba. Fotograful nostru a 
făcut mai multe seturi de fotocopii mărite după documente. 
lar eu le-am ilustrat de asemenea în mai multe exemplare. 
Fotografiile şi ilustrațiile le-am împrăştiat în mai multe 
locuri secrete. Dacă vreun set încăpea pe mâinile oficialilor, 
să avem altele. Aşa am reuşit să păstrez peste timp, copii 
ale documentaţiei. 

Soarta fotografului amator Molnar Zoltan a fost însă 
tragică. În 1974, securitatea bucureşteană a pornit o 
acţiune hotărâtă la Sighetu Marmaţiei. Voiau cu orice preţ 
cutia. Ne-au internat cu forţa la casa de nebuni din Sighetu 
Marmaţiei şi ne-au tratat ca pe bolnavii mintali, drogându- 
ne. Evident că au introdus şi aici oameni de-ai lor. Au 
internat patru agenţi bucureşteni care jucau rolul unor 
nebuni. Desigur, ei nu primeau tratament. Rolul lor era ca 
să ne supravegheze fiecare cuvânt, fiecare mişcare. Se 
interesau pe ocolite de la noi despre cele ce am păţit. 
Spuneau că au auzit de la medici că noi ne-am întâlnit cu 
un OZN. Mai exact, când medicii îşi făceau vizita, pe noi ne 
provocau: ‘Ce mai fac musafirii noştri extratereştrii? Unde 
parchează ceaşca zburătoare?'. Se interesau mai ales 
despre cutie. În delirul nostru, mai spuneam câte una-alta, 
iar agenţii deghizați ne ascultau. 

Aşa mergeau lucrurile în fiecare zi. Când au văzut că 


această metodă nu dă rezultate, ne-au băgat la şocuri 
electrice. A fost îngrozitor. Apoi ne băteau împreună cu 
bolnavii într-adevăr nebuni, spunând că pentru aceştia nu 
există legi. 

Molnar Zoltan nu a mai putut suporta interogatoriile şi 
torturile şi a trădat despre cutie, despre documentele 
originale, despre plăcuţele de aur, despre fotocopii, despre 
ascunzători. Agenţii l-au luat şi l-au dus nu se ştie unde. Nu 
l-am mai revăzut niciodată! Avea numai 31 de ani! 
Totodată, au dus cu ei documentele şi copiile. Au împrăştiat 
ştirea că povestea întâlnirii cu OZN-ul nu este adevărată, că 
aceasta este numai imaginaţia şi fantezia nebunilor, că unii 
dintre noi, în frunte cu şeful terenului forestier, suntem 
bolnavi mintali. Pe acesta, pe inginerul silvic Radu Jurcă, |- 
au internat la casa de nebuni din Oradea. Agenţii în 
uniformă şi-au îndeplinit astfel misiunea şi s-au întors cu 
plăcuţele de aur la Bucureşti. 

Starea sănătăţii lui Tamas Gabor s-a înrăutățit de 
asemenea. În urma tratamentului la care a fost supus şi a 
bătăilor primite, a avut aceeaşi soartă ca şi a ofițerului şi a 
celor doi soldaţi care încercaseră să-i ia cutia. Aceştia 
decedaseră nu după multă vreme, în urma rănilor pe care 
le căpătaseră. Tamas povestea că atunci, în ziua aceea de 
pomină, a simţit o înţepătură în spate, mai precis în ceafă şi 
aproape imediat şi-a pierdut cunoştinţa. Se putea vedea pe 
ceafa lui Tamas Gabor — în dreptul creierului mic — o 
gaură cât măciulia unui bold, iar în jur părul pârlit. Peste 
câteva săptămâni îi crescuse în locul acela o umflătură cât 
pumnul de mare. Când a murit avea numai 36 de ani... 

Evident, cineva din zonă îi informase pe oficiali despre 
iminenţa întâlnirii noastre cu OZN-ul. Oricum, Ceauşescu 
ştia despre toate acestea. În octombrie 1974, a tăcut 
câteva vizite în judeţul Maramureş. Venea întotdeauna cu 


elicopterul. În drum, a coborât pe locul acela unde la 7 iunie 
ne-am întâlnit cu OZN-ul. A dat indicaţia prețioasă să se 
înfiinţeze în acel loc o şcoală de silvicultură. Aceasta, 
fiindcă acolo, plantele au început să se dezvolte într-un ritm 
foarte rapid. Au crescut ciuperci de 5-6 kg, iar zmeura şi 
căpşunile erau cât o nucă. Probabil, ca efect al substanţei 
împrăştiate de musafirii extratereştrii”. 


XXX 


Mă opresc aici, deocamdată, cu extrasele din declaraţiile 
lui Izsaky G. Laszlo. În toată această fulminantă poveste, ce 
pare a fi concepută de mintea înfierbântată a unui scriitor 
S. F., un lucru este, până una-alta, absolut sigur: vizita lui 
Ceauşescu şi a savantei sale consoarte, în octombrie 1974, 
prin trei judeţe din nordul ţării: Maramureş, Satu Mare şi 
Bistriţa Năsăud. 

În acest sens, am să dau cuvântul presei vremii, care a 
consemnat evenimentul, în stilul său caracteristic. 

De pildă, „România liberă”, nr. 9325, apărut joi, 17 
octombrie 1974, menţiona pe pag. 2, sub titlul „Primire 
entuziastă la Baia Mare“, următoarele: „Noua vizită a 
secretarului general al partidului în această străveche vatră 
a mineritului românesc a avut loc într-un moment deosebit, 
sărbătoresc: împlinirea a 6 secole de existenţă a minei 
Cavnic 

În ziua următoare, vineri, 18 octombrie 1974, acelaşi 
cotodian („R.L.“, nr. 9326), consemna chiar pe prima 
pagină următoarele: „Tovarăşul Nicolae Ceauşescu a făcut, 
ieri, o vizită de lucru în Maramureş, Satu Mare şi Bistriţa 
Năsăud. Primire entuziastă la Sighetu Marmaţiei. Secretarul 
general al partidului s-a aflat în mijlocul locuitorilor din a/te 
centre ale frumoaselor plaiuri  maramureşene...”. 


(Sublinierile din text îmi aparţin). 
lar pe pagina 2, acelaşi cotidian consemnează: „La Vişeu 


localitate cu vechi tradiţii...”; „La Satu Mare, un amplu 
dialog...”; „La întreprinderea integrată de in şi cânepă din 
Negreşti...”. După care, a urmat plecarea spre judeţul 


Bistriţa Năsăud... 

Ziarul central uită să consemneze în care anume „alte 
centre ale frumoaselor plaiuri maramureşene” s-au mai 
oprit Ceauşescu şi suita sa în drumul cu elicopterul de la 
Cavnic spre Sighetu Marmaţiei, în ziua de 17 octombrie 
1974! Aşa cum am mai spus, localitatea Ocna Şugatag — 
zona presupusă a evenimentelor din 1974, de care mă ocup 
în aceste pagini — se află cam la jumătatea distanţei între 
Cavnic şi Sighetu Marmaţiei, aproximativ în linie dreaptă, 
puţin spre Est. Dacă povestea lui Izsaky G. Laszlo este 
adevărată, atunci omisiunea cotidianului „România Liberă” 
nu este deloc întâmplătoare... 


XXX 


Dar să cohtinuu firul povestirii, dându-i din nou cuvântul 
lui Izsaky: 

„Cazul s-a încheiat, securitatea s-a liniştit, evenimentele 
au fost uitate. Am rămas singur, având în mână copiile 
documentelor. Sănătatea mi se şubrezise, amintirea 
întâmplării era pentru mine permanentă şi chinuitoare. 
Există deci o modalitate pentru stabilirea contactelor 
interplanetare. Ziua de 7 iunie 1974 este pentru mine 
veşnic memorabilă. Mi s-au deschis înainte porţile tuturor 
tainelor. Ceea ce ştiu eu acum, vine în contradicţie cu 
credinţa pământeană despre originea civilizaţiilor. Evident 
că fără cunoaşterea ultimelor cuceriri ale ştiinţei nu există 
nicio soluţie, niciun progres al nivelului de trai, nicio 


revoluţie ştiinţifică. 

„Am început să-mi urmăresc scopul pe care mi-l 
propusesem. Am lucrat zi şi noapte ca să dezleg codul 
scrierii de pe cele 84 de plăcuţe de aur şi să-l traduc pe 
înţelesul pământenilor. Am reuşit să-l rezolv în primăvara 
lui 1986. Am verificat autenticitatea datelor şi am căpătat 
încredere. Despre toate acestea, ca şi despre evenimentul 
din 7 iunie 1974 am scris cartea „Alte lumi locuite” cu peste 
400 de pagini ilustrate cu fotografii. Numai că această carte 
nu putea să apară. Cenzura de atunci a împiedicat-o. S-au 
repetat pentru mine arestările, percheziţiile, confiscările, 
casa de nebuni, drogurile, şocurile electrice, bătăile 
administrate luni de-a rândul... 

„Doream cu orice preţ să pun punct final acestei afaceri 
OZN, să comunic adevărul, mesajul gravat pe plăcuţele de 
aur, să atrag atenţia asupra drumului cel nou ce trebuia 
urmat. Copii noi, documente manuscrise, am trimis şi în 
străinătate, în Elveţia, în Ungaria, la mai mulţi ufologi. 
Numai că cele expediate de mine, se pare că nu au ajuns la 
destinaţie, fiind din nou capturate...”. 


XXX 


Cam aceasta ar fi, în esenţă, povestea lui Izsaky G. 
Laszlo. Câteva din simbolurile pe care el pretinde că le-a 
descifrat de pe plăcuţele de aur însoțesc şi aceste pagini 
(Fig. 20). 

După cum am spus de la început, nu am luat încă 
legătura directă cu acest personaj. O ştire de ultimă oră ar 
fi aceea că el a păstrat totuşi câteva din plăcuţele de aur pe 
care ar fi reuşit să le strecoare peste graniţă, la unguri. De 
asemenea, se pare că el însuşi nu mai locuieşte în prezent 
în România şi şi-ar fi cumpărat o căsuţă, undeva în Ungaria. 


Cred că încă nu şi-a publicat cartea pe care a scris-o, dar s- 
a scris despre el într-o carte apărută în ţara vecină. 

Inginerul silvic Radu Jurcă — aşa cum am spus — ar fi 
fost, la rândul lui, internat în 1974 în Spitalul de 
Neuropsihiatrie din Oradea, iar în prezent ar locui la 
Cavnic... 

Amândoi poartă probabil stigmatul vechilor autorităţi 
române: acela de nebuni. Poate că până în 1974 nu erau 
nebuni, dar de atunci încoace, după toate cele petrecute, a 
fost necesar să poarte acest certificat, pentru ca nimeni să 
nu-i mai creadă... Nimeni nu trebuia să ia aminte la spusele 
lor, pentru că erau nişte bieţi nebuni care băteau câmpii cu 
fel de fel de aiureli despre OZN-uri, fiinţe ce nu veneau de 
pe acest pământ şi o scriere ciudată aflată pe câteva 
presupuse tăblițe de aur... 

Rămân, în toată această poveste, alte câteva zeci de 
martori, care au fost implicaţi direct, mai mult sau mai 
puţin. Aşa cum afirma lzsaky, în ziua evenimentului, 7 iunie 
1974, în jurul „semnului de chemare” se aflau circa 60 de 
persoane, săteni de prin împrejurimi şi muncitori forestieri. 
Toţi aceştia mai pot depune mărturie, dacă povestea este 
adevărată. Mai sunt implicaţi cei circa 100 de militari, 
soldaţi şi ofiţeri, care au participat la „acţiunea” din ziua 
aceea. Dar e puţin probabil că aceştia vor vorbi vreodată, 
chiar (sau, mai ales) dacă povestea este adevărată. 

Reţin atenţia afirmaţiile pe care le face lzsaky în 
legătură cu represaliile pe care le-au avut de suportat după 
consumarea evenimentului.  Descinderile la domiciliu, 
percheziţiile fără mandat, arestările, torturile, bătăile, 
internările în spitalele de psihiatrie, tratamentele aplicate 
acolo, şocurile electrice, drogările, infiltrările de agenţi 
informatori etc., toate acestea făceau parte din metodele 
de lucru ale vechilor autorităţi. Este un fapt stabilit şi 


nimeni nu-l mai poate contesta astăzi. Dar este tot atât de 
adevărat că lzsaky ar fi putut afla despre toate acestea de 
la vreunul din posturile de radio străine („Europa Liberă”, 
„Vocea Amencii” etc.), care erau foarte ascultate atunci în 
România. lar o minte bolnavă ar fi putut broda pe aceste 
adevăruri o poveste abracadabrantă, cu fiinţe cosmice şi 
nave strălucitoare coborâte din cer... 

Ce naiba este adevărat în toată povestea aceasta? 

Am avut întotdeauna un respect aparte faţă de uniforma 
oficială, faţă de legi şi autorităţi. Le-am respectat mereu 
până şi pe uşierul galonat de la intrarea unui hotel sau 
restaurant oarecare. Aşa am fost crescut şi educat, cu 
respect pentru autoritatea publică. Dar din educaţia mea 
lipseşte cu desăvârşire respectul pentru prostie şi 
ignoranță. Am tras chiulul la această lecţie. Le voi dispreţui 
întotdeauna cu putere şi fără ocolişuri. 

Pasiunea, poate nu întâmplătoare, pentru studiul 
fenomenului OZN în general şi faptul că aici, în România, 
am trecut printr-o serie de întâmplări ciudate — întâmplări 
pe care am încercat să le descriu şi în această carte — îmi 
conferă un avantaj enorm: acela de a-mi pune singur 
întrebări la care nu pot să răspund. 

Totul pare a fi un vis ciudat şi ireal, în care fantasticul se 
îngemănează subtil cu posibile adevăruri. Aşa cum afirma 
lon Hobana cu ani în urmă, totul pare a fi „o sfidare pentru 
raţiunea umană“. Poate că nu-i este dat încă civilizaţiei 
acestui sfârşit de veac şi de mileniu să se apropie de unele 
adevăruri. Sau poate că nu suntem programati încă, pentru 
a putea păşi pe o nouă treaptă evolutivă: aceea a bunei 
înţelegeri, a iubirii pentru aproapele tău şi a altruismului 
universal. 

Oricum, adevărul va trebui să răzbată la suprafaţă, mai 
devreme sau mai târziu. Cu cât mai devreme, cu atât spre 


folosul nostru, al tuturor. Va veni şi vremea în care dosarele 
strict secrete ale oficialităților militare de la noi sau de 
aiurea vor trebui scoase la lumină şi atunci umanitatea va fi 
uimită să afle lucruri incredibile care poate, astăzi, 
depăşesc puterea noastră de înţelegere. 

Cartea aceasta încearcă să aducă un licăr de lumină într- 
o încâlceală de fapte, evenimente şi întâmplări, ce pot fi 
reale sau ireale, în funcţie de felul cum vrem să le 
înţelegem. Dacă această înţelegere nu o dorim, sau nu ne 
este accesibilă, totul nu-i decât o suită de povestiri 
ştiinţifico-fantastice... 

Altfel spus, trebuie să ne punem întrebări, cât mai multe 
întrebări. Dar mai ales, trebuie să vrem să şi răspundem la 
ele. 


Vălenii de Munte, România 
lanuarie — mai 1995. 


CUVINTE DE ÎNCHEIERE 


1. Despre „Fascinanta poveste din Maramureş“ 

Nu mi-am propus, în această carte, să scriu proză 
ştiinţifico-fantastică. Departe de mine această intenţie. De 
altfel, cred că nici nu mă pricep la aşa ceva. Afirm aceasta, 
cu toate că, cel puţin ultimul capitol, pare a fi o astfel de 
povestire. O mai afirm pentru a găsi o justificare celor ce 
urmează. 

Şi cum îmi place ca, în măsura posibilităţilor, să verific 
informaţiile pe care le primesc, sau măcar o parte dintre 
ele, mi-am zis că n-ar strica să supun unui astfel de 
„tratament” şi „Fascinanta poveste din Maramureş”. 

Corespondentul meu din Oradea, dl. Fazekaş Alexandru, 
îmi tot propusese, în primăvara lui '95, să facem împreună 
o descindere în zona de nord a ţării, pe urmele poveștii lui 
lzsaky Laszlo. Urma ca el şi prietenii lui bihoreni să-şi 
planifice concediile, astfel ca să coincidă cu timpul meu 
liber din timpul verii. Dar, în mod aproape inexplicabil, 
atunci când totul părea a fi pregătit, Fazekaş Alexandru a 
„tăcut” brusc şi nu mi-a mai răspuns la corespondenţă. 
Faptul acesta m-a determinat s-o pornesc de unul singur pe 
urmele acestei afaceri. 

Astfel se face că în a doua jumătate a lunii iulie 1995, 
am luat drumul Maramureşului, cu gândul de a găsi urma 
inginerului silvic Radu Jurcă. Conform documentaţiei pe 
care o avusesem la îndemână, aşa cum am scris deja, 
acesta lucrase în 1974 în zona localităţii Ocna Şugatag, iar 
în prezent ar fi locuitor al Cavnicului. La prima vedere, 
lucrurile păreau relativ simple. 

Prima descindere am făcut-o, evident, la Inspectoratul 


Silvic Judeţean din Baia Mare, unde am stat de vorbă cu 
directorul acestuia, silvicultor din tată-n fiu, şi cu alte 
câteva persoane (ingineri, personal administrativ etc.), 
toate cu o vechime de peste 20 de ani în silvicultura 
maramureşeană. 

Apoi, în ordine, am mers la Ocna Şugatag, Sighetu 
Marmaţiei, Cavnic şi Baia Sprie. Peste tot am stat de vorbă 
cu persoane vârstnice, locuitori ai acelor zone de peste 
două decenii. Numărul celor pe care i-am interogat cu acest 
prilej a fost cuprins între 50 şi 60. 

Mai mult decât atât, la Baia Mare, am primit cadou o 
carte interesantă scrisă de inginerul silvic Victor Grosu, în 
prezent pensionar şi apărută în 1994 la Editura Gutinul. 
Cartea se intitulează „Pădurea şi viaţa” şi constituie o 
detaflată şi competentă trecere în revistă a tuturor 
activităţilor silvice maramureşene din ultimile decenii. La 
paginile 121-123 se află o listă cu numele şi funcţiile 
principalilor angajați (ingineri, tehnicieni, economişti, 
contabili etc.) care au lucrat în acest sector din anul 1949 şi 
până în prezent. Aşadar, pot afirma fără niciun fel de 
reţinere că, cel puţin în această direcţie, sursele mele de 
informare au fost cât se poate de competente şi de 
complete. 

Ei bine, rezultatul a fost absolut surprinzător: numele lui 
Radu Jurcă este cu totul necunoscut în zonă, nu a existat 
niciun fel de inginer silvic cu acest nume, nimeni nu a auzit 
niciodată de el! 

Concluzia nu poate fi decât una singură: cel puţin din 
acest punct de vedere afacerea Izsaky Laszlo nu este decât 
o simplă poveste de adormit... oameni mari. 

Presa maghiară a tot relatat — aşa cum am arătat deja 
în capitolul anterior — despre această întâmplare. Dar 
probabil că nimeni nu a avut curiozitatea să verifice cât de 


cât afirmaţiile acestui ipotetic — cel puţin pentru mine — 
personaj care poartă numele de lzsaky G. Laszlo. Evident, 
mass-media ţării vecine a fost înşelată de aparenta bună 
credinţă a unei „victime a totalitarismului comunist”. Şi să 
fiu bine înţeles: nu iau în niciun fel apărarea „organelor” din 
vechiul regim, nici nu afirm că toată povestea lui Izsaky 
este o farsă cu tentă mai mult sau mai puţin politică pusă la 
cale de un om ce trece drept dezechilibrat mintal. Cine va 
face astfel de afirmaţii va acţiona pe propria-i răspundere. 
Eu afirm numai — în urma verificărilor pe care le-am făcut 
personal — că inginerul silvic Radu Jurcă, personaj cu rol 
important în relatarea lui Izsaky Laszlo, nu există şi nici nu 
a existat vreodată în judeţul Maramureş! 

Poate că lzsaky i-a schimbat numele în mod intenţionat 
pentru a nu-l supune unor „represalii” ulterioare, sau 
pentru a-l „feri” de întrebările prea indiscrete ale vreunui 
curios, aşa ca mine. M-am gândit şi la această posibilitate... 
Astfel, acolo la Ocna Şugatag, am încercat să aflu câte ceva 
şi despre întâmplarea din vara anului 1974, în care ar fi fost 
implicate nave sau fiinţe extraterestre şi câteva zeci de 
locuitori ai zonei. Nimeni nu a auzit nimic despre acea 
întâmplare, sau despre ceva asemănător. 

Deci, să fiu bine înţeles şi aici: eu nu am reuşit să 
depistez nicio urmă a acelei întâmplări şi asta nu înseamnă 
că ea nu a avut loc. Ar putea să însemne doar că flerul 
investigatorului de teren m-a părăsit şi în consecinţă nu am 
fost capabil să aflu ceva relevant sau promiţător. Şi poate 
că aici cititorul acestor rânduri va fi dezamăgit şi mă va 
condamna. Dar îmi asum şi acest risc... 

Spuneam mai sus că pentru mine lzsaky Laszlo este 
deocamdată un personaj ipotetic. Am tot dreptul să-i pun la 
îndoială, nu numai afirmaţiile pe care le-a făcut inducând în 
eroare presa maghiară, ci însăşi existenţa sa ca personaj 


real. Am acest drept, în urma investiţiei de timp, energie şi 
fonduri pe care am făcut-o în iulie 1995, umblând prin 
judeţul Maramureş după... omuleţi verzi pe pereţi! 

Dacă lzsaky G. Laszlo există într-adevăr, poate că n-ar 
strica să mă contacteze personal, pentru a încerca să mă 
convingă, cu dovezi sigure şi clare, de veridicitatea 
spuselor sale, (Adresa şi telefonul îmi sunt publicate mereu 
în revista „RUFOR“, apar menţionate şi pe o parte din 
cărţile pe care le-am publicat până acum şi le voi trece şi la 
finele acestor rânduri. Nu-mi feresc identitatea sau 
domiciliul, pentru că nu am nimic de ascuns.). Până una- 
alta, am verificat o parte a afirmațiilor pe care le-a făcut în 
scris şi am ajuns la concluzia că este vorba de o farsă 
destul de inabilă şi oarecum de prost-gust. Sau altfel spus, 
de o simplă minciună, nici măcar nevinovată. Să fie aceasta 
o mănuşă aruncată? 

După ultimile informaţii pe care le primeam de la 
Oradea, lzsaky Laszlo nu doreşte să stea de vorbă cu 
nimeni. Şi-a lansat „bombiţa” şi acum îşi râde în barbă, 
probabil satisfăcut şi încântat de valurile pe care le-a 
provocat. Face aceasta de undeva de pe teritoriul maghiar, 
unde şi-ar fi cumpărat o căsuţă, vezi-Doamne cu banii 
obţinuţi de pe cele câteva plăcuţe de aur dosite şi păstrate 
de atunci, din 1974. Îmi rezerv dreptul de a mă îndoi şi de 


aceste informaţii, păstrându-mi rezerve — aşa cum am 
spus mai sus — în legătură cu însăşi existenţa acestui 
personaj. 


Nici nu vreau să mă gândesc că „Fascinanta poveste din 
Maramureş” ar putea avea şi o tentă politică. Pentru 
simplul motiv că această perversă damă de consumaţie a 
lumii de azi, politica, nu are ce căuta în contextul unei 
probleme atât de serioase cum este aceea a fenomenului 
OZN contemporan. Deşi în plan general lucrurile nu stau 


tocmai aşa, exclud din capul locului această eventualitate. 
Privind lucrurile cam din acelaşi unghi, aş putea afirma că 
tocmai din cauza amestecului prea insistent a politicii în 
lumea ştiinţifică a acestui secol se întârzie încă atât de mult 
aflarea adevărurilor esenţiale privind fenomenul OZN! 

Nu mi-am propus să scriu proză ştiinţifico-fantastică. Dar 
poate că e bine ca cititorul să privească „Fascinanta 
poveste din Maramureş” exact ca pe o astfel de povestire - 
plăcută, incitantă, care reuşeşte să te pună pe gânduri... De 
fapt, poate că aceasta a fost şi intenţia iniţială a lui lzsaky 
G. Laszlo... 

Aceasta, până la proba contrarie. 


2. Din nou despre Pădurea Baciului 

În acelaşi periplu transilvan am beneficiat de o şansă 
extraordinară şi  nesperată. Aflându-mă la Cluj şi 
povestindu-i prietenului meu Adrian Pâtruţ despre 
rezultatele investigaţiilor pe care tocmai le făcusem în 
Maramureş, acesta mi-a propus o plimbare la Pădurea 
Baciului. El nu putea merge din cauza unor aranjamente 
anterioare şi a unor obligaţii personale, dar m-a dat în grija 
unui ghid competent. Şi astfel, într-o frumoasă şi 
călduroasă duminică de iulie, am mers în acea atât de 
celebră zonă a ţării, însoţit de dl. Ştefan Szabo, 29 de ani, 
din Cluj. Experienţa a fost unică, de neuitat. 

Fără a pierde inutil timp, fără a rătăci în zadar prin locuri 
neştiute, beneficiind de explicaţii la obiect şi foarte 
pertinente, am avut prilejul să văd acolo, într-un timp scurt, 
tot ce se poate vedea. Am colindat punctele fierbinţi ale 
acestei zone, care se numeşte, de fapt, Pădurea Hoia- 
Baciu. În locurile acelea, câteva decenii la rând, enigmaticul 
personaj care a fost biologul Alexandru Sift şi-a făcut 
numeroasele şi atât de interesantele sale fotografii. Tot 


acolo, în august 1968, Emil Barnea „prindea” pe patru 
cadre succesive ale unui film fotografic alb-negru, imaginea 
OZN-ului care l-a făcut celebru în ţară şi în străinătate. Dar 
despre toate acestea, Adrian Pătruţ a scris deja o carte, 
foarte serioasă şi competent întocmită, care îşi aşteaptă 
apariţia la o editură particulară. Când această carte se va 
afla în vânzare, cititorul român va putea lua cunoştinţă de o 
serie de evenimente şi fenomene extraordinare şi va fi 
surprins să afle că acestea îşi au sorgintea şi se desfăşoară 
chiar pe teritoriul României. 

În ceea ce priveşte experienţa mea, pot face două 
observaţii cu caracter strict personal. 

Prima este de ordin general. 

Am constatat că zona pădurii Hoia-Baciu nu prea se 
aseamănă cu alte zone împădurite din ţară. Fiind total 
lipsită de apă şi umezeală, stejarul sau alunul — pe care i- 
am observat cu atenţie — cresc mai „obosiţi” şi mai 
piperniciţi decât în alte părţi. Aspectul este dezolant şi ai o 
oarecare senzaţie de apăsare. Aş putea spune că e vorba, 
de fapt, de o „pădure chinuită” şi nu mă pot pronunţa prea 
mult asupra acestei ciudăţenii... 

Cea de-a doua observaţie se referă la locul de unde, în 
august 1968, Emil Barnea şi-a făcut celebrele sale 
fotografii. Şi aici mă apropii de esenţa subiectului pe care 
mi-am propus să-l tratez în această carte. 

„Poiana Rotundă” cum este numit acel loc, este, de fapt, 
o poiană puţin ovală, înconjurată din toate părţile de 
pădure de foioase. O ciudăţenie ar putea fi faptul că iarba 
creşte acolo târziu în fiecare an şi foarte sărăcăcioasă. O 
alta, că domneşte în zonă o linişte cam nefirească, fără 
ciripitul sau cântecul obişnuit al păsărilor, fără foşnetul 
pădurii din jur... În fine, există în poiana aceea — cu un 
diametru aproximativ de 50-60 m — un număr anormal de 


mare de muşuroaie uriaşe de furnici. Am numărat 18 
muşuroaie, unele (cam 12-13) înalte de 60-70 cm şi cu un 
diametru de 2-3 m, iar altele mai mici, în formare (acestea 
erau mai puţine ca număr, numai vreo 5-6). Muşuroaie de 
mari dimensiuni se aflau răsfirate şi în pădurea din jur, 
printre copaci. Fenomenul îl întâlnisem adeseori, colindând 
pădurile din diverse zone ale ţării. Dar dădusem de fiecare 
dată numai peste un singur muşuroi mare de furnici, 
niciodată mai multe alăturate. Faptul că acolo, în Pădurea 
Hoia-Baciu, există un spațiu deschis cu atât de multe 
furnicare uriaşe, grupate atât de aproape unele de altele, 
era ceva deosebit şi m-a cam pus pe 

gânduri. Nu cunosc prea mare lucru despre viaţa coloniilor 
de furnici, cărţile pe care le-am consultat nu mi-au putut 
desluşi nelămuririle, de aceea aş pune acum o întrebare 
specialiştilor avizaţi: e firesc fenomenul pe care l-am 
întâlnit acolo, în „pădurea chinuită” de lângă Cluj? 

Acestea au fost deci cele două observaţii cu caracter 
strict personal. Şi acum, lucrul cel mai frapant, care m-a 
determinat să scriu aici despre vizita mea la Pădurea Hoia- 
Baciu. 

„Poiana Rotundă” sau „poiana lui Barnea” cum îi mai 
spun câteodată cei din Cluj, a fost, timp de mai mulţi ani — 
poate 10, poate 20!, nimeni nu mai ştie exact cât) foarte 
protejată. A existat acolo, pe circa 2/3 din suprafaţa sa, un 
gard de sârmă ghimpată care înconjura exact locul unde, în 
1968, Emil Barnea îşi făcuse fotografiile. Gardul acela a 
dispărut în primăvara anului 1990, deci după evenimentele 
din decembrie 1989! A dispărut fără să lase nicio urmă. 
Astăzi nu se mai vede nimic din fostul gard de sârmă 
ghimpată, el a rămas doar în amintirea numeroşilor martori 
ai acelor ani... 

Se pun aici din nou câteva întrebări jenante (de fapt, 


„jenante” pentru cine, atât timp cât „câinii latră, caravana 
trece”?): 

Cine avea interes să ridice un gard de sârmă ghimpată 
în mijlocul unei poieni cu iarbă sărăcăcioasă, poiana 
aflându-se, la rându-i, în mijlocul unei păduri „oarecare”? 
Care a fost scopul acestei acţiuni? Ce sau pe cine trebuia să 
protejeze ori să izoleze acel misterios gard? 

Personal, nu prea văd rostul acestei... neghiobii. Cel care 
a avut nefericita inspiraţie a îngrădirii locului acela era, 
cred eu, nu teribil de inteligent! Nici măcăr nu s-a gândit că 
prin necugetata sa acţiune „patriotico-eroică” nu făcea 
altceva decât să atragă şi mai mult atenţia asupra unui 
perimetru despre care se comentase anterior deja destul de 
mult. Or poate tocmai de aceea a şi făcut-o?! 

Îngrădirea cu sârmă ghimpată, pe parcursul mai multor 
ani, a locului din care un cetăţean oarecare al Clujului 
fotografiase într-o zi de vară un OZN, nu a avut poate decât 
o singură justificare: zona cu pricina prezenta o serie de 
particularităţi aparte căpătate poate în urma aterizării sau 
staționării acolo a OZN-ului fotografiat! 

Oare cei care au pus acolo un gard împrejmuitor din 
sârmă ghimpată erau aceiaşi cu cei care, în cabinetul 
primului secretar de partid din Cluj, îi confiscaseră lui 
Barnea clişeul şi fotografiile făcute? Dacă aşa stau lucrurile, 
atunci faptele încep să se lege între ele şi capătă o 
oarecare explicaţie logică. Dacă lucrurile stau într-adevăr 
aşa, în mod sigur anumite „organe” de la noi au avut şi au 
în continuare o grijă aparte pentru investigarea cât mai 
„discretă” a celor mai importante evenimente de tip 
fenomen OZN. 

Gardul acela de sârmă ghimpată a existat în mod sigur. 
Prea a fost văzut acolo de mulţi oameni. Ce a vrut să 
însemne, este însă destul de neclar. Poate doar... inocenta 


înduioşătoare a celor ce au luat decizia ridicării lui, care au 
dorit probabil să atragă atenţia — o dată în plus — asupra 
unui loc şi aşa destul de cunoscut. Afirm aceasta, chiar cu 
riscul de a fi ridiculizat pentru că mă repet... 

Nu mai vorbesc aici de felul absolut dubios în care a 
„dispărut” cea mai mare parte a documentelor pe care 
Alexandru Sift reuşise să le strângă de-a lungul anilor. A 
scris îndeajuns Adrian Pătruţ despre acestea, în cartea ce 
urmează să-i apară! 

Când va fi înlăturat „zidul tăcerii” despre care vorbea şi 
Andrei Bacalu cu vreo 25 de ani în urmă? Şi ce rost mai are 
această conspirație a secretomaniei, astăzi, când vrem cu 
tot dinadinsul să dăm impresia că am evoluat? A păşi într- 
un nou secol şi într-un nou mileniu, înseamnă neapărat a 
purta cu noi — şi în noi — racila educaţiei exclusiv 
materialiste pe care am primit-o în ultimele două sute de 
ani, cel puţin? Chiar nu ne putem debarasa de balastul 
ignoranţelor de tot soiul care ne marchează drumul 
„glorios” spre viitor? 

O spun din nou: ignoranţa nu a fost, nu va fi vreodată, 
un argument, nici în faţa contemporanilor noştri şi nici în 
faţa celor ce vor veni după noi. E bine să nu uităm şi să ne 
amintim mai des de acest lucru... 


Călin N. Turcu 

